Gahbege maa aadhayaahilaaf vaahakaaeh: E faharuge faaraverin nakee koamas!\nއަބްދުލްޣަފޫރު އަލީ (ގައްބެ)\nގައްބެގެ މާ އާދަޔާ ހިލާފުވާހަކައެއް: އެ ފަހަރުގެ ފާރަވެރިންނަކީ ކޯމަސް!\nގައްބެ.--އަވަސް ފޮޓޯ: މުހައްމަދު އަޒާންގ\nހަޔާތުގެ އެންމެ އުފާވެރި އަދި އެންމެ ހިތްދަތި ހަނދާންތަކާ އެކު އޭނާގެ މުޅި ހަޔާތް ގަންބާލާފައި މި އޮތީ މާސިންގާ ކަނޑުގެ ތެރެއަށެވެ. ހަޔާތުގެ ކޮންމެ ހާއްސަ ވަގުތުކޮޅެއް ވެސް އޭނާ ގުޅުވަނީ މޫދުގެ ތެރޭގައި ދިމާވި ކޮންމެވެސް ހާދިސާއެއްގެ ތެރެއަށެވެ.\nށ. ފޭދޫއަށް އުފަން އަބްދުލްޣަފޫރު، ގައްބެގެ ކުޑަކުޑަ ދުނިޔެ އަކީ ގަދަ ކަނޑުތަކާއި ރާޅުތަކެވެ. އެންމެ ހަނދާނުން ފިލުވާލަން ދަތި ދުވަހުގެ ވާހަކަ ގައްބެ ފެށީ މިހެންނެވެ؛ "ވަރަށް ހަނދާނުން ފިލުވައިލާން ދަތި ދުވަހެއް ވިންޑް ސާފް ކުރަން އުޅެނިކޮށް ރިޔާ ބިންދައިގެން ގޮސްގެން ކަނޑު މަތީ ރޭގަނޑު އޮތް ދުވަސް. އެ ވަގުތު ތިން ކޯމަސް އަހަރެން ވަށާލައިގެން އުޅުނު،" މިކަހަލަ އަދި އެތައް ހަނދާންތަކެއް އޭނާގެ އެބަ އޮތެވެ.\nގައްބެ ނިކުންނަން މިހާރު ތައްޔާރުވެފައި މި ހުރީ އަދި އެ ހުރިހާ ކަމަކަށް ވުރެ ނުރައްކާ އަދި ދިގު ދަތުރަކަށެވެ. ކަޓަމަރާންއެއްގައި އެކަނިމާ އެކަނި، ރާއްޖެ ވަށައި ބުރެއް ޖެހުމުގެ ދަތުރު އޭނާ ފަށާނެ އެވެ. ގާތްގަނޑަކަށް 23 ދުވަހުގެ އެ ދަތުރަކީ ފަސޭހަ ދަތުރަކަށް ނުވާނެ އެވެ. ގަދަ ކަނޑުތަކާއި ރާޅުތަކުގެ ތެރެއަށް އޭނާގެ ހިތްދޫވެގެން މި އައީ ކިހާ ހިސާބަކުން ހެއްޔެވެ؟\nރާއްޖެ ވަށައި ބުރު ޖަހަން ނުކުންނައިރު ގައްބެއަކީ ޅަދުވަހުން ފެށިގެން މޫދާ ރައްޓެރި މީހެކެވެ. އެ ރާޅުތަކުގެ ތެރޭ އުޅެ ބޮޑުވި މީހެކެވެ. މޫދަށް އޭނާ ފިސާރި ފަރިތަ އެވެ. ގައްބެ ބުނާ ގޮތުގައި އުފަން ރަށް ށ. ފޭދޫގައި އުޅުނު ދުވަސްވަރު، ކާފައާއެކު ރިޔަލު ދޯނީގައި ދަތުރު ކޮށް މޫދަށް ދާން ފެށި ހިސާބުން އޭނާގެ މުޅި ހަޔާތަކީ މާ ސިންގާ ކަނޑަށް ބަދަލުވީ އެވެ. އެ ހުރިހާ ދަތުރުތަކެއް ވެގެންދިޔައީ އޭނާގެ ހަޔާތުގެ އެއް ބަޔަަށް މޫދު ވެގެން ދިޔަ ކަމަކަށެވެ. މި ކުރު ދަތުރުތައް ވެގެން ދިޔައީ މާކަނޑުގައި ދިގު ދަތުރަކަށް ނުކުންނަން އޭނާ ހޯދި ހިތްވަރަކަށެވެ.\nމަޅު ސާފް ސްކޫލްގެ ބޭރުގައި ގައްބެ މަޑުކޮށްލައިގެން. --އަވަސް ފޮޓޯ: މުހައްމަދު އަޒާން\n"އެންމެ ތުއްތުއިރު ރަށު [މީދޫ] ގައި ގޭގައި ނިދާފައި އޮންނައިރު އިރުގެ ދޯދިތައް ވަރަށް ރީތިކޮށް މޫނަށް އެޅޭ. އިރު އަރާއިރަށް ވޭކްއަޕް ކޯލެއް ދޭނެ. ކޮންމެ ދުވަހަކު ވެސް މި ފެންނަނީ އެއް މަންޒަރެއް. މޫދު ކައިރީގައި ގެ ހުންނާތީ. މޫދު ކައިރިއަށް ދާއިރު މަސްވެރިން ނައްޓާލައިގެން ދާ ތަން ފެނޭ. އެހެންވެ މޫދު ފެނި، މޫދަށް އެރި އުޅެގެން މި ދާއިރާއަށް ވަނުމުގެ ޝައުގުވެރިވީ،" ވޯޓާ ސްޕޯޓްސްގެ ދާއިރާގައި މަސައްކަތް ކުރާތާ 26 އަހަރުވެފައިވާ ގައްބެ، އޭނާ ޅަދުވަހުގެ ހަނދާންތައް އާކުރި އެވެ.\nމާޒީގެ ވާހަކަ ބޭއްވުމަށްފަހު ގައްބެ މިހާރުގެ ދަތުރަށް ނުކުންނަށް ކުރި މަސައްކަތުގެ ވާހަކަ ދައްކާނަމަ މިކަހަލަ ދަތުރަކަށް ތައްޔާރަށް ހުރި މީހަކު ވަކި މި ދިވެހި ފަސްގަނޑަކުން ނުނެގޭނެ އެވެ. ރާއްޖެވަށައި އެކަނިމާ އެކަނި ބުރު ޖަހާ ފުރަތަމަ މީހާއަށް ވުމަކީ އޭނާގެ ހުވަފެނެ ކެވެ. މި ދަތުރަށް ތައްޔާރުވާން ފެށީ މީގެ 12 އަހަރު ކުރިންނެވެ.\n"މި ކަމަކީ ވަރަށް ބޮޑު އުންމީދެއް. އަބަދު ވެސް ހިތުގައި އޮވޭ ބޭރު މީހަކު އައިސް މިކަން ކުރުމުގެ ކުރިން މިކަން ކުރުމަށް. މި ދަތުރު މިކުރަނީ މުޅި ރާއްޖޭގެ މީހުންނާއެކު. އެހެންވެ ދައްކަން ބޭނުންވަނީ ރާއްޖެ ޕްރޮމޯޓް ކުރުން. ދިވެހިންނަކީ މެހުމާންދާރީ ދިނުމަށް ވަރަށް ރަނގަޅު ބައެއްކަން ދައްކުވައި ދިނުން،" އެލިޔާގެ ސްޕޮންސާ ކޮށްގެން ރާއްޖެ ވަށައި ދަތުރު ފަށާ ގައްބެ ބުންޏެވެ.\nގައްބެ.--އަވަސް ފޮޓޯ: މުހައްމަދު އަޒާން\nގަދަ ކަނޑުތަކުގައި ދިގު ދަތުރުތައް ކޮށްލުމަކީ ގައްބެއަށް އާ ކަމެއް ނޫނެވެ. މިކަހަލަ ދަތުރެއް އޭނާ މީގެ ޒަމާން ގަނޑެއް ކުރިން ވެސް ކޮށްފި އެވެ. ރާއްޖެ އިން ފުރައިގެން ކަޓަމަރާންއެއްގައި އިތުރު މީހަކާ އެކު ގައްބެ ވަނީ، މަޑަގަސްކަރަ އަދި ސީޝެލް އަށް ވެސް ދަތުރު ކޮށްފަ އެވެ. ނުރައްކާ އެތައް ވަގުތުތަކެއް 18 ދުވަހުން ހޭދަކޮށްގެންކުރި އެ ދަތުރުން ގައްބެއް ބުނާ ގޮތުން ލިބެނީ ހިތްހަމަ ޖެހުމާއި އުފާވެރި ކަމުގެ އިހުސާސެވެ. އެ ދަތުރުގެ ކޮންމެ ހިދުކޮޅެއް އޭނާ ފާހަގަ ކުރަނީ އުފަލެއްގެ ގޮތުގަ އެވެ. ބޮޑު ކާމިޔާބެއްގެ ގޮތުގަ އެވެ.\n"ރާއްޖޭގެ ކަނޑުގެ ސަރަހައްދުން ނުކުންނަން ދެން ވަރަށް ރީތި މަންޒަރުތައް ފެނުނު. މަސް އައިން، ވޭލް، ޑޮލްފިން. ގާތްގަނޑަކަށް ދެ ދުވަސް ވަންދެން އުޅެދާނެ ހުސް ޑޮލްފިން [ކޯމަސް] ކަނޑުމަތީގައި ކުރި މި ދަތުރުގައި ކޮންމެ ދުވަހަކީ ވެސް ތަފާތު ދުވަހެއް. ކޮންމެ ދުވަހެއްގެ އިރު އެރުމާއި އޮއްސުން ވެސް އެހާ ރީތި. ރީތި މަންޒަރުތައް ފެނޭ،" ސީޝެލްސް އަށް 18 ދުވަހުން ކުރި ދަތުރުގެ ތަޖުރިބާ ހިއްސާކުރަމުން 42 އަހަރުގެ ގައްބެ ބުންޏެވެ.\nގައްބެ ސީޝެލްއަށް ކުރި ދަތުރަކީ އޭނާގެ ހިތުން ނުފިލާނެ ދަތުރެކެވެ. ތަފާތު ތަޖުރިބާތަކެއް ވެސް މި ދަތުރުގައި އޭނާ ކުރި އެވެ. އެ ގައުމުގައި އުޅޭ ދިވެހިންގެ ބަޔަކު އޭނާ އަށް ހަމަ ހަގީގަތުގައި ވެސް ސަޕްރައިޒް އެއް ދިނެވެ. އެ ދުވަސްތައް ދުވަހަކު ހަނދާން ނުނެތޭނެ ކަމަށް ގައްބެ ބުންޏެވެ.\n"ސީޝެލްސް އަށް ދިއުމުން އެތަނުން ވެސް ވަރަށް ހޫނު މަރުހަބާއެއްކީ. ސީޝެލްގައި އުޅޭ [ދެކުނު ބަގާވާތުގައި އެންމެ އިސްކޮށް އުޅުނު] އަބްދުﷲ އަފީފްގެ އާއިލާ އިން އަޅުގަނޑަށް ވަރަށް ހޫނު މަރުހަބާއެއް ކީ،" މަޑަގަސްކަރަ އަށް ވެސް ކަޓަމަރާންގައި ދަތުރުކުރި ގައްބެ ބުންޏެވެ.\nކިތަންމެ އުފަލާ އެކު އޭނާ، ސީޝެލްސްއަށް ކުރި ދަތުރުގެ ވާހަކަ ކިޔައިދިނަސް، އެ ދަތުރުގައި ގަދަ ކަނޑުތަކުގެ ތެރޭގައި އެތައް ގަނޑިއިރެއް އޭނާ ހޭދަކޮށްލި އެވެ. އެއީ ހާސްކަން އޭނާ ބައްދާލައި ވަގުތުތަކެކެވެ. ހޮލީވުޑްގެ ސުޕަ ހިޓް ފިލްމް "ޕާފެކްޓް ސްޓޯމް" ބަލައިލީމާ ހަމަ ގައްބެގެ އެ ތަޖުރިބާ ވަރަށް ރަނގަޅަށް ފެންނާނެ އެވެ. އެ ފިލްމަކީ ވެސް އޭނާގެ އޯލްޓައިމް ފޭވަރިޓެކެވެ.\nގައްބެ މި ކުރާ ތަޖުރިބާ ގޮސް ނިމިފައި އޮތީ ހަމައެކަނި މަޑަގަސްކަރަ އާއި ސީޝެލްސްއާ ހަމަޔަކަށް ނޫނެވެ. އޭނާ ވަނީ ޔޫރަޕުގެ ބައެއް ގައުމުތަކުގައި މޫދު ކުޅިވަރުތައް ދަސްކޮށްދިނުމުގައި އެކި މަސައްކަތްތައް ކޮށްފަ އެވެ. އިޓަލީ އާއި ސްވިޓްޒަލޭންޑާއި ފްރާންސް އަދި ޔޫރަޕުގައި ވެސް މަސައްކަތް ކުރި އެވެ. ވޯޓާ ސްޕޯޓްސްގެ ހުނަރުތައް މީހުންނަށް ދަސްކޮށްދިނުމުގައި އޭނާގެ ހިދުމަތުގެ ލިސްޓް ނުހަނު ދިގެވެ.\nރާޅުގަނޑުގެ ހިމެނޭ ސަރަހައްދުގައި ހުންނަ "މަޅު" ސާފިން ސްކޫލް އަކީ އޭނާގެ މި ހިދުމަތްތަކުގެ ދިރިހުރި ހެއްކެކެވެ. "ޖޭޕީ އޮސްޓްރޭލިޔާ" ގެ އެހީތެރިކަމާއެކު ގައްބެ ވަނީ ރާޅާ އެޅުންތެރިންނަށް އެހީވަމުންނެވެ. ގައްބެ ދެކޭ ގޮތުގައި މި ދާއިރާއަކީ ޒުވާނުން ހަރަކާތެރިވުން މުހިންމު ދާއިރާ އެކެވެ. އަދި ގިނަ ފުރުސަތުތަކެއް އޮތީ މި ދާއިރާއަށް ހުޅުވިފަ އެވެ.\n"ކޮންމެ ކަމެއް ވެސް ކުރެވޭނީ ވަރަށް ހިތްވަރު ކޮށްގެން. އަޅުގަނޑު މިކަން ދަސްކުރިއިރު ސެއިލިން ބޯޑަކަށް އަރާލަން މަޑު ކުރަން ދުވަހުގެ ހާފުވަރު [ދެބައިކުޅަ އެއްބައި] އެއިރު ސެއިލިން ބޯޑަކަށް އަރާލަން ލިބެނީ އެންމެ ފަހަކު. އެއް ފަހަރު އަރާފަ ވެއްޓުނީމަ އެ ނިމުނީ. އެކަމަކު މިހާރު ރާއްޖޭގައި ކޮންމެ ކުއްޖަކަށް ވެސް ޗާންސް އެބަ އޮތް،" ގައްބެ ބުންޏެވެ.\nގައްބެގެ ހުވަފެން ހަގީގަތަކަށް ހެދުމުގެ ދަތުރު މާދަމާ އޭނާ ފަށާނެ އެވެ. އޭނާގެ ހަމައެކަނި އަޒުމަކީ ރާއްޖޭގެ ޖާލުކަން މުޅި ދުނިޔެއަށް ދައްކާލަައި ހައިރާން ކޮށްލުމެވެ. ރާއްޖެއަށް އެތައް ބައެއްގެ ސަމާލުކަން ދަމައިގަންނާނެ ފަދަ ހިތްވަރު ގަދަ މަސައްކަތެއް ކުރުމަށް އޭނާ އެ ހުރީ އަޒުމް ކަނޑައަޅައިގެންނެވެ. މި މުހިންމު މަގުސަދުގައި އޭނާ ނިކުންނަ ދަތުރުގައި އޭނާއާއެކު މުހިންމު ބައިވެރިން ތަކެއް ވެސް އެބަ ތިއްބެވެ. ހަމަ ގައިމު ވެސް އެ މީހުންނާ ނުލައި މި ވަރުގެ ބޮޑު ދަތުރެއް އޭނާއަށް ނިންމައެއް ނުލެވޭނެ އެވެ. ގައްބެ އެ ނަންތައް ޝުކުރުވެރިކަމާއެކު ފާހަގަ ވެސް ކުރެ އެވެ.\n"އެންމެ ފުރަތަމަ ޝުކުރު އަދާކުރަން ބޭނުންވަނީ ހެއްދެވި ފަރާތައް. މީގެ އިތުރުން މެއިން ސްޕޮންސާ ޔަމަހާ އާއި ދިރާގު އަދި ސެއިލިން މޯލްޑިވްސް އަށް އަޅުގަނޑު ހަމަ ވަރަށް ބޮޑަށް ހަމަ ޝުކުރު ދަންނަވަން،" ނިންމާލަމުން ގައްބެ ބުންޏެވެ.\nގައްބެއަށް ދޫނުކުރާ އަންހެނަކު އޭނާގެ ފަހަތުން!


އުތުރުކޮރެޔާއާއެކު ތެލުގެ ވަގު ވިޔަފާރިކޮށްފައިވަނީ 2004 ވަނަ އަހަރު ބަރުމާއާއެކު އެކަން ހިންގާފައިވާ ގޮތާ އެއް ތައްގަނޑަކަށް، މި ވަގު ވިޔަފާރިތަކުގެ މޭސްތިރިއަކީ ރައީސް ޢަބްދުﷲ ޔާމީން | President Mohamed Nasheed\nއުތުރުކޮރެޔާއާއެކު ތެލުގެ ވަގު ވިޔަފާރިކޮށްފައިވަނީ 2004 ވަނަ އަހަރު ބަރުމާއާއެކު އެކަން ހިންގާފައިވާ ގޮތާ އެއް ތައްގަނޑަކަށް، މި ވަގު ވިޔަފާރިތަކުގެ މޭސްތިރިއަކީ ރައީސް ޢަބްދުﷲ ޔާމީން\nދިވެހިރައްޔިތުންގެ ޑިމޮކްރަޓިކް ޕާޓީން ގްރީން ބޮކްސްގެ ތެޔޮ ބޯޓާއި ރައީސް ޢަބްދުﷲ ޔާމީނާ ހުރި ގުޅުން ބަލައި ތައްޔާރުކޮށްފައިވާ ރިޕޯޓު އެންޓި ކޮރަޕްޝަން ކޮމިޝަނަށް ހުށަހަޅާފައިވާތީ އެކަމާމެދު ދިވެހިރާއްޖޭގެ ފުލުހުންގެ މުއައްސަސާއިން ކުއްލިގޮތަކަށް އެކަމުގައި ރައީސް ޔާމީންގެ މައްޗަށް ދޮގު ތުހުމަތު ކުރާ ކަމުގައި ނިންމަވާފައިވާ ނިންމުމާ މެދު ކަންބޮޑުވެއެވެ. އަދި މި ކަން ހިނގާފައިވާ ގޮތް ސިޔާސީ ނުފޫޒުން އެއްކިބާވެތިބެ، ޕްރޮފެޝަނަލް ތަޙްޤީޤެއް ކުރެއްވުމަށް މޯލްޑިވްސް ޕޮލިސް ސާވިސްއަށް އިލްތިމާސް ކުރަމެވެ.\nދައުލަތުގެ ވަސީލަތްތައް ބޭނުންކޮށްގެން އުތުރުކޮރެޔާއާއެކު ހިންގާފައިވާ ތެލުގެ ވަގު ވިޔަފާރިތައްހިންގާފައިވަނީ ބަރުމާގެ އަސްކަރިއްޔާއާކު 2004 ވަނަ އަހަރު ސްޓޭޓް ޓްރޭޑިން އޯގަނައިޒޭޝަނުން ހިންގި ވަގު ވިޔަފާރިއާ އެއް ތައްގަނޑަކަށެވެ. މި ވަގު ވިޔަފާރީގެ މުޢާމަލާތް އެސްޓީއޯއިން 2004 ވަނަ އަހަރު ހިންގިއިރު އެ ކުންފުނީގެ ޗެއާމަނަކަށް ހުންނެވީ މިހާރުގެ ރައީސުލްޖުމްހޫރިއްޔާގެ މަޤާމުގައި ހުންނެވި ޢަބްދުﷲ ޔާމީނެވެ. އެހެންކަމުން އުތުރުކޮރެޔާއާއެކު ހިންގާފައިވާ ވަގު ވިޔަފާރީގެ މޭސްތިރިއަކީވެސް ރައީސް ޢަބްދުﷲ ޔާމީންކަމުގައި ބެލެވޭތީވެ، އެ މައްސަލަ ފުލުހުން ތަޙްޤީޤްކުރެއްވުމަކީ މުހިއްމު ކަމެއް ކަމުގައި ދެކެމެވެ.\nރައީސް ޢަބްދުﷲ ޔާމީން 2004 ވަނަ އަހަރު ސްޓޭޓް ޓްރޭޑިން އޯގަނައިޒޭޝަންގެ ޗެއާމަންގެ މަޤާމުގައި ހުންނަވަައިގެން އިންސާނީ ޙައްޤުތަކަށް އަރައިގަތުމާއި ބައިނަލްއަޤްވާމީ މިންގަނޑުން ބޮޑެތި ޖިނާޢީ ކުށްތަކަށް އަރައިގަނެފައިވާ ބަރުމާގެ އަސަަކަރިއްޔާއާއި ތެލުގެ ވަގު ވިޔަފާރިކޮށްފައިވާކަމަށް ތުހުމަތު ކުރެވުނެވެ. އެހެންކަމުން އެކަން ތަހްޤީޤްކޮށް ބަލައިދިނުމަށް މިފަދަ ތަހްޤީޤްތައް ކުރުމުގެ އެންމެ ގާބިލް އެއް ފަރާތް ކަމުގައިވާ ބައިނަލްއަޤްވާމީ ފަރާތެއްކަމުގައިވާ ގްރާންޓް ތޯންޓަން އާއެކު 2010 ދައުލަތުން އެއްބަސްވުމެއް އެކުލަވާލިއެވެ. ދައުލަތުން އެއްވެސް ޚަރަދެއް ނުކޮށް ތަހްޤީޤްކުރުމަށާއި، ކޯޓު މަރުހަލާ ނިިމި ދިވެހި ދައުލަތުން ގެއްލިފައިވާ ފައިސާ ހޯދުމަށްފަހު (އެސެޓް ރިކަވަރީ)، އެ ހޯދުނު ފައިސާގެ ވަކި އިންސައްތައެއް ތަހްޤީޤް ހިންގި ފަރާތްކަމުގައިވާ ގްރާންޓް ތޯންޓަންއަށް ދިނުމަށް އެއްބަސްވެވުނެވެ. އަދި އެ ތަހްޤީޤް އެއްވެސް މަރުހަލާއެއްގައި މަޑު ޖައްސައިފިނަމަ ދައުލަތުން ފައިސާ ދައްކަން ޖެހޭނެ ކަމުގައިވެސް އެ އެއްބަސްވުމުގައިވެއެވެ.\n2012 ވަނަ އަހަރު އެމްޑީޕީ ސަރުކާރު ފުރޮޅިގެންދިޔައިރު، މި ތަހްޤީޤް ނިމި އަދި މައްސަލަ ކޯޓަށް ހުށަހަޅަން ޖެހޭ ހުރިހާ ތައްޔަރީތައް ވަނީ ނިމިފައެވެ. އެހެންނަމަވެސް 10 މިލިއަން ޑޮލަރު ދެއްކުމަށްފަހު ގްރާންޓް ތޯންޓަންއާއެކުވެފައިވާ އެއްބަސްވުން ކުއްލިގޮތަކަށް 2012 ވަނަ އަހަރު އެމްޑީޕީ ސަރުކާރު ފުރޮޅުމަށްފަހު ބާތިލްކުރިއެވެ.\nމި ތަހްޤީޤުން އެނގި ހާމަވިގޮތުގައި އެސްޓީއޯގެ ވެރިއެއްގެ ގޮތުގައި ރައީސް ޔާމީން ހުންނަވައިގެން 2004 ވަނަ އަހަރު ބަރުމާއާއެކު 800 މިލިއަން ޑޮލަރުގެ ތެލުގެ ވަގު ވިޔަފާރީގެ މުޢާމަލާތް ހިންގެވި ކަމެވެ. އަދި އެކަން ކުރެއްވި ގޮތުގެ ފުރިހަމަ ތަފްސީލް ދައުލަތުގެ ބަންޑާރަ ނައިބުގެ އޮފީހުގައާއި މޯލްޑިވްސް ޕޮލިސް ސާވިސްގައި މިހާރުވެސް ހުންނާނެއެވެ.\nސެޕްޓެމްބަރ3ގައި އެމްޑީޕީން އެންޓި ކޮރަޕްޝަން ކޮމިޝަނަށް ހުށަހެޅި މައްސަލަ ބަލައި ތަހްޤީޤްކުރުމުން ހާމަވަނީ އދ. ގެ ސަލާމަތީ މަޖިލީހުން ދަތިކުރުމުގެ ފިޔަވަޅު އަޅާފައިވާ އުތުރު ކޮރެޔާއާއެކު ދިވެހި ދިދަ ބޭނުންކުރާ އުޅަނދުތަކުން ތެލުގެ ވަގު ވިޔަރފާރި ކުރަމުން ގޮސްފައިވަނީ 2004 ވަނަ އަހަރު އދ. އިން ދަތިކުރުމުގެ ފިޔަވަޅު އަޅާފައިވާ ބަރުމާގެ އަސްކަރިއްޔާއާއެކުވެސް އެ މުޢާމަލާތް ހިންގާފައިވާ ގޮތަށެވެ.\nމި މައްސަލައަކީ ދިވެހިރާއްޖޭގެ ޤައުމީ ސަލާމަތާ ގުޅުން ހުރި ކަމެއްކަމުގައިވާތީވެ އެއްވެސް ސިޔާސީ ނުފޫޒެއްނެތި މިކަން ހިނގައިދިޔަ ގޮތް ތަޙްޤީޤްކުރުމަކީ މިއަދު ދިވެހި ސަލާމަތީ ޚިދުމަތްތަކުގެ މައްޗަށް ލާޒިމް ކަމެކެވެ. ލަސްނުކުރައްވައި މިކަން ބެއްލެވުމަށާއި ސިޔާސީ ނުފޫޒަށް ބޯނުލެބުމަށް ދިވެހި ފުލުހުންނަށާއި ސިފައިންނަށް އިލްތިމާސްކުރަމެވެ.\nSeptember 6, 2018 / ހަބަރު


Aailaa therey khilaaf thah dharin kurimathee faalhu nukuraasheve ޢާއިލާތެރޭގައި ހުރި ޚިލާފުތައް ދަރިންގެ ކުރިމަތީގައި ފާޅުނުކުރާށެވެ! – Ilm Aailaa therey khilaaf thah dharin kurimathee faalhu nukuraasheve\nޢާއިލާތެރޭގައި ހުރި ޚިލާފުތައް ދަރިންގެ ކުރިމަތީގައި ފާޅުނުކުރާށެވެ!\nގިނަ ބަޔަކު އެއްގެއެއްގެ ތެރޭގައި ދިރިއުޅޭއިރު އެއްވެސް ވައްތަރެއްގެ ދެބަސްވުމެއް ނެތި ނުދާނެއެވެ. ޞުލްޙަވެރިވުމަކީ ރަނގަޅުގޮތެވެ. އަދި ޙައްޤަށް ރުޖޫޢަވުމަކީ ރިވެތި ޚުލާފެކެވެ. ނަމަވެސް ގޭގެ އެއްބައިވަންތަކަމަށް ގުޑުންއަރާ، ގޭގެ އެތެރޭގެ ބިނާއަށް ގެއްލުންވަނީ އެ މައްސަލަތައް ގޭގެ އަހުލުވެރިންގެ ކުރިމަތީ ފާޅުކުރުމުންނެވެ. ފަހެ، އޭރުން ޢާއިލާ ދެބަޔަށް ނުވަތަ އެއަށްވުރެ ގިނަ ބަޔަށް ބައިވެގެންދެއެވެ. އަދި އެއްބައިވަންތަކަން ނެތިކޮށްލައެވެ.\nއަދި މީގެ އިތުރުން ދަރިންނަށް ނަފްސާނީގޮތުން ނުރަނގަޅު އަޘަރުތައް ކުރެއެވެ. ޚާއްޞަކޮށް ކުޑަކުދިންނަށެވެ. ބައްޕަ ދަރިފުޅު ގާތުމަންމައާ ވާހަކަ ނުދައްކާށޭ ނުވަތަ މަންމަ ދަރިފުޅު ގާތު ބައްޕައާ ވާހަކަ ނުދައްކާށޭ ބުނާ ގެއެއްގެ ޙާލާމެދު ވިސްނާލައްވާށެވެ. ދަރިފުޅު ހުންނާނީ އޮޅުންބޮޅުންތަކެއްގެ ތެރޭގައި އެކުއްޖާގެ ނަފްސަށް ހަމަޖެހުމެއް ނުލިބިއެވެ. އަދި އެންމެންވެސް ދިރިއުޅެމުންދާނީ އުނދަގޫކަމުގެ ތެރޭގައެވެ. ފަހެ، އަޅުގަޑުމެން ޚިލާފުތަކާ ދުރުވާން ޖެހެއެވެ. އަދި އެފަދަ ކަމަކާ ކުރިމަތިވެއްޖެނަމަ އެކަން ފޮރުވުމަށް މަސައްކަތްކުރަން ޖެހޭނެއެވެ.\nއަޅުގަނޑުމެން ﷲ ތަޢާލާގެ ޙަޟްރަތުން އެދެނީ އަޅުގަނޑުމެންގެ ހިތްތަކުގައި ލޯތްބާއި އެއްބައިވަންތަކަން ލެއްވެމަށެވެ.\n(އުއްމު ޢަބްދުﷲ ތަރުޖަމާކޮށްފައިވާ ‘ގެތައް އިޞްލާޙުކުރުމަށް 40’ ނަޞޭޙަތެއް މިފޮތުން)


އަހްމަދު އަޒާން4އޯގަސްޓު 2020 13:11\nފިނޭންސް މިނިސްޓަރު އަމީރު އަދި ފޮރިން މިނިސްޓަރު ޝާހިދު\nމި ހިނގާ 2020 ވަނަ އަހަރު ފެށުނު ފަހުން ބޭރުގެ އެކި ފަރާތްތަކުން 3.2 ބިލިއަން ރުފިޔާ ނޫނީ 209885087.22 ޑޮލަރުގެ ލޯނު ސަރުކާރުން ނަގައިފިއެވެ.\nފިނޭންސް މިނިސްޓްރީން ހާމަކޮށްފައިވާ ހިސާބުތަކަށް ބަލާއިރު 1 ޖެނުއަރީ 2020 އިން ފެށިގެން3އޯގަސްޓުގެ 2020 ގެ ނިޔަލަށް ސަރުކާރުން ވަނީ ބޭރުގެ ބޭންކު ތަކުންނާއި، މާލީ އިދާރާ ތަކުން 209885087.22 ޑޮލަރުގެ ލޯނު ނަގާފައެވެ. މިއަހަރުގެ މިހާތަނަށް7ފަރާތަކުން ރާއްޖެއަށް ލޯނު ދީފައިވާއިރު އެންމެ ބޮޑު ލޯނެއް ދީފައިވަނީ އޯޕެކް ފަންޑް ފޯ އިންޓަނޭޝަނަލް ޑިވެލޮޕްމެންޓް އިންނެވެ.\nއެ ފަންޑުން ވަނީ ރަށްރަށުގެ ބަނދު ހެދުމަށާއި ނަރުދަމާގެ މަސައްކަތްތަކަށް 50 މިލިއަން ޑޮލަރުގެ ލޯނެއް ދީފައެވެ. މީގެ އިތުރުން ސައުދީ ފަންޑް ފޯ ޑިވެލޮޕްމެންޓުން ވެސް ވަނީ 25 މިލިއަން ޑޮލަރުގެ ދެ ލޯނު ދީފައެވެ. އެއީ ގެދޮރު ވެރިކަމާއި ގުޅޭ މަޝްރޫއުތައް ހިންގުމަށާއި މަސްވެރިކަމާއި ގުޅޭ މަޝްރޫއުތަކެއް ހިންގުމަށް ދިން ދެ ލޯނެވެ. އެ ދެ ލޯނަކީ ކުރީގެ ރައީސް ޔާމީންގެ ވެރިކަމުގައި ވެވުނު އެއްބަސްވުމެއްގެ ދަށުން ދިން ލޯނުތަކެކެވެ.\nމީގެ އިތުރުން ސަރުކާރުން ވަނީ ކޮވިޑު-19 އާއި ގުޅިގެންވެސް ގިނަ އަދަދަކަށް ލޯނު ނަގާފައެވެ. މިގޮތުން އެކި އިދާރާތަކުން ކޮވިޑު-19 އާއި ގުޅިގެން 86884809.25 މިލިއަން ޑޮލަރު (1.3 ބިލިއަން ރުފިޔާ) ނަގާފައިވެއެެވެ.\nބޭރުގެ ފަރާތްތަކުން މިއަހަރު 3.2 ބިލިއަން ރުފިޔާ ނަގާފައިވާއިރު އެތެރޭގެ ދަރަނިވެސް ވަނީ މިހާރު ވަރަށް ބޮޑަށް އިތުރުވެފައެވެ. މިގޮތުން 30 ޖޫން ގެ ނިޔަލަށް ޓީބޮންޑާއި، ޓީބިލް އަދި އިސްލާމިކް އިންސްޓްރޫމެންޓްސް ތަކާއި އެކު ޖުމްލަ 34.9 ބިލިއަން ރުފިޔާގެ ދަރަނި އެބައޮތެވެ.\nކޮވިޑު-19 އާއި ގުޅިގެން ސަރުކާރުން ބިލިއަނަކަށްވުރެ ގިނަ ރުފިޔާ މިހާތަނަށް ހަރަދުކުރި އިރު އަދިވެސް ކޮވިޑު-19 ގެ ހާލަތު ރަނގަޅު ނުވާކަން ފާހަގަކޮށްލެވެއެވެ.\nލޯނު ކޮވިޑު-19 ދަރަނި އިޤްތިސާދު\nMay 15, 2020 16:19:14\nދަރަނި އިތުރު ކުރުން ނޫން ގޮތެއް ނެތް: ސަރުކާރު\nMarch 19, 2020 18:10:23\nވިޔަފާރިތަކުން ޓެކްސް ނެގުން ހުއްޓުމުގެ ވިސްނުމެއް ނެތް: ފައްޔާޒު\nކަލޯ ޝާޑް 1 މިލިއަން އެހީހޯދަން ކަލޭ2މިލިއަން ޚަރަދުކުރޭ ކހިނެތްތަ؟ސަރުކާރު ހިންގާނީ ބުނެބަލަ


Eid chutteegai Dhivehin Lanka aa dhurah! | Mihaaru\nސްރީ ލަންކާގެ އެއާޕޯޓް: މިދުވަސްވަރު ލަންކާއަށް ދަތުރުކުރަން ގިނަ ދިވެހިން ޖެހިލުންވޭ\nއީދު ޗުއްޓީގައި ދިވެހިން ލަންކާއާ ދުރަށް!\n04 ޖޫން 2019 - 08:24 30 comments\nމި ފަހަރުގެ ކުޑަ އީދުގައި ބޮޑު ބަންދެން ލިބުނު ނަމަވެސް ސްރީ ލަންކާއަށް ދާ ދިވެހިންގެ އަދަދު ވަރަށް ބޮޑަށް މަދުވެއްޖެ އެވެ.\nލަންކާގައި މުސްލިމުންގެ ބަޔަކު ދިން ބޮމުގެ ހަމަލާއެއްގައި 200 އަށް ވުރެ ގިނަ މީހުން މަރުވުމާ ގުޅިގެން މުސްލިމުންނާ ދެކޮޅަށް ހިންގާ ހަމަނުޖެހުންތަކާ ހެދި ގިނަ ދިވެހިންގެ މެދުގައި ވެސް އޮތީ ބިރުވެރިކަމެއް އުފެދިފަ އެވެ.\nލަންކާއަށް ދަތުރުކުރާ ގިނަ އަދަދެއްގެ ބަޔަކު ޓިކެޓް ނަގާ އެއް ކުންފުނި ކަމަށްވާ އިނަ މޯލްޑިވްސް އިން ބުނީ ލަންކާއަށް ދާ ދިވެހިންގެ މިންވަރު 70 ޕަސެންޓް ދަށްވެފައިވާ ކަމަށެވެ.\nއިނަ މޯލްޑިވްސް މެނޭޖިން ޑިރެކްޓަރު މުހައްމަދު ފިރާގު ވިދާޅުވި ގޮތުގައި ކުރީގެ އީދު ބަންދުތަކުގައި ގިނަ އަދަދެއްގެ ދިވެހިން ލަންކާއަށް ދަތުރުކުރި އެވެ. ނަމަވެސް މި އަހަރުގެ އީދުގައި ދިވެހިން ދަތުރުކުރާ މިންވަރު ވަރަށް ބޮޑަށް މަދުވެފައިވާ ކަމަށް އޭނާ ވިދާޅުވި އެވެ.\nބޮމުގެ ހަމަލާއާ ގުޅިގެން މުސްލިމުންނާ ދެކޮޅަށް ލަންކާގައި ތަފާތު ހަމަނުޖެހުންތައް ހިންގާފައިވެ އެވެ. އަދި ފުލުހުންގެ އޮޕަރޭޝަންތަކުގައި ބައެއް ދިވެހިން ހައްޔަރު ވެސް ކުރި އެވެ.\nގިނަ އަދަދެއްގެ ދިވެހިން ދިރިއުޅެމުން އަންނަ ލަންކާ ދޫކޮށް ބައެއް މީހުން މިހާރު ވަނީ ރާއްޖެ ބަދަލުވެފަ އެވެ.\nއިތުރު ލިޔުންތައް ސްރީ ލަންކާ އީދު ޓޫރިޒަމް ފިތުރު އީދު ރާއްޖެ-ލަންކާ ލަންކާގައި ބޮން ގޮއްވި މައްސަލަ\nބޮމުގެ ހަމަލާއަށް ފަހު ލަންކާގެ ޓޫރިޒަމް ވަރަށް ދަށްވި\nބޮމުގެ ހަމަލާއަށް ފަހު ޓޫރިޒަމް އަންނަނީ ރަނގަޅުވަމުން


Ailee adhuluge nizaam gai gina dhathi thakeh! | Mihaaru\nޖުޑިޝަލް ސިމްފޯޒިއަމް އޮން ފެމިލީ ޖަސްޓިސް، ފެށުމަށް އާދީއްތަ ދުވަހު ބޭއްވި ރަސްމިއްޔާތު\nއާއިލީ އަދުލުގެ ނިޒާމުގައި ގިނަ ދަތިތަކެއް!\n01 އޮކްޓޯބަރ 2019 - 11:046comments\nރާއްޖޭގެ އާއިލީ ނިޒާމުގައި ހުރި ގިނަ ދަތިތަކެއް، ފެމިލީ ކޯޓާއި މެޖިސްޓްރޭޓްކޯޓްތައް އަދި އެ ނިޒާމާ ގުޅުން ހުރި އެހެން މުއައްސަސާތަކުން ފާހަގަކޮށްފި އެވެ.\nޖުޑިޝަލް ސިމްފޯޒިއަމް އޮން ފެމިލީ ޖަސްޓިސްގެ ނަމުގައި ބަނޑޮސް މޯލްޑިވްސްގައި އިއްޔެގެ ނިޔަލަށް ކުރިއަށް ގެންދިޔަ ސިމްފޯޒިއަމް ނިންމުމުގެ ރަސްމިއްޔާތުގައި އިއްޔެ ވަނީ އޭގެ ތެރެއިން ބައެއް ކަންތައްތައް ހާމަކޮށްފަ އެވެ. އެ ސިމްފޯޒިއަމްގެ ރެޕަޓުއާ، ހައިކޯޓްގެ ފަނޑިޔާރު އަލީ ސަމީރު ވިދާޅުވީ އާއިލާއާ ބެހޭ ގާނޫނުތަކާއި ގަވައިދުތަަކަށް ބޮޑެތި ބަދަލުތަކެއް ގެންނަން ޖެހޭ ކަމަށް ސިމްފޯޒިއަމްގެ ހުރިހާ ބައިވެރިން ވެސް އެއްބަސްވި ކަމަށެވެ. ސަބަބަކީ އެ ގާނޫނުތަކާއި ގަވައިދުތައް މިހާރު ހުރި ގޮތުގެ ސަބަބުން ދަތިތަކާ ކުރިމަތިވާތީ އެވެ.\nއާއިލީ އަދުލުގެ ނިޒާމުގެ ތެރޭގައި އޮތް ދެވަނަ މައްސަލައެއް ކަމަށް ބައިވެރިން ފާހަގަކޮށްފައި ވަނީ ގާނޫނަށް އަހުލުވެރި ވެފައި ނުވުމާއި ގާނާނުތަކާއި ގަވައިދުތައް އަމަލީ ގޮތުން ތަންފީޒުކުރަން ހުންނަ އިޖުރާއަތްތަކާއި އުސޫލުތައް އެއްގޮތް ނުވުމާއި އިދާރާތަކުގެ މެދުގައި އޮންނަން ޖެހޭ ގުޅުން ނެތުމެވެ.\n"ތިން ވަނަ ކަމަކަށް އިންސާނީ ވަސީލަތްތަކާއި އުމްރާނީ ވަސީލަތްތަކުގެ ދަތިކަމާއި ބަޖެޓްގެ ދަތިކަމުގެ ސަބަބުން ދިމާވާ މައްސަލަތައް،" އަލީ ސަމީރު ވިދާޅުވި އެވެ.\nހަތަރު ވަނަ ކަމަކީ އަދުލު އިންސާފާ ހަަމައަށް ވާސިލުވުމުގައި ހުރި ދަތިތައް ކަަމަށް އޭނާ ވިދާޅުވި އެވެ. އޭނާ ވިދާޅުވީ އެ މައްސަަލަކާ މެދު ފުޅާ ދާއިރާއެއްގައި ވާހަކަ ދައްކާފައި ވާތީ ހުރިހާ ތަފްސީލަކަށް ވަޑައި ނުގަންނަވާނެ ކަމަށާއި އެހެން ނަމަވެސް ރީޕޯޓެއް އެކުލަވާލައި ކަމާ ބެހޭ ފަރާތްތަކަށް ފޮނުއްވާނެ ކަަމަށެވެ.\nއާއިލީ އަދުލުގެ ނިޒާމުގައި ހުރި ކަމަށް އިދާރާތަކުން ފާހަގަކުރި ދަތިތައް ހައްލުކުރަން ހުށަހެޅި ބައެއް ހުށަހެޅުންތައް ސަމީރު ވިދާޅުވެދެއްވި އެވެ. އެގޮތުން ހުށަހެޅި އެއް ކަމަކީ މިހާރު ހުރި ގާނޫނުތަކާއި ގަވައިދުތައް އިސްލާހުކޮށް، އާ ގާނޫނެއް ހެދުމެވެ.\n"އެގޮތަށް ގާނޫނުތައް ހެދޭ އިރު އިސްލާމީ އިސްލުމުވެރިންގެ މެދުގައި ހިލާފު އުފެދިފައިވާ އާއިލީ މައްސަލަތައް ކޮޑިފައިކުރުމަށް ހުށަހަޅާފައިވޭ،" އޭނާ ވިދާޅުވި އެވެ.\nއެއް މައްސަލައެއްގައި ދައުލަތުގެ އެކި މުއައްސަސާތަކުން ތަފާތު ގޮތްގޮތަށް އަމަލުކުރުން ހުއްޓުވުމަށް ޓަކައި، ހުރިހާ މައްސަލައެއްގައި އެއް ހަމަޔަކުން އަމަލުކުރާނެ އިޖުރާއީ އުސޫލުތަކެއް ކަނޑައަޅައި އެ އުސޫލުތަކަށް ގާނޫނީ ބާރުދިނުމަށް ވެސް ވަނީ ހުށަހަޅައިފަ އެވެ.\nގާނޫނުތަކަށް އަމަލުކުރުން އެެއްގޮތް ކުރުމަށް ޓަކައި ގާނޫނުތަކަށް އަމަލުކުރުމުގެ އެކްޝަން ޕްލޭނެއް ބާއްވަން ވެސް ސިމްފޯޒިއަމަށް ވަނީ ހުށަހަޅައިފަ އެވެ.\nޖުޑިޝަލް ސިމްފޯޒިއަމް ނިންމައިލުމަށް އިއްޔެ ބޭއްވި ރަސްމިއްޔާތު ޝަރަފްވެރިކޮށްދެއްވީ ޖުޑިޝަލް ސާވިސް ކޮމިޝަންގެ ރައީސް އަދި ސުޕްރީމްކޯޓްގެ ފަނޑިޔާރު އަބްދުﷲ އަރީފެވެ. ސުޕްރީމްކޯޓްގެ ފަނޑިޔާރު އައިޝަތު ޝުޖޫނާއި އެ ކޯޓްގެ ފަނޑިޔާރު އަޒްމިރަލްޑާ ޒާހިރު އަދި ސިވިލް ސާވިސް ކޮމިޝަންގެ ރައީސް އަލީ ޝަމީމް ވެސް އެ ރަސްމިއްޔާތުގައި ބައިވެރިވެވަޑައިގެންނެވި އެވެ.\nއިތުރު ލިޔުންތައް ޖުޑީޝަލް އެޑްމިނިސްޓްރޭޝަން ޖުޑީޝަރީ ޔުނިސެފް ފެމިލީ ކޯޓު\nއާއިލީ އަދުލުގެ ނިޒާމް ޒަމާނަށް ނުފެތޭ: ނަޒީރު\n"އަދުލު އިންސާފަށް ވާސިލުވުން ފަސޭހަކުރަން ޖެހޭ"


ގާނޫނީ ވަކީލު މުހައްމަދު ނިޝާން އިބްރާހިމް --\nސަރުކާރުން ސްޕޮންސާ ކޮށްގެން ރައްޔިތުންގެ މަޖިލީހަށް ހުށަހެޅި ހެއްކާބެހޭ ބިލުގައި ނޫސްވެރިން ލިޔާ ހަބަރުތަކުގެ މަސްދަރު، ބައެއް ހާލަތްތަކުގައި ހާމަކުރަން ޖެހޭ ގޮތަށް އޮތް މާއްދާ އެއީ ބާތިލު މާއްދާއެއް ކަމަށް ގާނޫނީ ވަކީލު މުހައްމަދު ނިޝާން އިބްރާހިމް ވިދާޅުވެއްޖެ އެވެ.\nނިޝާން ވިދާޅުވީ މިހާރު ހުށަހަޅާފައިވާ ހެއްކާއި ބެހޭ ބިލުގެ 136 ގައި ނޫސްވެރިޔާ މަސްދަރު ޝަރީއަތަށް ހާމަކުރުމަށް މަޖުބޫރު ކުރެވޭނެ ދެ ހާލަތެއް ބަޔާންކޮށްފައި އޮތުމުން އެކަން ގާނޫން އަސާސީގެ 28 ވަނަ މާއްދާ އާއި ތައާރުޒުވާ ކަމަށެވެ. އެހެންކަމުން އެކަންވާނީ 268 ގެ ދަށުން ބާތިލު އެއްޗަކަށް ކަމަށް ނިޝާން ވިދާޅުވިއެވެ.\nހެއްކާބެހޭ ބިލުގައި ނޫސްވެރިން ލިޔާ ހަބަރުތަކުގެ މަސްދަރު، ބައެއް ހާލަތްތަކުގައި ހާމަކުރަން ޖެހޭ ގޮތަށް އޮތުމުން މީޑިއާ ކައުންސިލާއި ބްރޯޑްކާސްޓިން ކޮމިޝަނުން ވަނީ ކަންބޮޑުވުން ފާޅުކޮށްފައެވެ. އެ ދެ އިދާރާއިން ވަނީ އެ މާއްދާ އުނިކުރަންވެސް ގޮވާލާފައެވެ. މީގެ އިތުރުން މަޖިލީސް މެންބަރުންނާއި ގާނޫނީ ދާއިރާގެ ބޭފުޅުން އަދި ސިޔާސީ ޕާޓީތަކުންވެސް ދަނީ ކަންބޮޑުވުން ފާޅު ކުރަމުންނެވެ.


Dharumaai savaab roajaai barakaai libun edheynama ދަރުމަޔާއި ޘަވާބު، ރޯއްޖާއި ބަރަކާތް ލިބުން އެދޭނަމަ.. – Ilm Dharumaai savaab roajaai barakaai libun edheynama\nދަރުމަޔާއި ޘަވާބު، ރޯއްޖާއި ބަރަކާތް ލިބުން އެދޭނަމަ..\nމި ލިޔުމުގައި މި ބަލާލަނީ الإمام ابن القيم رحمهُ الله ގެ ބައެއް ބަސްފުޅުތަކަށެވެ. މި ބަސްފުޅުތަކުގައި ދުނިޔެއާއި އާޚިރަތް ބާއްޖަވެރިކުރާނޭ ގޮތްތައް ބަޔާންކުރައްވައިފައިވެއެވެ.\n1. ޢިލްމުގެ ސަބަބުން ޢިލްމުވެރިޔާގެ ދަރަޖަ ދުނިޔެއާއި އާޚިރަތުގައި މަތިވެރިވެގެންވެއެވެ.\nމީހަކަށް ލިބިފައިވާ ވެރިކަމެއްގެ ސަބަބުން ނުވަތަ މުއްސަނދިކަމެއްގެ ސަބަބުން ނުވަތަ އެނޫން ކަމެއްގެ ސަބަބުން އެމީހެއްގެ ދަރަޖަ މަތިވެރިވިގެން ނުދާހާ މިންވަރަށެވެ. ޤަދަރާއި ޢިއްޒަތް ލިބިފައިވާ މީހާ ޢިލްމު އުނގެނުމަށް މަސައްކަތް ކުރާނަމަ އެކަމުގެ ސަބަބުން އޭނަގެ ޝަރަފްވެރިކަން އިތުރުވެގެންދެއެވެ. ދެރަ ނިކަމެތި އަޅުމީހާއަށް ލިބިފައިވާ ޢިލްމުގެ ސަބަބުން އޭނައަށް ރަސްރަސްކަލުންގެ މަޖިލިސްތަކުގައި ބައިވެރިވުމުގެ ފުރުޞަތު ލިބިގެންދެއެވެ.”\n2. އިބްނުލްޤައްޔިމް އެކަލޭގެފާނުގެ ފޮތް އަލްފަވާއިދުގައި ފާފައިގެ ނޭދެވޭއަސަރުތައް ޒިކުރުކުރައްވަމުން ވިދާޅުވެފައިވެއެވެ.\n3. ހަމަކަށަވަރުން ފައިދާދެނިވި މޭވަވެތި ޙަޔާތެއް ލިބުން ގުޅިފައިވަނީ ﷲއަށާއި އެކަލާނގެ ރަސޫލާ ޞައްލަﷲ ޢަލައިހި ވަސައްލަމް އަށް ކިޔަމަންވެ އިޖާބަދިނުމާއިއެވެ.\nފަހެ، ބާއްޖަވެރި އުފާވެރި ޙަޔާތުގެ ނަސީބުވެރިންނަކީ ﷲއަށާއި އެކަލާނގެ ރަސޫލާ ޞައްލަﷲ ޢަލައިހި ވަސައްލަމް އަށް ކިޔަމަންވެ އިޖާބަދިން މީސްތަކުންނެވެ. (އެބައިމީހުން ދޫކޮށްފައިދާ އަސަރުތަކުން) މަރުވެ ދިޔުމަށްފަހުގައިވެސް އެބައިމީހުންނަކީ ދިރިތިބި ބައެއްފަދަ ބަޔެކެވެ. މިސަބަބަށްޓަކައި ﷲ އަށާއި އެކަލާނގެ ރަސޫލާ ޞައްލަﷲ ޢަލައިހި ވަސައްލަމް އަށް ކިޔަމަންތެރިކަން އަދާކުރާ މިންވަރަކުން އޭނަގެ ދިރިއުޅުމުގެ އުފާވެރިކަމާއި ބާއްޖަވެރިކަން އިތުރުވަމުންދެއެވެ. މީސްތަކުންކުރެ އެންމެ ފުރިހަމަ ޙަޔާތެއް ލިބިފައިވަނީ އެންމެ ބޮޑަށް އިލާހީ އަމުރުފުޅުތަކަށް ކިޔަމަންވާ މީހުންނަށެވެ. ﷲއާއި އެކަލާނގެ ރަސޫލާ ޞައްލަﷲ ޢަލައިހި ވަސައްލަމް އެންގެވި ހުރިހާ އަމުރުފުޅެއްގައި ދިރުމެއްވެއެވެ. އެ ގޮވާލުންތަކުގެ ތެރެއިން ތިބާ އިޖާބަނުދޭ ގޮވާލުންތަކުގެ ސަބަބުން ތިބާގެ ޙަޔާތުގެ ދިރުމަށާއި މޭވަވެތިކަމަށް އުނިކަން ލިބެއެވެ. އެ ގޮވާލުންތަކަށް އިޖާބަދޭ\nމިންވަރަކުން ދިރިއުޅުމުގެ އުފާވެރިކަމާއި ބާއްޖަވެރިކަން އިތުރުވަމުންދެއެވެ.\nއިމާމް ابن القيم _رحمه الله ވިދާޅުވެފައިވެއެވެ.\n“މިކަން މިހެންވިނަމަ ހާދަ ރަނގަޅޭ ވަރަށް ގިނަ ފަހަރު އަޅާގެ ހިތަށް އަރާނެއެވެ. އެފަދަ ކަންކަން އެހެން ވުމަށް މެދުވެރި ނުކުރެއްވި ސަބަބުތައް އަޅާއަށް އެނގިއްޖެނަމަ، އަޅާގެ ހިތް ޝުކުރުން ފުރޭނެއެވެ. އަދި މާތް ﷲ ތިބާއަށް މިންވަރުކުރައްވަފައިވާ ގޮތްތަކަކީ ތިބާއަށް އެންމެ ފައިދާހުރި ގޮތްތައްކަން އެނގޭނެއެވެ.”\n~ ~ الإمام ابن القيم رحمهُ الله ގެ އަލްފަވާއިދު


ފުރަތަމަ ޞަފްޙާ ޚަބަރު ސުޕްރީމް ކޯޓު ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން ސުޕީރިއަރ ކޯޓުތައް ހައިކޯޓުތައް މެޖިސްޓްރޭޓް ކޯޓުތައް އިންފްރާސްޓްރަކްޗަރ ޑިވެލޮޕްމަންޓް އިންފޮމޭޝަން ޓެކްނޮލޮޖީ ޝަރުޢީ/ޤާނޫނީ ނޯޓިސް ބޯޑު ވަޒީފާގެ ފުރުސަތު ނޫސް ބަޔާން ފޯމް އިއުލާން އިއުލާނާއި މައުލޫމާތު ޝީޓް މެޖިސްޓްރޭޓް ކޯޓުގެ ފޯމުތައް ތަރުޖަމާނުންގެ ދަފްތަރާއި ގުޅޭ ތަރުޖަމާނުންގެ ދަފްތަރާއި ގުޅޭ އިއުލާން ތަރުޖަމާނުންގެ ދަފްތަރުގައި ރަޖިސްޓްރީވުމަށް އެދި ހުށަހަޅާ އެޕްލިކޭޝަން ފޯމް ޖުޑީޝަލް އެޑްމިނިސްޓްރޭޝަން ސޯޝަލް މީޑިއާ ގުޅުއްވުމަށް ތައާރަފް ތާރީޚް ޑީޖޭއޭ ސްޓޭޓްމެންޓް އޮނިގަނޑު މެންޑޭޓް އިދާރާގެ އިސްވެރިން ކޮމިޓީތައް ހިއުމަން ރިސޯސް ކޮމިޓީީ ޚަރަދު ކޮމިޓީ މުރާޖަޢާ ކޮމިޓީ މުވައްޒަފުންގެ ޑިސިޕްލިން ބަލަހައްޓާ ކޮމިޓީ ޖިންސީ ފުރައްސާރަކުރުމާއި ގޯނާކުރުން ހުއްޓުވުމުގެ ކޮމިޓީ ޖުޑީޝަލް އިނޮވޭޝަން ލެބް އެކްސެސް ޓު ޖަސްޓިސް ކޯޓް ޓެކްނޮލޮޖީ މަޢުލޫމާތު ހޯދާ ލިބިގަތުން ފަނޑިޔާރުންނާ ގުޅޭ މައުޛޫނުންނާ ގުޅޭ މައުޛޫނުންގެ ދަފްތަރު ޝަރުޢީ މައުޛޫނުކަމާބެހޭ ސަރކިއުލަރ 1 ވަނަ އިސްލާޙް2ވަނަ އިސްލާޙް ކޯޓުތައް ސުޕްރީމް ކޯޓު ހައިކޯޓު ޑްރަގް ކޯޓު ކްރިމިނަލް ކޯޓު ސިވިލް ކޯޓު ފެމިލީ ކޯޓު ޖުވެނައިލް ކޯޓު މެޖިސްޓްރޭޓް ކޯޓުތައް ވަކީލުންނާ ގުޅޭ ޤާނޫނީ ވަކީލުންގެ ދަފްތަރު ހުއްދަ ދިނުމުގެ ޤަވާޢިދު ހުއްދައަށް އެދޭ ފޯމް ކުށުގެ ރެކޯޑް ފޯމް ރަޖިސްޓްރީވުމަށް އެދޭ ފޯމް ރަޖިސްޓްރީވުމަށް އެދޭ ފޯމް - ފިލްކުރެވޭ އޮރިއެންޓޭޝަން ޕްރޮގްރާމް އެޕްލިކޭޝަން ފޯމް ޕަބްލިކޭޝަން ނިއުސް ލެޓަރ ކޯޓް ޓެކްނޮލޮޖީ\tބުދަ, 02 މޭ 2012\tމޯލްޑިވްސް އީ-ކޯޓް މެނޭޖްމަންޓް ސިސްޓަމް (މެމްސް)\nޝަރްޢީދާއިރާގެ މަސައްކަތްތައް ޒަމާނީ ޓެކްނޯލޮޖީގެ އެހީގައި ކުރުމަށް ފާއިތުވި މުއްދަތުގައި ވަރަށްގިނަ މަސައްކަތްތަކެއް ކުރެވިފައިވެއެވެ. މިގޮތުން ހިންގުނު ގިނަ މަސައްކަތްތައް ދިމާވި އެކި ހުރަސްތަކުގެ ސަބުން ކުރިއަށް ނުގެންދެވި ދިއުމަށް ފަހު، އާ މަޝްރޫޢެއް ހިންގުމަށް ތައްޔާރުކުރެވުނީ 2006 ވަނަ އަހަރުގެ ތެރޭގައެވެ. މުޅި މަޝްރޫޢުން ޙާޞިލުކުރަން ބޭނުންވި އެންމެ މުހިންމު ލަނޑުދަޑިއަކީ ޝަރްޢީދާއިރާއަކީ އިންފޮމޭޝަން ޓެކްނޯލޮޖީއަށް ބަރޯސާވެފައިވާ އަދި ކަރުދާހާ ނުލާ މަސައްކަތްކުރާ،ރައްޔިތުންނަށް ހަލުއިކަމާއެކު ޚިދުމަތްދޭ ދާއިރާއެއްގެ ގޮތުގައި ޝަރްޢީ ދާއިރާ ވެގެން ދިއުމެވެ. މެމްސްގައި ހިމެނޭ މައިގަނޑު ބައިތަކުގެ ތެރޭގައި ހިމެނެނީ ކޯޓްމޮޑިއުލް، އެމްޕްލޯއީސް އިންފޮރމޭޝަން ސިސްޓަމް (އީ.އައި.އެސް)، އަދި މެއިލް މެނޭޖްމަންޓްއެވެ.\n1- އެމްޕްލޯއީ އިންފޮރމޭޝަން ސިސްޓަމް (އީއައިއެސް)\n- - އައިއެސްއަކީ މުވައްޒަފުންގެ ހުރިހާ ރެކޯޑުތައް ބެލެހެއްޓުމަށްޓަކައި ތައްޔާރު ކުރެވިފައިވާ މޮޑިއުލްއެކެވެ. މި މޮޑިއުލްގެ އެހީގައި މުޅި ޝަރްޢީދާއިރާގެ މުވައްޒަފުންގެ ހުރިހާ ރެކޯޑުތަކެއް ބެލެހެއްޓޭނެއެވެ.\n- މުވައްޒަފުންގެ ޙާޟިރީއާއި ސަލާމާއި ޗުއްޓީގެ ހުރިހާ ރެކޯޑުތަކެއް އީއައިއެސް ގެ ތެރެއިން ބެލެހެއްޓިގެންދާނެއެވެ. އަދި ޝަރްޢީދާއިރާއިން ވަޒީފާދެވޭ މީހުންނަށް ވަޒީފާ ދިނުމާއި ވަޒީފާއިން ވަކިކުރަންޖެހޭ މީހުން ވަޒީފާއިން ވަކިކުރުމާއި ވަޒީފާ ބަދަލުކުރުންފަދަ ހުރިހާ ޗިޓުތަކެއް ސިސްޓަމްގެ ތެރެއިން ޖެނަރޭޓްކޮށް އެ މަޢުލޫމާތު ރެޖިސްޓްރީއަށް އަބަދުވެސް އަޕްޑޭޓް ވަމުންދާނެއެވެ. އަދި މުވައްޒަފުންގެ ޢަދަދާއި ހުސް މަޤާމްތަކާއި ޢުމުރާއި މުވައްޒަފުން މަޤާމްގައި ހޭދަކުރި މުއްދަތާއި އެމުވައްޒަފުން ތަމްރީނުކޮށް ފައިވާ ކޯސްތަކާއި ބެހޭ ހުރިހާ މަޢުލޫމާތެއް މި ސޮފްޓްވެއަރގެ އެހީގައި ފަސޭހަކަމާއެކު ބެލެހެއްޓޭނެއެވެ.\nއަދި ޗުއްޓީއަށް އެދުމާއި ޗުއްޓީ ދިނުމާއި ބަދަލުގައި މަސައްކަތް ޙަވާލުކުރުމަށް ސިސްޓަމްގެ ތެރެއިން ޗިޓުތައް ހެދިގެން ދާނެއެވެ، - މުވައްޒަފުންގެ މުސާރަ ޝީޓް ސިސްޓަމުން ޖެނެރޭޓް ކުރުމާއި ގަޑީލާރިއާއި އިތުރުގަޑި ހެދުމަކީވެސް އީއައިއެސްގައި ހިމެނޭ މުހިންމުބައިތަކެވެ.- - ޓްރޭނިންގ މޮޑިއުލްގެ ގޮތުގައި އީއައިއެސްގެ ތެރެއިން ކަވަރުކުރެވޭނީ ޓްރޭނިން ރިކުއާމެންޓް ތައްޔާރުކޮށް ބެލެހެއްޓުމާއި އެ ތަންފީޒުކުރެވޭ މިންވަރާއި ޓްރޭނިންދެވޭ މީހުންގެ މަޢުލޫމާތާއި ޓްރޭނިން ފުރިހަމަ ކުރަމުންދާ ފަރާތްތަކާބެހޭ ހުރިހާ މަޢުލޫމާތެއް ބެލެހެއްޓުމެވެ.\n2- މެއިލް މެނޭޖްމަންޓް\nމެއިލް މެނޭޖްމަންޓުގެ ތެރެއިން އޮފީހަށް ލިބޭ އެންމެހާ ލިއުކިއުންތައް ބެލެހެއްޓުމުގެ ނިޒާމް ހަމަޖެހިގެންދާނެއެވެ މިގޮތުން:\n- އޮފީހަށް ލިބޭ އެންމެހާ ލިއެކިއުންތައް ސިސްޓަމްގެ ތެރެއިން އެންޓްރީ ކުރުމާއި ސެކްޝަންތަކަށް ޙަވާލުކުރުމާއި އެތަކެއްޗަށް ޖަވާބުދެވޭ ކަން މޮނިޓަރ ކުރުން ހިމެނެއެވެ.\n- އޮފީހުގެ ފަރާތުން ބޭރަށް ފޮނުވަންޖެހޭ އެންމެހާ ލިއުންތަކުގައި ނަންބަރު ޖެހުން މެއިލް މެނޭޖްމަންޓުގެ ޑިސްޕެޗް ބައިން ކުރެވޭނެއެވެ.\n- މެމްސްސޮފްޓްވެއާރ ބޭނުންކުރާނީ ޑިޕާޓްމަންޓު އޮފް ޖުޑީޝަލް އެޑްމިނިސްޓްރޭޝަނާއި ކޯޓުތަކާއި ޝަރްޢީދާއިރާގެ އެންމެހާ އޮފީސްތަކުންނެވެ.\n- މަތީގައި ފާހަގަ ކުރެވުނު މަސައްކަތްތައް ކުރިއަށް ދާއިރު ކަމާގުޅޭ އެންމެހާ ޑޮކިއުމަންޓުތައް ސްކޭންކޮށް ސިސްޓަމްގެ ތެރެއަށް އަޕްލޯޑް ކުރެވޭނެގޮތް ވަނީ ހަމަޖެހިފައެވެ.\n- ފާހަގަކުރެވުނު މައިގަނޑު ބައިތަކުގެ އިތުރުންވެސް މައްސަލަތަކާގުޅިގެން ހުށަހެޅޭ ޝަކުވާތައް ބެލެހެއްޓުމާއި، އޮފީހުގެ އެންމެ އިސްވެރިޔާގެ ޝެޑިއުލްތައްޔާރު ކުރުމާއި އޮފީހުން އިންތިޒާމްކުރާ ބައްދަލުވުންތަކާބެހޭ ހުރިހާ މަސައްކަތްތަކެއް ކުރުމާއި ފައިސާއާބެހޭ މަސައްކަތްތަކާބެހޭ ބައިތައްވެސް ހިމެނިފައިވާނެއެވެ.\n3- ކޯޓް މޮޑިއުލް (މެކްސް):\n- މައްސަލަތައް ހިންގުމުގެ ނިޒާމް ކޮމްޕިއުޓަރައިޒް ވެގެންދާއިރު އޭގެތެރޭގައި ހިމެނޭނީ މައްސަލަ ހުށަހަޅާ ފޯމްތައް ކޯޓަށް ބަލައިގަތުމަށް ފަހު ފޯމް އެޕްރޫވް ކުރުމާއި މައްސަލަ ހުށަހެޅުމުގެ ފީގެ ފައިސާ ބަލައިގަތުމާއި ފަނޑިޔާރުންނާ މައްސަލަ ޙަވާލުކުރުމާއި މައްސަލަ ތާވަލް ކުރުމާއި ޗިޓު ހެދުމާއި މައްސަލައަށް ޙާޒިރުވާ މީހާއަށް ޗިޓު ރައްދުވިކަން ދެނެގަތުމާއި މައްސަލައަށް ކޯޓަށް ކިޔާފައިވާ ފަރާތްތައް ކޯޓަށް ޙާޒިރުވިކަން ދެނެގަތުމާއި މައްސަލައިގެ އަޑުއެހުންތައް ރެކޯޑުކޮށް އިއްވޭ ނިޔާތައް ރެކޯޑު ކުރުމެވެ.\n- ބަލަމުންދާ މައްސަލައެއް ފަނޑިޔާރު ޗުއްޓީ ނެންގެވުމާ ގުޅިގެން ނުވަތަ އެހެން ސަބަބަކާހުރެ އެހެން ފަނޑިޔާރުންނަށް އިސްޤާޟީގެ ނިންމެވުމެއްގެ ދަށުން މައްސަލަ ހަވާލު ކުރެވޭނެގޮތްވަނީ އިންތިޒާމް ކުރެވިފައެވެ.\n- ސެކްޝަންގައި ނުނިމިހުރި މައްސަލަތަކުގެ ލިސްޓާއި މުޅިކޯޓުގައި ނުނިމިހުރި މައްސަލަތަކުގެ ލިސްޓާއި ދުވަހު ބާއްވާ މައްސަލަތަކުގެ ޢަދަދުފަދަ މަޢުލޫމާތު ފަސޭހަކަމާއެކު ސިސްޓަމުން ބަލާލެވޭނެއެވެ.\n- ޕޯސްޓް ޖަޖްމަންޓް އެކްޝަންގެ ގޮތުގައި ހިމެނިގެން ދާނީ މައްސަލައިގެ ޙުކުމް އިއްވުމަށްފަހު ތަންފީޒު ޗިޓާއި ސާބިތު ދަރަނީގެ ޗިޓާއި، ސާބިތު ޚަރަދުގެ ޗިޓު ސިސްޓަމްގެ ތެރެއިން ހެދުމާއި ކުށުގެ ރެކޯޑު ސިސްޓަމްގެ ތެރެއިން އަޕްޑޭޓް ވަމުންދިއުމެވެ.\n- ދަރަންޏާއި ޚަރަދުގެ ރެކޯޑުގެ ގޮތުގައި ކޮމްޕިއުޓަރައިޒް ވެގެންދާނީ ކޯޓަށް ބަލައިގަނެވޭ ޚަރަދާއި ދަރަނީގެ ރެކޯޑުތައް ބެލެހެއްޓުމާއި ކޮންމެ ދަރަންޏަކުން ދެއްކޭ މިންވަރާއި ނުދެއްކި އޮތް ބާކީ ބެލެހެއްޓުމެވެ.\n- ކޯޓު އަމުރުތައް ނެރުމުގެ މަސައްކަތުގެ ތެރެއިން ކޮމްޕިއުޓަރައިޒް ވެގެންދާނީ ކޯޓުން ނެރެންޖެހޭ އަމުރުތައް ސިސްޓަމްގެ ތެރެއިން ޖަނަރޭޓް ކުރުމާއި އެތަކެތީގެ ހުރިހާ ރެކޯޑްތަކެއް ބެލެހެއްޓުމެވެ. މީގެ ތެރޭގައި ބަލާފާސް ކުރުމުގެ އަމުރުތަކާއި، ތަޙްޤީޤަށް މީހުންބަންދުކުރުމާއި، ބަންދުން ދޫކޮށްލުމާއި، އެކައުންޓް ފްރީޒްކުރުމާއި،ޕާސްޕޯޓް ހިފެހެއްޓުން ފަދަ ހުރިހާ ކޯޓު އޯޑަރުތަކެއް ހިމެނެއެވެ.\n- ކާވެންޏާއި ވަރީގެ މަސައްކަތްތައް ކޮމްޕިއުޓަރައިޒް ކުރުމުގައި ހިމެނެނީ ކާވެނީގެ ފޯމާއި ވަރީގެ ފޯމް ބަލައިގަތުމާއި ކާވެންޏާއި ވަރީގެ ދަފްތަރު (ރެޖިސްޓްރީ) ބެލެހެއްޓުމާއި ކާވެންޏާއި ވަރީގެ ސެޓްފިކެޓް ތައްޔާރު ކުރުމާއި ކާވެންޏާއި ވަރީގެ އެންމެހާ ރެކޯޑުތައް ބެލެހެއްޓުމެވެ.\n- ދުވަސްވީ ޝަރްޢީ ލިއުން ނުވަތަ އާކާއިވް ބެލެހެއްޓުމުގެ މަސައްކަތުގައި ހިމެނިފައިވަނީ ދުވަސްވީ ކުރީގެ މައްސަލަތަކާބެހޭ ލިއުންތަކާއި، ކާވެންޏާއި ވަރީގެ މަޢުލޫމާތު ބޭނުންވުމުން ފަސޭހައިން ހޯދޭގޮތަށް ކޯޓުތަކުން ހުއްދަ ލިބިފައިވާ ފަރާތްތަކަށް އިތުރު ނޯޓެއް ނުފޮނުވާ ވަގުތުން ނެގޭނެ އިންތިޒާމް ހަމަޖެއްސުމެވެ.\nމެމްސްގައި އިތުރަށް ހިމެނޭނެ ބައިތައް:\n- އީ-ފައިލިންގ ގެތެރޭގައި ހިމެނިގެންދާނީ ލޯފާމްތަކުންނާއި ޕްރޮސެކިއުޓަރ ޖެނެރަލް (ޕީޖީ) އަދި އެޓަރނީޖެނެރަލް (އޭޖީ) އޮފީހުން އިލެކްޓްރޯނިކްކޮށް ފޮނުވާ މައްސަލަ ފޯމްތައް ކޯޓުން ބަލައިގަތުމާއެކު އެންޓްރީ ޕްރޮސެސްގެ ތެރެއަށް ވަދެގެން ދިއުމެވެ.\n- ލޯޔަރުންގެ ރެޖިސްޓްރީ ބެލެހެއްޓުމުގެ ތެރޭގައި ހިމެނިގެންދާނީ ރާއްޖޭގެ ޝަރްޢީ ކޯޓުތަކުގައި ވަކާލާތު ކުރުމުގެ ހުއްދަ ލިބިފައިތިބި ވަކީލުންގެ މަޢުލޫމާތު އަބަދުވެސް އަޕްޑޭޓްކޮށް ބެލެހެއްޓެމުން ދިއުމާއެކު ހުރިހާ ކޯޓުތަކަށް ލޯޔަރުންގެރެޖިސްޓްރީއަށް އެކްސެސް ވަމުން ދިއުމެވެ.\nމެމްސް ސޮފްޓްވެއަރ އަކީ މުޅި ޝަރުޢީދާއިރާގެ ކޯޓުތަކާއި އިދާރާތަކުގައި ބޭނުންކުރުމަށް ހަމަޖައްސާފައިވާ ރަސްމީ ސޮފްޓްވެއަރއެވެ. މި ސޮފްޓްވެއަރ ޝަރުޢީދާއިރާގައި ބޭނުންކުރުމަށް ހަމަޖެހުމާގުޅިގެން އެއްވެސް އިދާރާއަކުން އިތުރު ސޮފްޓްވެއަރއަކަށް ޚަރަދުކުރާގޮތަށް ހަމަޖެހިފައެއް ނުވެއެވެ. މި ސޮފްޓްވެއަރ ޑިވެލޮޕްކޮށް މެއިންޓެއިންކޮށް ބަލަހައްޓަމުންގެންދާނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުންނެވެ. މި ސޮފްޓްވެއަރގެ މިހާރު ބޭނުންކުރާ ވަރޜަންއަކީ 03 އެވެ.\nއޯޑިއޯ ވިޜުއަލް ކޮންފަރެންސް ސިސްޓަމް\nއަތޮޅުތަކުގެ ވެރިކަންކުރާ ރަށްރަށާއި މާލޭގެ ކޯޓުތަކާއި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން ވަނީ އޯޑިއޯ ވިޜުއަލް ކޮންފަރެންސް ސިސްޓަމަކުން ގުޅުވާލެވިފައެވެ. މިއީ ދުރުގައި ތިބެގެން ޝަރުޢީ ކޯޓުތަކުގެ ބޭނުމަށާއި ހެކިބަސް ނެގުމަށް ބޭނުންކުރަމުންދާ މުހިންމު ވަސީލަތެކެވެ. އޯޑިއޯ ކޮންފަރެންސް ސިސްޓަމް މެދުވެރިކޯށް ހުރިހާ މެޖިސްޓްރޭޓް ކޯޓުތަކާއި މާލޭ ކޯޓުތަށް ވަނީ ގުޅިފައެވެ. އަދި ހުރިހާ އަތޮޅުވެރިކަން ކުރާ މެޖިސްޓްރޭޓް ކޯޓުތަކުގެ އިތުރުން ކ.މާފުށީ މެޖިސްޓްރޭޓް ކޯޓާއި މާލޭ ކޯޓުތަކާއި ޑިޕާޓްމަންޓު ވަނީ ވީޑިއޯ ކޮންފަރެންސްގެ ޒަރީއާއިން ގުޅާލެވި ބޭނުންކުރަން ފެށިފައެވެ. އޯޑިއޯ ވިޜުއަލް ކޮންފަރެންސްގެ ޒަރީޢާއިން ގުޅާލުމަށް ބޭނުންކުރަމުންދަނީ2Mbps ގެ ބޭންޑްވިތް އެކެވެ.\nޝަރުޢީދާއިރާގައި ބޭނުންކުރަމުންދަނީ އެންމެ ހައިއެންޑް HD ޕޮލިކޮމް ސިސްޓަމްތަކެކެވެ.\nކޯޓް ރެކޯޑިންގް ސިސްޓަމް\nކޯޓުތަކުގައި ހިނގަމުންދާ ޝަރީޢަތްތައް ޑިޖިޓައިޒްކޮށް ރެކޯޑްކުރުމުގެ މަސައްކަތް ކުރުމަށް ބޭނުންކުރަމުންދަނީ ހައިއެންޑް ބޯޝް ސިސްޓަމްތަކެކެވެ. މިސިސްޓަމް މިހާރުވަނީ 120 ކޯޓެއްގައި ވަނީ ބެހެއްޓިފައެވެ. އޭގެ އިތުރުން އެހެން ކޯޓުތަކުގައި ބޭނުންކުރެވެނީ ޑިޖިޓަލް ރެކޯރޑަރ ތަކެކެވެ. މިތަންތަންވެސް ފިޔަވަހިތަކަކަށް ބަހާލައިގެން އަޕްގްރޭޑް ކުރުމުގެ މަސައްކަތް ކުރެވެއެވެ.\nއިންޓަގްރޭޓެޑް ކޮމިއުނިކޭޝަން ސިސްޓަމް\nރާއްޖޭގައި ޤާއިމްކުރެވިފައިވާ އެންމެ ބޮޑު ވައިޑްއޭރިއާ ވިޢުގާ ޤާއިމްކޮށްފައިވަނީ ޝަރުޢީދާއިރާގައެވެ. އާބާދީގައި 1000 (އެއްހާސް) ހިމެނޭ ކޮންމެ ރަށެއް ވަނީ އިންޓަގްރޭޓެޑް ކޮމިއުނިކޭޝަން ނެޓްވަރކަކުން ގުޅާލެވިފައެވެ. މިނެޓްވަރކް ފުރިހަމަވެގެންދާއިރު 101 (ސަތޭކް އެއް ރަށެއް) ހުންނާނީ ގުޅާލެވިފައެވެ. މިރަށްތައް ގުޅާލެވިފައިވާނީ2Mbps ބޭންޑްވިތްގެ ޕައިޕަކުންނެވެ.\nމިވިޢުގައިގައި އިންޓަރނެޓާއި ވޮއިސް ކޮމިއުނިކޭޝަން ލިބޭނެއެވެ. އާންމު މުވާޞަލާތަށް މިވިޢުގާ ބޭނުންކުރާނީ ވޮއިސް އޮވަރ އައިޕީ ފޯނުތަކެވެ. އަދި ވިއުގައިގައި ފެކްސްމެޝިން ބޭނުންނުކޮށް ފެކްސް ފޮނުވޭނެ އިންތިޒާމް ހަމަޖެހިގެންދާނެއެވެ.\nމިވިއުގައިގައި ހިމެނޭ ކޮންމެ ކޯޓަކާއި އިދާރާއަކުންވެސް އެތަނެއް މެނޭޖްކުރުމަށް ބޭނުންކުރާނީ އިންޓަރނެޓްގެ ޒަރީޢާއިން މެމްސްއެވެ.\nޝަރުޢީދާއިރާގެ މުހިންމު ސޮފްޓްވެއަރއެއް ކަމުގައިވާ މެމްސްއާއި މެކްސް މިހާރު ޑިވެލޮޕްކޮށް ލިޔެ، ބަގްފިލުވަމުން ގެންދަނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ ޕްރޮގްރާމަރުން އަމިއްލައަށެވެ. މީގެ އިތުރުން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ 06 ވެބްސައިޓާއި ޑޭޓާބޭސް ފަރުމާކޮށް ބަލަހައްޓަމުން ގެންދަނީ ޑިޕާޓްމަންޓުގެ އައިޓީ ޓީމުންނެވެ.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން ޑޭޓާ ރައްކާތެރިކަމާއެކު ބަލަހައްޓަމުން ގެންދަނީ ތިން ލޮކޭޝަނެއްގައި ސަރވަރތައް ބަހައްޓައިގެން މިތަކެތީގެ ޑޭޓާ ބެކަޕް ނަގަމުންގެންދާ ގޮތަށެވެ.\nޑޮކިއުމަންޓް މެނޭޖްމަންޓް ސިސްޓަމް\nރާއްޖޭގެ ނިސްބަތުން އެއްދާއިރާއެއްގައި އެންމެ ގިނައިން ޑޮކިއުމަންޓް ޖެނެރޭޓްކުރާ ދާއިރާއަކީ ޝަރުޢީދާއިރާއެވެ. ޝަރުޢީދާއިރާގައި މައިގަނޑުގޮތެއްގައި ދެބާވަތެއްގެ ޑޮކިއުމަންޓުތަކެއް ޖެނެރޭޓް ކުރެވެއެވެ. އެއީ އިދާރީ ކަންތައްތަކާއި ގުޅޭ ޑޮކިއުމަންޓުތަކާއި މައްސަލަތަކާއި ގުޅޭ ޝަރުޢީ ލިޔުންތަކެވެ. ޝަރުޢީ މައްސަލަތަކާއި ގުޅޭ ލިޔުންތައް ބަލަހައްޓަނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ އަރުޝީފުގައެވެ. މާލޭގައި ގާއިމްކުރެވިފައިވާ ސުޕްރީމް ކޯޓާއި ހައިކޯޓާއި ސުޕީރިއަރ ކޯޓުތަކުން އަހަރެއްގެ މައްޗައް 40 ހާސް ފައިލް އުފައްދައެވެ. މިކަމަށް ގާތްގަނޑަކަށް 800 އަކަފޫޓުގެ އޭރިއާއެށް ބޭނުންވެއެވެ. މީގެ އިތުރުން އަތޮޅުތަކުން އަންނަ ކައިވެންޏާއި ވަރީގެ ޑޮކިއުމަންޓުތަކާއި ކުރީގެ ލިޔެކިޔުންތައް އަރުޝީފުގައި ކޮންމެ ދުވަހަކުސް ސްކޭންކޮށް ރައްކާކުރަމުން ގެންދެއެވެ. މިގޮތުން އަރުޝީފުން މަހެއްގެ މައްޗައް 130000 (އެއްލައްކަ ތިރީސްހާސް) ސަފްޙާ ސްކޭން ކުރެވެއެވެ.\nއިދާރީ ލިޔުންތަކާއި ޝަރުޢީ ލިޔުންތަކާގުޅޭ އެތައް މިލިއަން ޑޮކިއުމަންޓެއް މިޑިޕާޓްމަންޓުން ބަލަހައްޓަމުން ދެއެވެ. މިގޮތަށް މިކަމަށް ޚާއްސަ ކުރެވިފައިވާ 2400 އަކަފޫޓުވެސް ވަނީ މިހާރު ކުޑަވެ އިތުރު ޖާގައެއް ބޭނުންވެފައެވެ. ފަހުގެ ޚަބަރުތައް


Minister Naseem Ah Ruhun Dheyn Majileehun Faaskohfi - Vaguthu\nހެލްތު މިނިސްޓަރ އަހުމަދު ނަސީމް (ކެރަފާ ނަސީމް) އަށް ރުހުން ދިނުމަށް ރައީސް އިބްރާހިމް މުހައްމަދު ސޯލިހް ފޮނުވި މައްސަލަ ދިރާސާކޮށް ނިންމައި ނަސީމަށް ރުހުން ދިނުމަށް ރައްޔިތުންގެ މަޖިލީހުން މިއަދު ފާސްކޮށްފިއެވެ.\nމިނިސްޓަރު ނަސީމަށް ރުހުން ދިނުމަށް މަޖިލީހުން ފާސް ކުރީ 66 ވޯޓުންނެވެ. ނަސީމަށް ރުހުން ދިނުމަށް ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވައެވެ.\nހެލްތު މިނިސްޓަރު ކަމަށް އައްޔަން ކުރައްވަން ދެން މި ސަރުކާރުގައި ނަސީމް ހުންނެވީ ރައީސް އޮފީހުގެ މިނިސްޓަރެއްގެ މަގާމުގައެވެ. އެމްޑީޕީގެ ފުރަތަމަ ސަރުކާރު، ކުރީގެ ރައީސް އަދި ރައްޔިތުންގެ މަޖިިލިހުގެ މިހާރުގެ ރައީސް މުހައްމަދު ނަޝީދުގެ ވެރިކަމުގައި ފޮރިން މިނިސްޓަރުކަން ވެސް ނަސީމް އަދާ ކުރެއްވިއެވެ. ނަސީމަކީ ރައީސް ނަޝީދުގެ އާއިލީ ބޭފުޅެކެވެ.\nހެލްތު މިނިސްޓަރު ކަމަށް ނަސީމް އައްޔަން ކުރެއްވީ ކުރިން އެ މަގާމުގައި ހުންނެވި އަބްދުﷲ އަމީން މިނިސްޓަރު ކަމުން އިސްތިއުފާ ދެއްވުމުންނެވެ. އަމީން އެ މަގާމުގައި ހުންނެވީ ޖުމްހޫރީ ޕާޓީގެ ސްލޮޓެއްގައެވެ.\nއެހެންކަމުން ޖޭޕީއަށް ގޮނޑިއެއް މަދުވެ، އެމްޑީޕީއަށް ކެބިނެޓްގައި އިތުރު ގޮނޑިއެއް ވަނީ ލިބިފައެވެ. ރައީސް ސޯލިހް ވިދާޅުވެފައިވާ ގޮތުގައި އެ ގޮތަށް އަމަލު ކުރެއްވީ ވެސް ޖޭޕީގެ ލީޑަރު ގާސިމް އިބްރާހިމް ވެސް އެ ކަމަށް އެއްބަސްވެވަޑައިގަތުމުންނެވެ.\nއަމީންގެ އިތުބާރު ނެތް ކަމުގެ މައްސަލައެއް މަޖިލީހަށް އެމްޑީޕީގެ ބައެއް މެންބަރުން ވެއްދީ، ކޮވިޑް-19ގެ ބަލީގެ ފަރުވާއަށް ބޭނުންވާ ވެންޓިލޭޓަރުތައް ހޯދުމުގައި ހެލްތު މިނިސްޓްރީގެ ތެރެއިން ހިންގާފައިވާ ހިޔާނާތުގައި އަމީން ވެސް ޒިންމާ ނަގަން ޖެހޭ ކަމަށް ބުނެއެވެ.\nނޮވެމްބަރު 23, 2020 15:42\nލޮކްޑައުން ވެންޓިލޭޓަރ ވަގު\nނޮވެމްބަރު 23, 2020 15:43\nމި ކެރަފާ އެއްޗެހިންގެ ކިބައިން މި ގައުމު ސަލާމަތްވެއްޖިއްޔާ ކިތަންމެހާވެސް ރަނގަޅު\nނޮވެމްބަރު 23, 2020 16:03\nއެކެރަފާ، މިކެރަފާ، އެތާ ކެރަފާ، މިތާ ކެރަފާ، ކުރިންވެސް ކެރަފާ، މިހާރުވެސް ކެރަފާ، އަދިވެސް ކެރަފާ، ދެންވެސް ކެރަފާ، ކެރަފާ ކެރަފާ ކެރަފާ، ދެންވެސް ކިޔަނީ ބާގީ ކެރަފާ\nނޮވެމްބަރު 23, 2020 17:31\nމުސްލިމުންނަކީ މުސްލިމުންގެ ގައިގާ ހުންނަ ސިފަތައް ހުންނަން ޖެހޭނޭ ބައެކެވެ. އިންސާނަކަށް ކުރެވޭ ކުށް ތަކުގެ ތެރެއިން ޢަފޫ ނުކުރައްވަނީ ޝަރީކު ކުރުން ކަމުގައި ބުނެއުޅެއެވެ. މުސްލިމުންނަކީ3ދުވަހަށް ވުރެ އިތުރަށް މަޢާފު ނުކޮށް ތިބެންވާނޭ ބައެއް ނޫނެވެ. ނަސީމް އަށް ކުރެވުނު ކުށަކީ މާ ކުރީގެ ކަމެކެވެ. މިއަދު މިއީ އެހެން ދުވަހެވެ. މިއަދު ގެ ޙުކޫމާތުން ބަލާ ނަމަ، ނަސީމް އަކީ ސަރުކާރުން ޙަވާލު ކުރެއްވި ކޮށްމެ ކަމެއްވެސް އޭގެ ފުރިހަމަ ގޮތުގައި، މައްސޫލިއްޔަތު ޢަދާ ކުރެއްވި ބޭފުޅެކެވެ. އެއަރޕޯޓު ގައެވެ. ފޮރިން މިނިސްޓްރީ ގައެވެ. އަޅުގަނޑުމެން އެންމެންނަކީ އަޙުންނާއި އުޙްތުންނެވެ. ތިމާގެ ދުޝްމަން މީހާ އަށް ވެސް މަޢާފު ކުރުމަކީ މުސްލިމުން ގައިގައި ހުންނަން ޖެހޭނޭ މާތް ސިފައެކެވެ.\nމިއީ ގައުމަށް ގައްދާރުވި ބޮޑު ގައްދާރެއް ޓޫރިޒަމް ހަލާކުކުރަން ގޮވާލި ނުލަފާ ޖާހިލެއް\nނޮވެމްބަރު 23, 2020 21:20\nޢަދިވެސް 18 އަހަރު ނުފުރޭ ބާލިދީ ހިއްލާނުލެވޭ.


Chelsea aai Manchester City in magaamugai lead nagaifi | Mihaaru\nލަނޑު ޖެހުމަށް ފަހު ޗެލްސީގެ ޖިރޫޑް އުފާފާޅުކުރަނީ.-- ފޮޓޯ: އޭއެފްޕީ\n23 ފެބުރުއަރީ 2020 - 09:15\nއަމިއްލަ ދަނޑުގައި ޗެލްސީ ވަނީ 2-1 އިން ޓޮޓެންހަމް ހޮޓްސްޕާސް ބަލިކޮށްފަ އެވެ. ލެސްޓާ ސިޓީ ދަނޑުގައި ކުޅުނު މެޗުން މެންޗެސްޓާ ސިޓީ މޮޅުވީ 1-0 އިންނެވެ.\nސިޓީ އަށް ލިބުނު މޮޅާ އެކު އެ ޓީމުން ވަނީ ދެ ވަނައިގައި ހަތް ޕޮއިންޓުގެ ލީޑެއް ނަގައިފަ އެވެ. ސިޓީ އަށް 27 މެޗުން 57 ޕޮއިންޓް ލިބިފައިވާއިރު، ލެސްޓާ އަށް 27 މެޗުން ހަމަކުރެވުނީ 50 ޕޮއިންޓެވެ. ހަތަރު ވަނައިގެ ރޭހުގައި ޗެލްސީން ވަނީ ރޭ ހަތަރު ޕޮއިންޓަށް ލީޑުފުޅާކޮށްފަ އެވެ. ޗެލްސީ އަށް 27 މެޗުން 44 ޕޮއިންޓް ލިބިފައިވާއިރު، ފަސް ވަނައިގައި އޮތް ޓޮޓެންހަމްގެ އޮތީ 27 މެޗުން 40 ޕޮއިންޓެވެ. އަދި ރޭ އަމިއްލަ ދަނޑުގައި 1-1 އިން ބްރައިޓަންއާ އެއްވަރުވި ޝެފީލްޑް ޔުނައިޓެޑް ހަ ވަނައިގައި އޮތީ 27 މެޗުން 40 ޕޮއިންޓް ހަމަކޮށްގެންނެވެ.\nލީގުގައި އެންމެ ފަހުން ކުޅުނު މެޗުން މެންޗެސްޓާ ޔުނައިޓެޑް އަތުން ބަލިވުމުން ޗެލްސީން ރޭގެ މެޗަށް ނުކުތީ ޓޮޓެންހަމް ބަލިކޮށް އަލުން ފޯމަކަށް އެޅުމަށެވެ. ގިނަ ދުވަސްތަކަކަށް ފަހު ފުރަތަމަ އެގާރައިގައި ފްރާންސްގެ އޮލިވިއޭ ޖިރޫޑް ހިމަނައިގެން ޗެލްސީން ނުކުތް މި މެޗުގައި އެ ޓީމަށް ލީޑުނަގައިދިނީ ވެސް އޭނާ އެވެ. ފުރަތަމަ ހާފުގައި ޓޮޓެންހަމުން އެއްވަރުކުރަން ކުރި މަސައްކަތް ކާމިޔާބުނުވެދިޔައިރު، ދެ ވަނަ ހާފް ފެށިގެން ތިން ވަނަ މިނިޓްގައި ޓޮޓެންހަމަށް ލީޑުފުޅާކޮށްދިނީ މާކޯސް އަލޮންސޯ އެވެ.\nޓޮޓެންހަމުން މި މެޗުގައި ޖެހި ގޯލަކީ މެޗުގެ ފަހު މިނިޓްގައި ޗެލްސީގެ ޖަރުމަނު ޑިފެންޑަރު އެންޓޯނިއޯ ރޫޑިގާ ފައިގައި ޖެހިފައި ބައިކޮޅަށް ވަން ގޯލެކެވެ.\nމި މޮޅާ އެކު ޗެލްސީގެ ކޯޗު ފްރޭންކް ލަމްޕާޑް ވަނީ ކޯޗިން ކެރިއަރުގައި ޓޮޓެންހަމްގެ ކޯޗު ހޯސޭ މޮރީނިއޯއާ ދެކޮޅަށް ނުކުތް ތިން ފަހަރު ވެސް މޮޅުވެފަ އެވެ. ޓޮޓެންހަމް އަތުން މި ފަހަރު ލީގުގައި ދެ ފަަހަރު ވެސް ޗެލްސީ މޮޅުވިއިރު، މިއީ މިދިޔަ 14 އަހަރު ތެރޭ ލީގުގައި އެކަން ހާސިލްވި ފުރަތަމަ ފަހަރެވެ. އެކަމަކު މި ހުރިހާ ކަމެއްގައި ކުރި ލިބުނަސް ލަމްޕާޑް ހިތްހަމަ ނުޖެހުނީ ރޭ ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު ވެސް ޓޮޓެންހަމްގެ ޖިއޮވާނީ ލޮ ސެލްސޯ ކުރި ނުރައްކާތެރި ފައުލަށް ރަތް ކާޑެއް ނުދެއްކުމުންނެވެ.\nވީއޭއާރް މައްސަލައިގައި ރޭ ލެސްޓާ އިން ވެސް ވަރަށް ބޮޑަށް ހިތްހަމަނުޖެހުނެވެ. އެއީ އޭރިއާ ތެރެއިން ކެވިން ޑިބްރޭނާ އަތުގައި ޖެހުނު ބޯޅައެއްގައި ޕެނަލްޓީ ނުދިނުމުންނެވެ. އެކަމަކު ލެސްޓާގެ ޑެނިސް ޕްރައެޓް އަތުގައި ޖެހުނު ބޯޅައެއްގައި ސިޓީ އަށް ޕެނަލްޓީ ދިނެވެ. އެ ޕެނަލްޓީން ސިޓީގެ ސާޖިއޯ އަގުއޭރޯ ޖެހި ބޯޅަ ލެސްޓާގެ ކީޕަރު ކެސްޕާ ޝްމައިކަލް ވަނީ މަތަކޮށްފަ އެވެ. މި މެޗުގައި ސިޓީގެ ހަމައެކަނި ގޯލު ޖެހީ ބަދަލު ކުޅުންތެރިޔެއްގެ ގޮތުގައި ކުޅެން އެރި ގަބްރިއެލް ޖީސޫސް އެވެ. މެޗުގެ ކުރީކޮޅުގައި ލެސްޓާ އަށް ލީޑުނަގައިދޭން ޖޭމީ ވާޑީ ޖެހި ބޯޅައެއް އަމާޒުވީ ގޯލުގެ ދަނޑިއަށެވެ.\nސިޓީން އެންމެ ފަހުން ފޮނުވާލި ހަތަރު ޕެނަލްޓީ ވެސް ނާކާމިޔާބުވެފައިވާއިރު، މިއީ އޮތް ކަންބޮޑުވުމެއް ކަމަށް އެ ޓީމުގެ ކޯޗު ޕެޕް ގާޑިއޯލާ ވަނީ ބުނެފަ އެވެ.\nމެންޗެސްޓާ ސިޓީ ޗެލްސީ ޓޮޓެންހަމް އިންގްލިޝް ޕްރިމިއާ ލީގް ލެސްޓާ ސިޓީ\nޗެލްސީ ފޭން ބޭސް\nޕްރިމިއާ ލީޣްގަ މިިސީޒަނުގައެންމް ރަނގަޅު ކުރިއެރުމެއް ހޯދި ކުލަބަކީ ރާއްޖޭގެ އެންމެ ސަޕޯޗަރުންގިނަ ކުލަބް ޗެލްސީ.ތޮޓެންހަމް ހީކުރީ ޗަމްޕިއަންސްލީގްގެ ފައިނަލް ކުޅެވުނީމަ ބޮންތިއަށް އެރުނީކަމަށް.މޮރީނިއޯއަށް ޓޮޓްހަމް މޮޅުކުރުން ފަސޭހަނުވާނެ.ޗެލްސީ ހޮޕ ހޮޕް.\nޕްލާސްޓިކް ފޭން ބޯއީސް\nރާއްޖޭގަ އެންމެ ސަޕޯޓަރުން ގިނަވާނީ މެންޗެސްޓަރ ޔުނައިޓެޑްގަ، ދެން ލިވަޕޫލް، އަދި އެއަށް ފަހު ރެއާލް މެޑްރިޑް ދެން އާސެނަލް. ޗެލްސީގެ އަސްލު ސަޕޯޓަރުންނެއް ނުވެސް ތިބޭނެ، ޗެލްސީއަށް ސަޕޯޓްކުރަނީ 2005 ގެ ފަހުން ފުޓުބޯޅަ ބަލަން ފެށި ޕްލާސްޓިކް ފޭން ބޯއީސް ކިޔާ ބައެއް، ޗެލްސީ މެންޗެސްޓަރ ސިޓީ، ބާސެލޯނާ އަދި ޕީ.އެސް.ޖީ އަށް ސަޕޯޓްކޮށް އުޅެނީ އިއްޔެ މެންދުރު ފުޓުބޯޅަ ފެނިގެން އުޅޭ ޕްލާސިޓިކު ފޭނުން. އެމީހުންނަށް ފުޓުބޯޅަ ފެނުނީ 2005 އާ 2008 ހިސާބުގަ


BREAKING NEWS: India Eey Macca Nuvatha Saudi Arabia Eh Noon - Nihan - Vaguthu\nއިންޑިއާ އެއީ މައްކާ ނުވަތަ ސައުދީ އަރަބިއްޔާއެއް ނޫން – ނިހާން\nނިހާން ނޫސްވެރިންނަށް މައުލޫމާތު ދެއްވަނީ\nއިންޑިއާ އަކީ މައްކާ ނުވަތަ ސައުދީ އަރަބިއްޔާ ނޫންކަމަށް ވިދާޅުވެ ރަައްޔިތުން މަޖިލީހުގެ ޕީޕީއެމް ޕީޖީ ލީޑަރު އަހްމަދު ނިހާން އިންޑިއާ އަށް ފާޑުވިދާޅުވެއްޖެއެވެ.\nނިހާން އިންޑިއާ އަށް ފާޑުވިދާޅުވީ ހަގަޑިއިރު ވަންދެން އިންޑިއާ އެއާޕޯޓެއްގައި ރޭ ހުންނަން ޖެހިވަޑައިގެންނެވުމުން އެކަމާއި ގުޅިގެން ބާއްވަމުންދާ ނޫސްވެރިންގެ ބައްދަލުވުމެއްގައެވެ.\nނިހާން ވިދާޅުވީ އިންޑިއާ އަކީ މައްކާ ނުވަތަ ސައުދީ އަރަބިއްޔާ އަށް ނުވާތީ އިންޑިއާ އަކީ ދާން ބޭނުންވާ ގައުމެއް ނޫން ކަމަށެވެ. މައްކާ އަށް ނުވެއްދި ނަމަ އެކަމާއި ދެރަވާނެ ކަމަށް ނިހާން ވިދާޅުވިއެވެ.\nނިހާން ވިދާޅުވީ ކުރިއަށް އޮތްތަނުގައި ވެސް އިންޑިއާ އަށް ވަޑައިގަންނަވަން ޖެހޭ ސަބަބެއް ނެތް ކަމަށާއި ސިއްހީ ފަރުވާ ލިބެނީ ހަމައެކަނި އިންޑިއާ އިން ނޫންކަމަށެވެ.\n"އަޅުގަނޑު އިންޑިއާ ދާން ޖެހޭ މަގުބޫލް ސަބަބެއް ނެތް. އަޅުގަނޑު ވަނުން މަނާކުރީ މައްކާ ނޫނީ ސައުދީ އަރަބިއްޔާ އަކަށް ނޫން. އެއިން ތަނަކަށް ވަނުން މަނާކުރިނަމަ އަޅުގަނޑު ހިތާމަކޮށް އެކަމާ މުޅި ދުވަހު ވެސް ރޯނަން." ނިހާން ވިދާޅުވިއެވެ.\nނިހާން ވިދާޅުވީ އިންޑިއާ ވަނުމުގައި މީގެ ކުރިން ވެސް ބައެއް ދިވެހިންނަށް ދަތިތައް ދިމާވެފައިވާ ކަމުގެ މައުލޫމާތު މިހާރު ލިބިވަޑައިގަންނަވަމުންދާ ކަމަށެވެ.\n"އެއްވެސް މަގުބޫލް ސަބަބެއް ނެތި ބައެއް ދިވެހިންނަށް މީގެ ކުރިން ވެސް މިފަދަ ކަންކަން ދިމާވެފައިވާ ކަމަށް މައުލޫމާތު ލިބިފައިވޭ." ނިހާން ވިދާޅުވިއެވެ.\nޖޫން 5, 2018 22:37\nހައްހައްހާ އެހެންވެ ދޯ ދެއިރު ދެދަޅައަށް ގޮސް މައްކާއާ މަދީނާގަ ގެފުޅުގަ ބޮސްދޭން ތިއޮންނަނީ...\nޖޫން 6, 2018 00:35\nދެންކީއްކުރަން ތިދިޔައީ؟ ޙެހެހެހެހެހެ\nޖޫން 5, 2018 22:39\nސައުދީއަރަބިއްޔާ އަށް ދިޔަސް ވާނީ ހަމަ ތި ވަރު.? ދެންލަލަލަށް\nޖޫން 5, 2018 22:59\nތިއީ މުސްލިމުންތަ؟ އެއް އަޚަކު އަނެއް އަޚަކަށް ހަމްދަރުދީނުވާ ނުލަފާ ގޮތްކުޑަބަޔަކަށް ދިވެހިން ހެދީ ކެނެރީ ނަޝީދު. އޭނަގެ ހުރި ޝައިޠާނީ ގޮތްގަނޑު އޭނަވަށައިގެން އެނބުރޭ ހުރިހާ އެއްޗެތީނަގެ ތިހުންނަނަނީ\nޖޫން 5, 2018 23:56\nއަޅެތިއީ މުސްލިމެއްތަ؟ މާތްﷲ ހެއްދެވި އިންސާނުންނާއި ދިމާއަށް ތިއެއްޗެއްސޭ ތިކިޔަނީ\nޖޫން 6, 2018 00:38\nޖޫން 5, 2018 22:43\nނިހާނުމެންނަށް ދުނިޔޭގެ ކޮންމެ ތާކަށް ބޭހަަށް ދެވުނަސް މަމެން ނިކަމެތިންނަށް ދެވޭނީ އެންމެ ބޮޑު ވަރަކަށް ވެސް އިންޑިޔާ އާ ހަމައަށް.މަމެންނަށް ކިހާ ދެރަވާނެތަ؟\nޖޫން 5, 2018 22:46\nތިކަން ހަރުކަށި އިބާރާތުން ކުށްވެރި ކުރަން!\nޖޫން 5, 2018 22:55\nތިއުޅޭ ވައްތަރުން އަދި ސައުދީއަށް ނާރުވާތަންވެސް ފެންނާނެ.\nޖޫން 5, 2018 22:56\nލަދުހަޔާތުގެ ކަންފުޅެއްވެސް ނެތް މިއާތުންގެ، ހާދަ ދެރައޭ\nޖޫން 5, 2018 23:02\nއަސްލުދާނެކަމެއްނެއް އިންޑިޔާ އަކަށް ވ ފީކަޅާ ވިސްނުމެއް ގެ ބައެއް އިންޑިއާ މީހުންނަކީ\nޖޫން 5, 2018 23:05\nހާދަ ވަރަކަށް ކޯފާވީ؟؟ ޓޭކް އަ ޗިލް ޕިލް ބްރޯ!!!\nޖޫން 5, 2018 23:07\nޢިންޑިއާ އަކީ މާޒީ... ދާނެކަމެއްނެތް.\nޖޫން 5, 2018 23:22\nޖޫން 5, 2018 23:27\nދެންވާނެބާ އަދިވެސް ދިވެހިންގެ އެއަރޕޯޓް އޮތީ އެކިޔާ ޖީ އެމް އާރު ގެ އިސްތިޢުމާރުގެ ދަށުގައި ކަމަށް.\nޖޫން 5, 2018 23:30\nފަތްކެޔޮ ބުރޯ އަށް އެއްޗެއްވިސްނުނުކަމަށް ހީކުރަން. މީނަ ކިޔެވި މަކުތަބެއް ސްކޫލެއް މިޤައުުމަކުނެތް އެކަމު ޕީޖީ ލީޑަރުކަން ލިބުމުން ތިމާގެ ސައިޒް އޮޅުނީ. މިމީހުންގެ ސަބަބުން ނިކަމެތި ރައްޔިތުންނަށް ހުރިހާގެއްލުމެއް. މިހާރުވެސް މީނައެބުނީ މީނަދެން އިންޑިޔާ އަކަށްނުދާނަމޭ އެހެން ޤައުމް ތަކަށޭދާނީ. ޢެކަމު ނިކަމެތި ރައްޔިތުންނަށް އެގޮތައް އެހެންޤައުމުތަކަށް ދާނެހާތަނަވަސްކަމެއް ނުހުންނަކަށް ފަތްްކެޔޮ ބުރޯއަށްހަމަ ނޭގެނީތޯ\nޖޫން 5, 2018 23:35\nބިނާކުރެވެނި ފާޑު ކިޔަން ދިވެހިނަށް ނޭގެނީބާ!\nނިހާންއަކީ ދިވެހި ރައްޔަތެކޭ...ދިވެސަކަށް ކމެއަދިމާވީމަ މި މީހުނަށް މިހިރަ ވާގޮތެއް...ބަބަލަެމްޑީޕީމީހުނަށް ވަނީވެސް ދިވެއްސަކަށްވެފައޭ.\nމީ އިންޑިއާއިން ރާއްޖެއަށް ކުރާ ޖެއްސުން.\nޜާއްޖެއިނ މިކަން މިގޮތަށަދޫނުކުރާނެކަން އިންޑިއާ އަށްއަންގަދޭނެ ވަގުތު މި ޖެހެނީ.\nޖޫން 6, 2018 04:12\nއަހަރުން ނުބަލަން ނިހާނަކީ ދިިވެއްސެއް ކަމަށް. އިންޑިޔާެިން އޭނައަށް ކޮށްލިވަރު އަސްލު ކުޑައީ\nޖޫން 5, 2018 23:38\nއެއްމެން ނުހިފަހައްޓާ ތިވާނީ ކޮށްމެވެސް ގޯހެއް ހެދުނޭކަމަށް\nޖޫން 6, 2018 00:23\nޖޫން 6, 2018 01:12\nޢަޅެ ތީ މުސްލިމެއްތަ އެހެންވިއްޔާ. މުސްލިމަކާ ދިމާއަށް އަދި ނުވިތާކަށް ކުރިން ރާއްޖޭގެ ރައީސްކަން ކޮށްފަ ހުރި މީހަކާ ދިމާއަށް ހުތުރު އެއްޗެހިގޮވާ ޝައިތާނަކަށް ތިހަދަނީ. ތީވަރަށް ލަފާކަމެއް. ޙޫމްމްމް\nޖޫން 6, 2018 06:53\nއަޅެ ބުނެބަލަ ޖެސޫޓްސް ނުވަތަ ޖެސުއެޓްސް (ކްރިސްޓިއަން މިޝަނަރީ މަޝްހޫރު ގްރޫޕެއް) މިރާއްޖެއަށް އައިސް މަސައްކަތްކުރުމަށް ގޮވާލަނީވެސް އިސްލާމަކަށްވެ ހުރެތަ؟؟ ޑެންމާރކުގަ އޭނަ އެދެއްކި ވާހަކަތަކުގެ ފުލް ޓެކްސްޓު ބައްލަވާލައްވާ.. ގޫގްލް ކުރީމާ ފެންނާނެ.. ހަމަގައިމު އެދެއްކި ކުފުރުގެ ވާހަކަތަކަށް ތައުބާވާތަނެއް ނުފެނޭ..\nޖޫން 6, 2018 01:30\nކަލޭ މުސްލިމަކަށް ވީ މަގޭ ނަށީދު އާ އަޅާގަނެގެން ތި އުޅެނީ އިންޑިޔާ ކީއްކުރަން އަދި ސައިނާ އެއްވެސް ވަގުން ނާރުވާނެ\nޖޫން 6, 2018 04:13\nހަޖަމްކޮށްލާ. ކަލޭތީ ކުކުޅު ގުޔެއްގެ ބުރަދަން ހުރި މީހެއްވެސް ނޫން މާ ވެފަ ތި ކޮމެންޓްކުރަނީ\nޖޫން 7, 2018 10:43\nބަލަ ފާފާ ވެރި ވެދާނެއޭ ވަރަށް ބޮޑަށް ތިހެންކިޔަނިކޮއް. ޖަޖް ކުރައްވަވާނީ މާތްﷲ.\nޖޫން 6, 2018 00:46\nއެއީ އެމީހުންގެ ޕަޕެޓަކަށް ނިހާން ނުވާތީ. އެމީހުންގެ ޕަޕެޓް ނަމްބަރ-1 އެއީ ރީނދޫ ނަޝީދު. އޭނާގެ ވެރިކަމުގައި އޭނާއަށް ބައި އަޅާގޮތަށް ދިވެހިރާއްޖޭގެ މައި ވައިގެ ބަނދަރު އިންޑިއާއަށް ދީގެން އެހިންގި ނުބައި ޖަރީމާއިން އިންޑިއާ އަށްލިބުނު ކޮޅެއް ނެތްހާބޮޑު ފައިދާގަނޑު އަދިވެސް އެމީހުން ހަނދާނުން ފިލައިގެނެއްނުދޭ، ދެން މިސަރުކާރުން އެމީހުންނަށް އެއަރޕޯޓް ނުދިނުމުން މިސަރުކާރާ ޖޭވެ، މި ސަރުކާރު ވައްޓާލަން އެކި ގޮތްގޮތުން މަސައްކަތްކޮށް އެކަން ނުވުމުން ސިފައިންފޮނުވައިގެން މިގައުމަށް އަރައިގަންނަން އުޅެނިކޮށް ޗައިނާއިން ދިން ހޫނު އިންޒާރަކުން ބިރުން ސިހި ރޭވުން ބޮއްސުންލީއެވެ. އެހެންކަމުން މިސަރުކާރަށް ނިސްބަތްވާ އެންމެނާ މެދުވެސް އިންޑިއާއިން ގެންގުޅޭނީ ހަމަ އެކަހަލަ ޒާތީގޮތެކެވެ.\nޖޫން 6, 2018 00:50\nއިންޑިިއާ މިއީ ޑިމޮކްރަސީގެ ބައްޕަޔޯ ސާފުކޮއްހުރި ޕާލަމެންޓްރީމެންބަރެއް އެޤައުމައް ނާރުވާ ޓެރެރިޒަމްގެ ކުއްސާބިތުވެ ޖަލައްލެވި އަދި ޖަލުންފިލައިގެންގޮސްއުޅޭ ޤައިދީއަކު ގޮވައިގެން ސައްލާކޮއްހަދާއިރު ކޮބާތަ ޑިމޮކްރަސީ ކޮބާތަ ލަދުހަޔާތް ދުވާލަކު 500 ކުޑަކުދިން ރޭޕްކުރާމައްސަލަ ޔާ ފުރަތަމަ އުޅެބަލަ\nޖޫން 6, 2018 02:24\nހެހޭ!! ބޭރުކޮށްލީމަ ދޯ ތިކަން ތި އެނގުނީ\nޖޫން 6, 2018 02:43\nޢަދި ސައުދީން ވެސް ބޭރު ކުރާނެ ދެން ހޭބަލިވެގެންތަ އިންޑިޔާ އަށް ދިޔައީ\nޖޫން 6, 2018 04:46\nމިމީހުން ހިތްހަމަ ނުޖެހޭ ކަމެއް ވީމަ ބަލާބަލަ ވާ ވަރު. މުސްކުޅި ބޭބެއަކު ރޯދަމަސްވީމަ ގެއަށް ބަދަލު ކޮށްބޭށޭ ގޮވައި އާދޭސް ކުރާއިރުވެސް ހަމަ އެއްވެސް އަސަރެއް ނުކޮށް އެ ތިތިބެނީ އަޅާވެސް ނުލާ. ﷲއީ މޮޅަށް ދެނެވޮޑިގެންވާ ރަސްކަލާނގެ.\nޖޫން 6, 2018 06:02\nނިހާނު ކިތައް އުމުރާ ކިތައް ހައްޖު ވެއްޖެއިންތޯ؟ އަގުބޮޑެތިކާރާއި ގަޑިއާ މިލިއަން ރުފިޔާގެ ފްލެޓް ގަންނަން ފައިސާ ހުންނައިރު މިފަދަ ބަރަކާތްތެރި ރަމަލޯން މަހުގެ ފަހު 10 ގައި އުމްރާއެއް ކޮށްލަންވެސް ނުދާތީ ހަމަ ހައިރާންވޭ..\nޖޫން 6, 2018 06:15\nއިންޑިޔާ މިހާރު ކަމަކުނުދޭ ދިވެހިން އެގައުމަ ނުދިޔައުމަ އެދެން\nޖޫން 6, 2018 07:53\nމަވެސް އިންޑިޔާއަށް ދަނީ މައްކާ ނޫނީ ސައުދީ އަރަބިޔާކަމަކަށް ނޫން! ޢެއިން ތަނަކަށް ނޭރުވި ނަމަބުނާނެ އެއީ ސުވަރުގެ އެއްނޫނޭ، ތީ ތިކަހަލަ މީހުންގެ ވައްތަރު، އައްޗި ހުތް މޭބިސްކަދުރު އުތާ.\nޖޫން 6, 2018 08:38\nއިންޑިއާއިން ރާއްޖޭގެ ރައްޔިތުންނަށް ގޯނާކުރުމަކީ ބަލައިގަނެވޭނެކަމެއް ނޫނެވެ\nޖޫން 6, 2018 09:19\nނިހާނޫ. އިމިގުރޭޝަން މީހުންނާ ވާހަކަ ދެއްކެވީ އަނެއްކާ ކޮން ބަހަކުންތޯ؟ ޝައްކުވާތީ އަހާލީ.\nޖޫން 6, 2018 09:31\nއިންޑިޔާ ބޮއިކޮޓްކުރަންވީ، ބުއްޅަބޭ އާއި ބުއްޅަބޭގެ އައުވާނުން އިންޑިޔާއަށްފޮނުވާފަ ބަހަށްޓާ!\nޖޫން 6, 2018 09:54\nއަލާ ފިލާފަ ހުންނާނީ.. މިނާ ނާޅިން މިނާނެކަން މިސޮރު ހަނދާނެއް ނުހުރޭ..\nޖޫން 6, 2018 09:58\nމައްކާ އެއީ މުހިއްމު ތަނެއް. ސައުދީ އަކީ މުހިއްމު ތަނެއް ނޫން.\nޖޫން 6, 2018 10:00\nނިހާންސޮރު ރަގަޅު. ކިހާކެތްތެރި. ހަގަޑިއިރު އެތަ އިދެފައެއީ އެންމެމީހެއްގެ މޫނަށްވެސް ކޯނުދޮވެ. ސާބަސް ނިހާނު އަށް.\nޖޫން 6, 2018 10:51\nމިކުޑަކުޑަ ރާއްޖޭގެ ކުރިމަތީގައި އިންޑިޔާ ގޮތްހުސްވެއްޖެކަމުގެ ސިނގުނަލް ތައް ދޭންފެށިތާ ދުވަސްތަކެއްވެއްޖެ! ޖޫއެމް އާރުގެ މަސްލާގައި ދިވެހިންނަށް ވިސާނުދީ ޖެއްސި ވައްތަރުތައް އަދިވެސް ލޮލަށް ފެންނަކަހަލަ! ހިލަޔާއި ހިލަވެލި ދަގަނޑު އަދި ފިޔައި އަލުވި ފަދަ ތަކެތި ނުދީ ހިފެހެއްޓި ގޮތް ހަނދާނުގައި އެބަހުރި! ޗައިނާއިން ހިލައާއި ހިލަވެއްޔާއި ދަގަނޑު މިސުރުން ފިޔައި އަލުވި އެތެރެ ކުރަންފެށީމާ، ޖިގުރީދޯސްތު ހެދިގެން އަނެއްކާ އެތަކެތި ދޭންފެށީ! ދެން ﷲ އިރާދަ ކުރެއްވިއްޔާ ސިއްޙީ ކަންތަކަށް އަތްބޭނުން މުޅިން ނިމުނީ އެހެންވެ އެކަމުގެ ރުޅީގައި އެ ދުޅަވެ ފުފެނީ! ޔާﷲ އިންޑިޔާގެ ވަކިތަކުން ދިވެހި އިޤްތިޞާދު ސަލާމަތް ކޮށްދެއްވާނދޭވެ! އާމީން!\nޖޫން 6, 2018 13:11\nހެހެހެހެ ނިހާންބެ ތިކަން ތިހެން އޮއްވާ ދޯ ދިޔައީ ދެން ކާމިޔާބު ނުވާމަ އަބަދުވެސް ތިގްރޫޕް ބޭނުން ކުރާ ޖުަމްލަ އެއް ތީ ހެހެހެހެ\nޖޫން 7, 2018 10:42\nސާބަސްނުޖެހޭނެ އިންޑިޔާއަށް އަޅުދާސްކޮށް ކުރުނީސް ކުރާކަށް، ދިވެހިންގެބަޔަކު މާއިންޑިޔާވެގަނެގެން އުޅެނީ، މީމިނވަން ގަވްމެއް ހަމަ ކެއްސުންވަރެއް އަންނައިރަށް ހިލަ، ކިނބިއްސެއް އެޅޭއިރަށް ފިޔާ، ރޯގާޖެހިލާއިރަށްއަލުވި /ބިސް ހިފަހަޢްޓާފަ، މިކޮމެންޓްކިޔާފައި ބަޔަކުގެ ފަޔަށްހިނި އަރާނެކަންވެސް އެނގޭ ނަމަވެސް ހަގީގަތަކީ އިންޑިޔާގެންޅެނީ ކައިރި ގަވްމުތަކަށް ބިރުދައްކައިގެން އަޅުވެތި ކުރުމުގެ ޕްލޭނެއްކަން، އިންޑިޔާގެ ނެތޭ އުރައްޕެއް، ގަވްމުގެމަގުތައްބަލާ، ކޮބާ ފާޚާނާ، ލިބޭހާލާރި ނިއުކުލިއަރއަށާއި، ކަރަޕްޝަންއަސް ހުސްވަނީ ގަވްމު ތަރައްގީވަނީ ފިނިހަކުގެ ދުވެލީގައި، ސާބަސް ނިހާނު


2023 gai vaadhakurahvaane kamah Raees Solih abadhuves vidhaalhuvey: Reeko Moosa - One Online\nރައީސް ސޯލިހު (ކ) އަދި ރީކޯ މޫސާ މަނިކު ----\nއެމްޑީޕީގެ ރިޔާސީ ޕްރައިމަރީގައި ވާދަކުރައްވާނެ ކަމަށް ރަައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެފައިވާ ކަމަށް އެމްޑީޕީގެ ކުރީގެ ޗެއާޕާސަން މޫސާ މަނިކު (ރީކޯ މޫސަ) ވިދާޅުވެއްޖެއެވެ.\nރައީސް ސޯލިހުގެ ވަރަށް އަރިސް ބޭފުޅެއް ކަމަށްވާ ރީކޯ އެގޮތަށް ވިދާޅުވީ ރިޔާސީ ޕްރައިމަރީގައި ރައީސް ސޯލިހު ވާދަކުރައްވާނެ ކަމަށް ދެކެވަޑައިނުގަންނަވާ ކަމަށް ރައްޔިތުންގެ މަޖިލީހުގެ ރައީސް އަދި ރާއްޖޭގެ ކުރީގެ ރައީސް މުހައްމަދު ނަޝީދު ވިދާޅުވުމާ ގުޅިގެންނެވެ.\nރީކޯ މޫސަ މިރޭ ކުރެއްވި ޓުވީޓެއްގައި ވިދާޅުވީ، ރައީސް ނަޝީދު ހެއްދެވީ އިތުރުފުޅެއް ކަމަށާއި ރައީސް ސޯލިހާއި ރައީސް ނަޝީދާ ބައްދަލުވެ ވާހަކަފުޅު ނުދައްކަވާތާ އެތައް ދުވަހެއް ވެއްޖެ ކަމަށެވެ.\n"އަޅުގަނޑާ ބައްދަލުވެ ވާހަކަ ދައްކާ ކޮންމެ ފަހަރަކު ރައީސް ވިދާޅުވޭ ތިމަންނަ 2023 އަށްކުރިމަތިލައްވާނަމޭ، ކުރިއަށްވަޑައިގަންނަވާނީ އުސޫލާ އެއްގޮތަށޭ،" މޫސަ ވިދާޅުވިއެވެ.\nއެކަމާ ގުޅިގެން ރައީސް ސޯލިހު "ސަންގުޓީވީ" އަށް ވިދާޅުވީ، އެމްޑީޕީ ޕްރައިމަރީގައި ވާދަކުރެއްވުމާ ގުޅޭގޮތުން ރައީސް ނަޝީދާ އެއްވެސް މަޝްވަރާއެއް ކުރައްވައިފައިނުވާނެ ކަމަށެވެ. އަދި އެމްޑީޕީ ޕްރައިމަރީގައި ނުވަތަ ރިޔާސީ ރޭހުގައި ވާދަނުކުރައްވަން އެއްވެސް އިރަކު ނިންމަވައިފައި ނުވާ ކަމަށާއި އެގޮތަށް ރައީސް ނަޝީދުގެ އަރިހުގައި ދަންނަވާފައިވެސް ނުވާނެ ކަމަށް އެމަނިކުފާނު ވިދާޅުވިއެވެ.\nގުޅޭ ޓެގު ސިޔާސީ އެމްޑީޕީ ރައީސް އިބްރާހިމް މުހައްމަދު ސޯލިހު ރީކޯ މޫސާ މަނިކް ރައީސް މުހައްމަދު ނަޝީދު


ފެނަކަ އަނެއްކާވެސް ތާރީހުގެ ތެރެއަށް, ޖެންސެޓް އަމިއްލައަށް އެސެމްބަލްކޮށް އިތުރު ހަރުފަތަކަށް – Haftha\nFri, 21 January, 2022, 7:08 am\nފެނަކަ އަނެއްކާވެސް ތާރީހުގެ ތެރެއަށް, ޖެންސެޓް އަމިއްލައަށް އެސެމްބަލްކޮށް އިތުރު ހަރުފަތަކަށް\nކަރަންޓު އުފެއްދުމަށް ބޭނުންވާ ޖެންސެޓް އަމިއްލައަށް އެސެމްބްލްކޮށް، ފެނަކަ ކޯޕަރޭޝަން ލިމިޓެޑުގެ ހިދުމަތް ކާމިޔާބުކަމާއެކު އިތުރު ހަރުފަތަކަށް ގެންގޮސްފިއެވެ.\nރާއްޖެއިން ބޭރުން އިތުބާރުހިފޭ ސްޕެއާޕާޓްސް ގެނެސް، ރައްރަށުގައި ހުންނަ ފެނަކައިގެ ވޯކްޝޮޕްތަކުގައި އެ މަސައްކަތް ކުރަނީ ދިވެހި އިންޖީނިއަރުންނެވެ. ފެނަކައިން ބުނީ ވޭތުވެ ދިޔަ ފަސް މަސްދުވަހުގެ ތެރޭގައި ކުރި މަސައްކަތުގެ ނަތީޖާ ރަނގަޅުވެފައި ކާމިޔާބު ކަމަށެވެ. އަދި މި މަސައްކަތުގެ ސަބަބަބުން ރާއްޖެއިން ބޭރުން އިންޖީނު އެތެރެކުރުމަށްވުރެ ހަރަދު ކުޑަ ކަމަށާއި ވަގުތު ސަލާމަތްވެ، ދެމެހެއްޓެނިވި އަދި އިތުބާރުހުރި ހިދުމަތެއް ދިނުމަށް މަގުފަހިވާ ކަމަށް ބުންޏެވެ.\nޖެންސެތް އެސެމްބްލް ކުރުމުގެ މަސައްކަތް އިތުރަށް ފުޅާކުރުމަށް، ގދ. ތިނަދޫގައި ގާއިމު ކުރާ ސަރަހައްދީ ވޯކްޝޮޕް އަންނަ އަހަރުގެ ފުރަތަމަ ކުރާޓާގައި އޮޕްރޭޓް ކުރަން ފެށުމަށް އެ ކުންފުނިން ދަނީ މަސައްކަތް ކުރަމުންނެވެ. އަދި ޒަމާނީ ފުރިހަމަ ވަސީލަތްތަކާއެކު ގާއިމު ކުރެވޭ އެ ވޯކްޝޮޕް ވެގެންދާނީ ރާއްޖޭގައި އެ މަސައްކަތް އެންމެ ފުރިހަމައަށް ކުރެވޭ ވޯކްޝޮޕަށް ކަމަށް ފެނަކައިން ބުންޏެވެ.\nރަށްރަށަށް ބޭނުންވާ އާރް.އޯ ޕްލާންޓްތައް އެސެމްބްލް ކުރުމުގެ ހިދުމަތްވެސް ފެނަކައިން ދެއެވެ. އެ ކުންފުނިން ބުނީ، އެ ހިދުމަތްވެސް އިތުރު ހަރުފަތަކަށް ގެންދިއުމަށް އަމާޒު ހިފާފައިވާ ކަމަށެވެ. އަދި އެގޮތަށް މަސައްކަތްތައް ބަންޓަން ކުރެވުމުން، އެ ޕްލާންޓުތައް ހިންގުމަށް ދިމާވާ ދަތިތަކަށް ރިއާޔަތްކޮށް، ރާއްޖޭގެ މާހައުލަށް އެންމެ އެކަށޭނެ އަދި މިހާރަށްވުރެ ފުރިހަމަ، އަގުހެޔޮ ހިދުމަތެއް ދިނުމަށް މަގުފަހި ވެގެން ދާނެ ކަމަށް ފެނަކައިން ބުންޏެވެ.


SunOnline: ފާނަބަސަނދުން ރައްކާތެރިވުން\nޑރ. ޖަމްޝީދު 16 Jan 2012, 12:30\nފާނަބަސަނދު ނުވަތަ ޗިކަން ޕޮކްސް އަކީ ދިވެހިރާއްޖޭގައި މިފަހަކަށް އައިސް ފިލައިނުގޮސް ޢާންމުކޮށް އުޅޭ ބައްޔެކެވެ. ސެންޓަރ ފޯރ ކޮމިއުނިޓީ ހެލްތް އެންޑް ޑިޒީސް ކޮންޓްރޯލް އިން ދާދި މިދާކަށް ދުވަހު ވަނީ މިދުވަސްވަރު އާދަޔާޚިލާފަށް މާލޭގައި މިބަލި ފެތުރެމުންދާ ކަމުގެ އިންޒާރު ދެއްވައިފައެވެ. މިއީ ހުން އައުމާ އެކު ގައިން ބިހި ނުވަތަ ފޮޅު ނަގާ ބައްޔެކެވެ. އުސޫލެއްގެ ގޮތުން މިފޮޅުތައް މުޅި ހަށިގަނޑުގައި (އަތްފައިވެސް ހިމެނޭގޮތަށް) ނަގައެވެ. އެހެނަސް ބައެއް މީހުންގެ ގައިގައި ވަރަށް މަދުމިންވަރެއްގެ ފޮޅު ހަށިގަނޑުގެ ވަރަށް ކުޑަ ތަންކޮޅެއްގައި ނެގުމަށްފަހު ބަލި ފަސޭހަވެއެވެ. ހަމަ އެހެންމެ ހަށިގަނޑަށް ޖަރާސީމު ވަދެ ބަލި ނުޖެހި (އެބަހީ ހުން އައުމާއި ފޮޅު ނެގުންފަދަ ޢަލާމާތެއް ނުފެނި) ތިބޭ މީހުން ވެސް އުޅެއެވެ.\nބަލީގެ އެންމެ ފުރަތަމަ ޢަލާމާތް ތަކަކީ ހުން އައުމާއި، ބޮލުގައި ރިއްސުމާއި ކަރުތެރެއަށް ތަދު ވުމެވެ. މިއާއެކު ލޮޑުވުމާއި ކާހިތް ނުވުން ފަދަ ކަންތައް މެދުވެރިވެދާނެ އެވެ. މިފަދަ ޢަލާމާތްތައް ފެންނަތާ އެކެއް ނުވަތަ ދެ ދުވަސްފަހުން ބިހި ނަގަން ފަށައެވެ. ހުން އައުން ފަދަ ޢަަލާމާތަކާއި ނުލައި ވެސް ބައެއް މީހުންގެ ގައިގައި ފޮޅުނަގައެވެ. ޢާންމުކޮށް މިފޮޅުތައް ވަރަށް ހިރުވާނެއެވެ. މިފޮޅުތައް ފުރަތަމަ ފެންނާނީ ރަތްކުލައިގެ ބިއްސެއް ނުވަތަ ބިހިތަކެއްގެ ގޮތުގައެވެ. އެއަށް ފަހު ބިހީގެ އެތެރޭގައި ފެންހެދި ފެންފޮޅަކަށް ބަދަލުވެއެވެ. އަދި ފެންފޮޅުގެ އެތެރެ ފުސްވެ ފޮޅު ފަޅައިގެން ގޮސް ކުރަމަގާލި ލައެވެ. ބިހިތަކުގެ މިސައިކަލް ފުރިހަމަވާން އެކެއް ނުވަތަ ދެ ދުވަސް ނަގައެވެ. އަދި ގާތްގަނޑަކަށް ހަފްތާއެއް ވަންދެން ކޮންމެ ދުވަހަކު އައު ބިހި ނަގައެވެ. އެހެންކަމުން ބަލިމީހާގެ ހަށިގަނޑުގައި އެކި ސްޓޭޖްގެ ބިހި އެއްފަހަރާ ފެންނަން ހުރެއެވެ. މިއީ ފާނަބަސަނދުގެ ޚާއްސަ ޢަލާމާތެކެވެ. ހަށިގަނޑަށް ޖަރާސީމު ވަންނަ ދުވަހުން ފެށިގެން ފުރަތަމަ ޢަލާމާތް ފެންނަން ގާތްގަނޑަކަށް ދެހަފްތާވަރު ނަގާފާނެއެވެ. ޢާއިލާގެ ތެރޭގައި އެކަކު ރަނގަޅުވާ އަތަށް އަޅާއިރު އަނެކެއްގެ ކިބައިން ބަލި ފެންނަނީ މިސަބަބަށް ޓަކައެވެ.\nފާނަބަސަނދަކީ ވެރިސެލާ ޒޮސްޓާރ ކިޔާ ވައިރަސް (ޖަރާސީމު) އަކުން ޖެހޭ އަދި ވަރަށް ފަސޭހައިން ފެތުރޭ ބައްޔެކެވެ. މިގޮތުން ބަލީގެ ޖަރާސީމު ފެތުރެނީ ބަލި ޖެހިފައިވާ މީހަކު ކެއްސާ ކިނބިހި އަޅާއިރު ނުވަތަ ކާބޯތަކެތި ހިއްސާ ކުރުމުގެ ތެރޭގައި ނުވަތަ ބަލި ޖެހިފައިވާ މީހާގެ ގައިގައި ހުންނަ ފޮޅުގައި ނުވަތަ ފޮޅުތަކުގައި އުފެދޭ ދިޔައިގައި އަތްލެވިގެންނެވެ. ބަލި އެންމެ ބޮޑަށް ފެތުރެނީ ބިހި ނުވަތަ ފޮޅު ނެގުމުގެ ދެތިން ދުވަސް ކުރީގައެވެ. އަދި ހުރިހައި ފޮޅުތަކެއްގައި ކުރަމަގާލި ލަންދެން ބަލި ފެތުރެއެވެ.\nފާނަބަސަނދު ޖެހުމަށްފަހު ގިނަމީހުންގެ ހަށިގަނޑުން މިޖަރާސީމު ނުފިލައި ގާތްގަނޑަކަށް މުޅި ޢުމުރަށް ދެމިހުރެއެވެ. އަދި ދޭތެރެ ދޭތެރެއިން ހަރަކާތްތެރިވެ ފާނަބަސަނދުގައި ނަގާކަހަލަ ފޮޅު ހަށިގަނޑުގެ ކޮންމެވެސް ހިސާބެއްގައި ނަގާގޮތް މެދުވެރިވެ އެވެ. މިއަށް ކިޔަނީ ޝިންގަލްސް ނުވަތަ ހާރޕީސް ޒޮސްޓަރ އެވެ.\nފާނަބަސަނދު ޖެހުމަށްފަހު މުޅިން ފަސޭހަކޮށްލެވޭނެ ބޭހެއް ނުހުރެއެވެ. އެހެނަސް ބަލީގެ ކުރީކޮޅު (އުސޫލެއްގެ ގޮތުން ފުރަތަމަ ފޮޅު ނަގާތާ 48 ގަޑި އިރުތެރޭގައި) ބޭނުންކުރުމުން ބަލީގެ އަސަރު ކުޑަކޮށްދޭ ނުވަތަ ފޮޅުނަގާ މިންވަރު ވަރަށް ބޮޑަށް މަދުކޮށްދޭ ބޭސް ހުރެއެވެ. ބަލިޖެހުމުގެ ކުރިން ބަލިން ރައްކާތެރިވުމަކީ މިކަމުގައި ވެސް އޮތް އެންމެ ރަނގަޅުގޮތެވެ. މިގޮތުން ބަލިޖެހިފައިވާ މީހުންނާއި ގައިގޯޅިނުވެ އެފަދަ މީހުން އެހެން މީހުންނާއި ވަކިން ކޮޓަރިއެއްގައި ބޭތިއްބުން މުހިންމެވެ. އަދި ކެއިންބުއިމަށް ބޭނުންކުރާ ތަކެތި ވެސް ވަކިން ގެންގުޅުން މުހިންމެވެ. ބަލިން ރައްކާތެރި ވުމަށް ވެކްސިންއެއް މިހާރު ލިބެން އެބަހުއްޓެވެ. މިވެކްސިން ދެވެނީ ޢުމުރުން އެއް އަހަރުން ފެށިގެން މަތީ ކުދިންނަށާއި މީހުންނަށެވެ. ޖުމްލަ ދެ ޑޯޒް ހިމެނޭ މިވެކްސިންގެ ދެވަނަ ޑޯޒް ދެވެނީ ފުރަތަމަ ޑޯޒަށްފަހު ގާތްގަނޑަކަށް ހަ ހަފްތާ ފަހުންނެވެ. އެއްވެސް ވެކްސިންއަކީ ސައްތައިން ސައްތަ ކާމިޔާބު އެއްޗެއް ނޫނެވެ. އަދި ކޮންމެ ވެކްސިންއެއް ދިނުމުގެ ކުރިން ވެސް ބަލަންޖެހޭ ކަންތަކެއް ހުރެއެވެ. އެހެންކަމުން ވެކްސިން ގަތުމުގެ ކުރިން ޞިއްޙީ ބޭފުޅަކާ މަޝްވަރާކޮށް ޑޮކްޓަރަކަށް ދައްކަންޖެހޭ ފަދަ ސަބަބެއް އޮތްކަމަށް ބެލެވޭނަމަ ޑޮކްޓަރަކާ މަޝްވަރާކުރުން މުހިންމެވެ.


Hihdhathi Dhiriulhun Ulhemundhaa Faraaithakah Neygi Namaves Kurevey Baeh Kankan ހިތްދަތި ދިރިއުޅުން އުޅެމުންދާ ފަރާތްތަކަށް ނޭނގި ނަމަވެސް ކުރެވޭ ބައެއް ކަންކަން – Huvadhoo News Hihdhathi Dhiriulhun Ulhemundhaa Faraaithakah Neygi Namaves Kurevey Baeh Kankan Huvadhoo News\nހިތްދަތި ދިރިއުޅުން އުޅެމުންދާ ފަރާތްތަކަށް ނޭނގި ނަމަވެސް ކުރެވޭ ބައެއް ކަންކަން\nހިތްދަތި ދިރިއުޅުން އުޅެމުން އަންނަ ފަރާތްތަށް ނޭނގި ނަމަވެސް ކުރެވޭ ބައެއް ކަންކަމުން، ހިތްދަތިކަން އިތުރުވެ، މާޔޫސްކަން ދިރިއުޅުމުގައި އިތުރުވެގެން ދެއެވެ. ހިތްދަތިކަމާއި ނުތަނަވަސްކަމުން އަރައިގަންނަށް އަމިއްލަޔަށް ކުރެވޭ ކުޑަ އާދައިގެ ކަމަކުންވެސް، ބޮޑުތަފާތެއް ގެނެވި، ދިރިއުޅުމަށް ބަދަލެއް އައުމަކީ އެކަށީގެންވާކަމެކެވެ.\nކޮންމެ މީހެއްގެ ދިރިއުޅުމުގައިވެސް، އުފަލާއި ހިތާމަ އެކުލެވެއެވެ. ދިރިއުޅުމުގައި، ދިމާވާ ހުރިހާ ކަމެއް ގޯސްކޮށް ނަގައި، ވިސްނުމާއި ފިކުރު ނެގެޓިވްކޮށް ބަދަލުކުރުމުން، ހިތްދަތިކަމާއި، ނުތަނަވަސްކަން ދިރިއުޅުމުގެ ކޮންޓްރޯލް ނަގައެވެ.\nދިރިއުޅުމަށް އުފާވެރިކަން ގެނައުމަށް، ކަންކަމާމެދު ރަނގަޅަށް ވިސްނުން ކުރިޔަށްނެރެ، ގެންގުޅެވޭ ބައެއް އާދަކާދަ ބަދަލުކޮށްގެން ދިރިއުޅުމުގައި ކުރިމަތިވާ ހިތްދަތިކަމާއި، ނުތަނަވަސްކަމަށް ކޮންމެވެސް ވަރެއްގެ ހައްލެއް ގެނެވިދާނެއެވެ.\nކަންކަމާމެދު އެންމެ ގޯސްކޮށް ވިސްނުން\nދިމާވާ ކޮންމެ ކަމެއްގައި ތިބާ އެންމެ ގޯސްކޮށް ތާއަބަދު ވިސްނުމަކީ ދިރިއުޅުމުގައި އުފާވެރިކަން ގެއްލިގެންދާ ކަމެކެވެ. ހާލަތު ދިމާވާގޮތުން، ތިބާ ވިސްނާފަދައިން، ހުރިހާ ކަމެއް އެންމެ ގޯސްކޮށް ދިޔުމުގެ ފުރުޞަތުވެސް އޮވެދާނެއެވެ. ނަމަވެސް، ޤަބޫލު ނުކުރެވުނަސް، ކަންކަން ރަނގަޅު ވާނެކަމަށް އުއްމީދުކޮށް ގޯސްކޮށް ވިސްނުން ހުއްޓާލުމުން، އެކަމެއް ރަނގަޅަށް ކުރިމަތި ވުމުގެ ފުރުޞަތު ބޮޑުވެގެން ދެއެވެ.\nކުރިން ވެފައިވާ ހިތި ތަޖުރިބާއަށް ބަލައި ހުރިހާކަމެއް ކުރިމަތިވާނީ އެހެން ކަމުގައި ނިންމުން:\nދިރިއުޅުމުގައި ތިބާއަށް ކުރިމަތިވެފައި ހިތްދަތި ތަޖުރިބާއަކަށް ބިނާކޮށް މާޒީއަށް ބުރަވެ ކަންކަމުގައި ވިސްނާގޮތް އެއްކޮށް ބަދަލުކޮށް، މުސްތަޤްބަލް ކަންވާނެގޮތް ނިންމާލުމަކީ ރަނގަޅުގޮތެއް ނޫނެވެ. މާޒީގައި ގޯސްކަމެއް ކުރެވުނީތީ، ނުވަތަ ފަޚުރުވެރި ނުވާ ކަމެއް ކުރެވުމަކުން، ތާއަބަދު ތިބާ އެފަދަ މީހެއްގެ ގޮތުގައި ހުންނާކަށް ނުޖެހެއެވެ. އެކަން ބަދަލުކުރުމުގެ އިޚްތިޔާރު ތިބާގެ ކިބައިގައި ނެތްނަމަ، އެކަމުން އެއްކިބާވެ، އިތުރު އެހެން ގޮތެއް ހޯދާށެވެ.\nއުނދަގޫ މީހުންނާއި އެއްކޮށް ގުޅުން ކަނޑާލުން\nއެއްކޮށް އުޅެން އުދަނގޫ އިދި ވިސްނުމުގެ މީހުންނާއި ގުޅުން ބޭއްވުމަކީ އޭގެ ސަބަބުން، ދިރިއުޅުމަށް ތަފާތު މައްސަލަތައް ކުރިމަތި ކުރިމަތި ކުރުވާ ކަމެކެވެ. މިފަދަ ފަރާތްތަކާއި ގުޅުން ބޭއްވުމަކީ ތިބާއަށް ނެގެޓިވިޓީ އަށް ނުވަތަ އިދި ވިސްނުން ކުރި އެރުވުމަށް ދެވޭ ފުރުޞަތެކެވެ. އެއްކޮށް އުޅޭ ފަރާތްތަކާއި ގުޅުން ކަނޑާލުމަކީ ފަސޭހަކަމެއް ނޫނެވެ. ނަމަވެސް ދިރިއުޅުމުގައި ހަމަޖެހުމާއި، ނުތަނަވަސްކަން އަދި ހިތްދަތިކަން ކަނޑުވާލުމަށް، އިދި ވިސްނުން ގެންގުޅޭ، ނެގެޓިވިޓީ ކުރިއަރުވާ ފަރާތްތަކާއި އެއްކޮށް ގުޅުން ކަނޑާލުން މުހިންމެވެ.\nއެހެންމީހުންނާއި އަމިއްލަޔަށް އަޅާކިޔުން\nއެއްވެސް އިންސާނަކީ، ހުރިހާކަމެއް ފުރާ ފުރިހަމަ ވެފައިވާ މީހެއް ނޫނެވެ. އެހެން މީހުންނާއި، ތިބާއާއި އަޅާ ކިޔުމަކީ އޭގެސަބަބުން އަމިއްލަޔަށް ދަށްކަން ފާހަގަކުރެވި، ދިރިއުޅުމަށް މާޔޫސްކަމާއި ހިތްހަމަ ނުޖެހުން ކުރިމަތިވެގެންދާނެ ކަމެކެވެ. އެހެން މީހުންގެ ދިރިއުޅުމުގައިވެސް، ހިތާމަޔާއި، ހިތްދަތިކަން ނުވަތަ ދެރަ، އެކުލެވިގެން ވެއެވެ. އެފަދަ ސިފަތަށް އެހެން މީހުންގެ ދިރިއުޅުމުން ތިބާއަށް ނުފެނުމަކީ، އެމީހުންގެ ދިރިއުޅުމުގެ ހުރިހާކަމެއް ފުރިހަމަ ވުމެއް ނޫނެވެ. އުފާވެރި ދިރިއުޅުމަކަށް އެހެން މީހުންގެ ދިރިއުޅުމާއި ތިބާގެ ދިރިއުޅުން އަޅައި ނުކިޔާށެވެ.\nފެއިލް ވެދާނެތީ، މާބޮޑަށް ބިރުގަތުން\nފެއިލްވެދާނެތީ ބިރުގަތުން ދޫކޮށް، ކުރާ ކޮންމެ ކަމެއްގައި، އެމީހެއްގެ ޤާބިލިޔަތުކަން ތަންދިން އެންމެ ފުރިހަމަޔަށް ބޭނުންކުރަން ޖެހެއެވެ. ފެއިލްވެދާނެތީ ބިރުގަތުމަކުން ތިބާޔަށް ލިބޭ އެއްވެސް ރަނގަޅެއް ނުވަތަ ކުރިއެރުމެއް ނެތެވެ. ބައެއް ޙާލަތުގައި ފެއިލްވުމަކީވެސް އެއިން އިބްރަތް ހާޞިލްކޮށް ކާމިޔާބު ހޯދުމުމަށް، އެޅޭ ވަރަށްބޮޑު ބާރަކަށް ވެގެންދެއެވެ. ދުނިޔޭގައި މިހާތަނަށް ހޯދުނު އެންމެ ބޮޑެތި ކާމިޔާބުތަކަކީ، އެތައް ފަހަރަކު ފެއިލްވެ، އެއިން އިބްރަތް ހާޞިލްކޮށްގެން ހޯދާފައިވާ ކާމިޔާބެވެ.\nއަމިއްލަޔަށް ދަށް މީހެއްގެ ގޮތުގައި ދެކުން\nއަމިއްލަޔަށް ދަށް މީހެއްގެ ގޮތުގައި ދެކުމަކީ، ދިރިއުޅުމުގައި މާޔޫސްކަމާއި ހިތްދަތިކަން ކުރިމަތިކުރުމާ ކަމެކެވެ. ތިބާ އަކީ އެއްވެސް މައްސަލައެއް ހުރި މީހެއް ނޫންކަން ފުރަތަމަ އަމިއްލަޔަށް ޤަބޫލުކުރުން މުހިންމެވެ. އަމިއްލަ ނަފްސު ދެކެ ލޯބިވާ، ތިބާ އެންމެ ފަޚުރުވެރިވާ ޝަޚުސިއްޔަތަކަށް އަމިއްލަ ނަފްސު ހެދުން މުހިންމެވެ. އަމިއްލަޔަށް އެންމެ ރުޅިއަންނަ ފަރާތަށް އަމިއްލަ ނަފްސު ނުހަދާށެވެ. އަމިއްލަ ނަފުސަށް ގެއްލުންދީ، ދަށްކުރުވާ މީހަކަށް ވުމުގެ ބަދަލުގައި، އަމިއްލަޔަށް ހިތްވަރު ނެރެ، އަމިއްލަ ނަފްސު ބިނާކުރުމަށް ބާރުއެޅިއްޖެ ނަމަ، ދިރިއުޅުމުގައި ތަފާތު ފެންނާނެއެވެ.\nދިރިއުޅުމުގައި ހުރި ރަނގަޅުކަންކަން ބަލައިގަތުން\nތިބާއަކީ ދިރިއުޅުމުގައި ހުރި އުނި ކަންކަން އެކަނި ފާހަގަކުރާ ފަރާތަކަށް ވުމުގެ ބަދަލުގައި، ދިރިއުޅުމުގައި، ލިބިފައިވާ ކާމިޔާބުތައް ފާހަގަކޮށް، ކަންކަމާއި ދެކޭގޮތް ބަދަލުކުރުމަކީ ކޮންމެހެން މުހިންމު ކަމެކެވެ. މިސާލަކަށް ފެންތައްޓެއްގައި ފެންހުރީ ދެބަކުޅަ އެއްބައި ހުހަށް ހުރިކަން ފާހަގަކުރުމުގެ ބަދަލުގައި އެފެންތަށީގައި ދެބައިކުޅަ އެއްބައި ހުރީ ފުރިފައި ކަމަށް ބަލައިފިނަމަ، އެ އިސްކުރެވެނީ “ޕޮސިޓިވިޓީ” އެވެ. މިފަދަ ވިސްނުން ނެރެ އިސްކުރުމަށް ވަގުތު ނެގުމަކީ އެކަށީގެންވާކަމެކެވެ. މިފަދަ ގޮތަކަށް ބިނާކުރަނިވި ވިސްނުން އިސްކޮށް ކަންކަމުގެ ހައްލު ހޯދަން މަސައްކަތް ކުރާ ފަރާތްތަކަށް ފުރުޞަތުތައް ފަހިވެގެން ދެއެވެ.\nއެހެން މީހުންގެ މައްސަލަތަކަށް އަމިއްލަޔަށް ޒިންމާ ނުނެގުން\nތިބާގެ އަމިއްލަ މައްސަލަތަކަށް އެހެން ފަރާތްތަށް ބޮލުގައި އިލްޒާމް އަޅުވައި، ޒިންމާ ނަގަން ޖެހޭނެކަމަށް ބުނާނަމަ އެކަން ހުއްޓާލާށެވެ. އަމިއްލަޔަށް ކޮށްފައިވާ ކަންކަމަށް ފުރިހަމަޔަށް ޒިންމާ ނެގުމުގެ އާދަ ގެންގުޅެންޖެހެއެވެ. ކަމެއް ކިތަންމެ ގޯސްވި ނަމަވެސް ނުވަތަ ރަނގަޅުވި ނަމަވެސް މިކަން އޮންނަން ޖެހޭނީ މިގޮތަށެވެ. އެހެން މީހުންގެ ބޮލަށް ކަންކަން ޖަހައިގެން އިލްޒާމް އަޅުވަން ކުޅޭ ގޭމުން ގެއްލުން ލިބިގެންދާނީ އަމިއްލަޔަށެވެ.\nމަޢާފް ކުރުމަށް އަމިއްލަޔަށް ދެކޮޅު ހެދުން\nދިމާވާ ތަފާތު ކަންކަމުގައި، ހިތުގައި އުފެދޭ ތަފާތު ހިންހަމަ ނުޖެހޭ ކަންކަމާއި ގުޅިގެން އަނެކާއަށް ފަސޭހައިން މަޢާފް ނުކުރެވޭނަމަ، ތިބާއަށް އެއުފެއްދެނީ ނެގެޓިވް މައިންޑްސެޓެކެވެ. މިފަދަ އިދި ޚިޔާލުތަކާއި، ރުޅިވެރި، ބަދަލު ހިފުމުގެ ރޫޙު ގެންގުޅެގެން، އުފާވެރިކަން ނުވަތަ ހިތްހަމަޖެހުން ދިރިއުޅުމަށް ނުގެނެވޭނެއެވެ. މަޢާފް ކުރުން ގިނަކޮށް، އަނެކާއަށް ހިތް ޚަލާސްކޮށް، ދެކޭގޮތް ރަނގަޅުކޮށްފި ނަމަ، ދިރިއުޅުމުގައި ބަދަލެއް އަންނާނެއެވެ.\nއަމިއްލަ ނަފުސު ކަންކަމަށް އެކަށީގެންވާ ކަމަށް ނުދެކުން\nއަމިއްލަ ނަފުސަށް އޮންނަ އިތުބާރު ދަށްވެ، ކަންކަމަށް އެކަށީގެން ނުވާކަމަށް ދެކުމަކީ، އުފާވެރިކަން ދިރިއުޅުމުން ގެއްލިގެންދާ ކަމެކެވެ. އަމިއްލަޔަށް ދެކޭގޮތާއި ޚިލާފަށް ތިބާގެ ކިބާގައިވާ ތަފާތު ނޭގޭ ހުނަރުތަކެއް އެކުލެވިގެން ވެއެވެ. މިދުނިޔެއަށް ތަފާތު މޮޅެތި އާގޮތް ތިބާގެ ފަރާތުން ދެއްކިދާނެއެވެ. އަމިއްލަ ނަފްސުގެ ޤާބިލްކަން ދެނެގަތުމަކީ މުހިންމު ކަމެއްކަމަށް ދެކި، އަމިއްލަ ނަފްސް ދެކެ ލޯބިވާ މީހަކަށް އަމިއްލަޔަށް ބަދަލުވުމަކީ އުފާވެރިކަން ހާޞިލްކުރުމުގެ ތަޅުދަނޑިއެއް ކަމުގައި ހަދާށެވެ.


vnews - California ge alifaanuge haadhisaaga gehlunu meehunge adhadhu 600 ah vure mahchah\nކެލިފޯނިއާގައި އަލިފާން ރޯވެފައިވާ ސަރަހައްދުގައި ހުރި އިމާރާތެއް އަނދަނީ - ފޮޓޯ: ގެޓީ އިމޭޖަސް\nއެމެރިކާގެ ކެލިފޯނިއާ ސްޓޭޓްގެ އުތުރުގައި އަލިފާންރޯވެ އަނދަމުންދާ ބިޔަ ސަރަހައްދުން 600 އަށްވުރެ ގިނަ މީހުން ގެއްލިފައިވާ ކަމަށާއި، އަލިފާނުގައި އަނދާފައިވާ އިތުރު ހަތް މީހެއްގެ ހަށިގަނޑުތަކެއް ހޯދިފައިވާ ކަމަށް އެ ސްޓޭޓްގެ އޮފިޝަލުން ހާމަކޮށްފި އެވެ.\nބުރާސްފަތި ދުވަހުން ފެށިގެން ގެއްލިފައިވާ މީހުންގެ އަދަދު ދެގުނައަށް މައްޗަށް ޖެހިފައިވާއިރު ހަލުވިކަމާއެކު ކެލިފޯނިއާގެ ޖަންގަލިތަކުން ފެށިގެން މީހުން ދިރިއުޅޭ ސަރަހައްދަށް ފެތުރިފައިވާ އަލިފާންގަނޑުގެ ސަބަބުން މިހާތަނަށް މަރުވި މީހުންގެ ރަސްމީ އަދަދެއް ކަމަށް ކަމާބެހޭ ފަރާތްތަކުން ކަނޑައަޅާފައިވަނީ 63 އެކެވެ.\nއަދި 12،000 އިމާރާތް އަނދާ ހުލިވެފައިވާއިރު ކެލިފޯނިއާގެ ދެކުނުންވެސް3މީހުން މަރުވެފައިވާކަމަށް ރިޕޯޓްތައް ބުނެއެވެ.\nކެލިފޯނިޔާގައި އަލިފާން ރޯވެފައިވާ ސަރަހައްދުތަކަށް ލިބިފައިވާ ގެއްލުންތައް ބައްލަވާލެއްވުމަށް އަންނަ އާދިއްތަ ދުވަހު އެގައުމުގެ ރައީސް ޑޮނަލްޑް ޓްރަމްޕް ކުރައްވާނެ ކަމަށް ވައިޓް ހައުސްއިން ބުނެއެވެ.\nޓްރަމްޕްގެ މި ޒިޔާރަތުގައި ކެލިފޯނިއާގެ އަލިފާނުގެ ހާދިސާއާއި ގުޅިގެން ގެދޮރު ގެއްލި އެކިވަރުގެ ގެއްލުންތައް ލިބިފައިވާ މީހުންނާއި ބައްދަލުކުރެއްވުމަށްވެސް ވަނީ ހަމަޖެހިފައެވެ.\nއަލިފާން ނިންވާ އިޮފިޝަލުންގެ ގޮތުގައި 9،4000 އެއްހާ އޮފިޝަލުން އަންނަނީ ކެލިފޯނިއާގެ އެކި ސަރަހައްދުތަކަށް ފެތުރިފައިވާ އަލިފާންގަނޑުގެ އަސަރު ކުޑަ ކުރެވޭތޯ އަލިފާން ނިންވާ ސާމާނާއި އެކު ހަރަކާތްތެރިވަމުންނެވެ.\nކެލިފޯނިޔާގައި އަލިފާން ރޯވީ މީގެ 8 ދުވަސް ކުރިންނެވެ. ގަދަ ވަޔާއެކު ވާރު ސްޕީޑްގައި އުތުރަށް އަލިފާންގަނޑު ފެރުރެމުން އައި އިރު އެސަރަހައްދުގެ ގެތަކުގައި ދިރިއުޅޭ މީހުންނަށް ރައްކާތެރި ހިސާބުތަކަށް ދިއުމަށް ލިބުނީ މަދު ވަގުތުކޮޅެކެވެ.\nމިމަހުގެ 8 ވަނަ ދުވަހުންފެށިގެން ކެލިފޯނިއާގެ ބައެއް ސަރަހައްދުތައް އަނދަމުންދާއިރު އެ ސްޓޭޓްގެ ފަޔަރ ޑިޕާޓްމެންޓުން ބުނީ އަލިފާންގަނޑުގެ 40 އިންސައްތަ މިހާރު ކޮންޓްރޯލް ކުރެވިފައިވާކަމަށެވެ.\nއޮފިޝަލުން ވިދާޅުވީ އަލިފާންގަނޑު އެއްކޮށް ނިންވާލެވޭނެ ކަމުގެ ޔަގީންކަމެއް އަދި ނެތް ކަމަށާއި، މި މަހުގެ ނިޔަލަށް 145،000 އޭކަރުގެ ސަރަހައްދަކަށް އަލިފާންގަނޑު ފެތުރޭނެ ކަމަށް ލަފާ ކުރެވޭ ކަމަށެވެ.\nކެލިފޯނިއާ ސްޓޭޓްގެ އިތުރުންވެސް އެމެރިކާއިން އަންނަނީ އެހެނިހެން ސަރަހައްދުގައި ރޯވެފައިވާ އަލިފާންގަނޑުތައް ނިންވުމުގެ މަސައްކަތް ކުރަމުންނެވެ. އެގޮތުން ލޮސް އެންޖެލިސް ކައިރީގައިވާ 'ވެންޗޫރާ ކަންޓްރީ' ކިޔާ ސަރައްދުގައިވެސް 100،000 އޭކަރުގެ ސަރައްދެއް އަނދާފައިވާއިރު އަލިފާންގަނޑުގެ 62 އިންސައްތަ ކޮންޓްރޯލް ކުރެވިފައިވާ ކަމަށް އޮފިޝަލުން ވިދާޅުވެއެވެ.


Turkey meehunge sanitizer akee koalaawaataru\nތުރުކީ މީހުންގެ ސެނިޓައިޒާއަކީ ކޯލާވާޓަރު!\nއަތަށް ކޯލާވާޓަރު އަޅައި ދެނީ: ތުރުކީގައި ސެނިޓައިޒާއަށް ވުރެ ހިނގަނީ ކޯލާވާޓަރު\nތުރުކީގައި ކޯލާވާޓަރަކީ އެމީހުންގެ ސަގާފަތާ ގުޅިފައިވާ ވަރަށް މުހިއްމު އެއްޗެކެވެ. ބޯކޮށަން ދާ މީހާއަށް ވެސް ބޯކޮށާތަނުން މަރުހަބާ ކިޔާނީ އަތަށް ކޯލާވާޓަރު ކޮޅެއް އަޅައިދީގެންނެވެ. ރެސްޓޯރަންޓަކަށް ކާން ދިޔަސް އަތަށް ކޯލާވާޓަރު ކޮޅެއް ބުރުއްސާލެ ދޭނެ އެވެ. އަދި ބަހެއްގައި ދަތުރެއް ކުރި ނަމަވެސް އެ ބަހަކަށް އަރާ ވަގުތު އެމީހާގެ އަތަށް ކޯލާވާޓަރު ކޮޅެއް ބުރުވާލައި ދޭނެ އެވެ.\nމިއީ އެމީހުން މެހެމާންދާރީ އަދާކުރުމުގެ ގޮތުން ކުރާ ކަމެކެވެ. ތާރީޚާއި ސަގާފަތުގެ އެކި އެކި ކަންތައްތަކުން މުއްސަނދިވެފައިވާ އެ ގައުމުގެ މީހުންގެ މި އާދަވެފައި ވަނީ ސާފުތާހިރުވުމަށް ވެސް އެހީތެރިވެދޭ ކަމަކަށެވެ.\nމިހާރު އަނެއްކާވެސް ތުރުކީގައި ކޯލާވާޓަރުގެ ޑިމާންޑް ވަނީ ކުރިޔަށް ވުރެ މާ ބޮޑަށް ވެސް އިތުރުވެފަ އެވެ. މިހާރު އެ ގައުމުގެ ކޮންމެ ގެއެއްގެ އައިސްއަލަމާރީގައި ނުވަތަ ކަބަޑުތަކުގައި ކޯލާވާޓަރު ފުޅިތައް ގިނަ އަދަދަކަށް ހުއްޓާ ފެންނާނެ އެވެ. އެއީ އެހެން ގައުމުތަކުގެ މީހުން ކޮރޯނާވައިރަހުން ސަލާމަތްވާން ސެނެޓައިޒާ ބޭނުންކުރާ ގޮތަށް ބޭނުން ކުރުމަށް އެ ގައުމުގެ މީހުން އެއްކުރާ ތަކެއްޗެވެ.\nތުރުކީގެ ގިނަ ބަޔަކު ގަބޫލުކުރާ ގޮތުގައި އޮޑި ކޮލޯން ނުވަތަ ކޯލާވާޓަރަކީ އެލްކޮހޯލް ވަރަށް ގިނައިން އެކުލެވޭ އެއްޗަކަށް ވާތީ އަތާއި ހަށިގަނޑުގެ އެނޫންވެސް ބައިތަކުގައި ކޯލާވާޓަރު ގިނައިން އުނގުޅުމުން ކޮރޯނާވައިރަހުން ރައްކާތެރިވެވޭނެ އެވެ.\nއެހެންވެ މިހާރު އިސްތަންބޫލްގެ ސްޕައިސް މާކެޓްގައި ހުންނަ ކޯލާވާޓަރު ވިއްކާ ފިހާރަތަކުގެ ކައިރީގައި ދިގު ކިޔޫތައް ދަމާލާފައިވާތަން ފެނުން ވަނީ އާންމުވެފަ އެވެ. ތުރުކީއަށް ކޮރޯނާވައިރަސް ލައްވާލުމުގެ މާ ކުރިއްސުރެ އެ ގައުމުގެ މީހުން ކޯލާވާޓަރު ގަނެ އެއްކުރަން ވަނީ ފަށާފަ އެވެ.\nމިހާރު އެ ގައުމުގެ ހުރިހާ ފިހާރައަކާއި ފާމަސީއެއްގެ ބޭރުގައި "ކޯލާވާޓަރު ވިކި ހުސްވެއްޖެ" ކަމަށް ލިޔުންތައް ތަތްކޮށްފައި ވެއެވެ. މީހުން ކޯލާވާޓަރު ގަންނަން ދާލެއް ނަ ކަމުންނެވެ. މަގުމަތިން ހިނގާ މީހުންގެ އަތަށް ވެސް ކޯލާވާޓަރު އޮއްސާދޭ މީހުން މިހާރު ވަރަށް ގިނައިން ފެންނައިރު ޓެކްސީއަށް އަރާ މީހުންނަށް ޑްރައިވަރު ވެސް ކޯލާވާޓަރުކޮޅެއް އަތަށް އަޅައިދެ އެވެ.\nއެ ގައުމުގެ އިޒްމިޓްގެ އެސޯސިއޭޝަނަކުން މިހާރު ދަނީ ފަގީރުންނަށް ކޯލާވާޓަރާއި ޕާން ހިލޭ ބަހަމުންނެވެ. އެހާވެސް އެ ގައުމުގައި ކޯލާވާޓަރުގެ މުހިއްމުކަން ވަނީ ބޮޑުވެފަ އެވެ.\nޓްރެޑިޝަނަލްކޮށް ކޯލާވާޓަރު އުފައްދާ މީހަކު ފްރާންސް ނޫހަކަށް މައުލޫމާތު ދީފައިވާ ގޮތުގައި މިހާރު އޭނާއަށް ދުވާލަކު އެތައް ހާސް ފުޅިއެއްގެ އޯޑަރު ލިބެ އެވެ. އެހެންވެ ސިއްހަތަށް ފައިދާކުރާ ގޮތަށް ކޮލިޓީކޮށް އެ ތަކެތި އުފައްދަން ބޭނުންވާތީ މިހާރު އޭނާ ވަނީ ވަގުތީ ގޮތުން އޮންލައިން އޯޑަރުތައް ނެގުން ހުއްޓާލާފަ އެވެ.\nތުރުކީ މީހުން ސެނިޓައިޒާއެއްގެ ގޮތުގައި ކޯލާވާޓަރު ބޭނުން ކުރަން ފެށީ ސެނިޓައިޒާ ނުލިބޭ ހާލަތުގައި ކޯލާވާޓަރު ބޭނުން ކުރުމަށް އެ ގައުމުގެ ހެލްތު މިނިސްޓަރު އެ ކަމަށް އިލްތިމާސް ކުރެއްވުމާ ގުޅިގެން ވެސް މެއެވެ.\nކޯލާވާޓަރު ބޭނުންކުރާ މީހަކު ބުނީ ކުރިޔަށް ވުރެ ތިން ގުނަ އިތުރަށް މިހާރު އެނާ ކޯލާވާޓަރު އުނގުޅާ ކަމަށެވެ. އޭނާ ގަބޫލުކުރާ ގޮތުގައި ސެނިޓައިޒާ އަށް ވުރެ ވެސް ކޮރޯނާވައިރަސް ނައްތާލަސް ކޯލާވާޓަރު މާ ފައިދާ ބޮޑުވާނެ އެވެ.\nސެނިޓައިޒާ އާއި ކޯލާވާޓަރުގެ ޑިމާންޑް ބޮޑުވެ މި ތަކެތީގެ ފޭކް ހައްދާ މީހުންގެ މައްސަލަތައް ވެސް ތުރުކީގައި ވަނީ އިތުރުވެފަ އެވެ. އަދި ޕޮލިހުން ދަނީ ފޭކް އުފެއްދުންތައް ތައްޔާރުކުރާ ފެކްޓްރީތަކަށް ވަދެ އެ މަސައްކަތް ހުއްޓުވައި އެ މީހުން ހައްޔަރު ކުރަމުންނެވެ.\nތުރުކީގެ ރައީސް މިދިޔަ ހަފުތާގައި ވިދާޅުވެފައިވަނީ އެ ގައުމުގައި ތިބި 65 އަހަރުން މަތީގެ އެންމެންނަށް ފޭސް މާސްކާއި ކޯލާވާޓަރު ސަރުކާރުން ހިލޭ ދެއްވާނެ އެވެ.\nތުރުކީގައި މިހާތަނަށް 1،529 މީހުންނަށް ކޮވިޑް-19 ޖެހި 37 މީހުން އެ ބަލީގައި މަރުވެފައި ވެއެވެ.\nކޯލާވާޓަރަކީ ހަގީގަތުގައި ވެސް ރަނގަޅު ސެނިޓައިޒާއެއް ހެއްޔެވެ؟ ސައިންސް މިކަމާ މެދު ބުނަނީ ކީކޭ ހެއްޔެވެ؟ ޓާކިޝް ސޮސައިޓީ އޮފް ކްލިނިކަލް މައިކްރޮބައޮލޮޖީ އެންޑް އިންފެކްޝަސް ޑިޒީޒަސްގެ ބޯޑު މެމްބަރު ޕްރޮފެސާ ބުލަންޓް އެރްޓެގުލް ވިދާޅުވީ އަލްކޮހޯލުން ކޮރޯނާވައިރަހުގެ ބޭރު ދުލި ހަލާކުކޮށްލެވޭނެ ކަމަށެވެ. ނަމަވެސް އެންމެ ރަނގަޅު ގޮތަކީ ބޭރަށް ނުކުމެފައި ގެޔަށް ވަންނަ ކޮންމެ ފަހަރަކު ސައިބޯނި ލައިގެން ރަނގަޅަށް އަތް ދޮވުން ކަން އޭނާ ފާހަގަ ކުރެއްވި އެވެ. އަދި ފެނާއި ސައިބޯނި ލިބެން ނެތް ވަގުތު ތަކުގައި 60 ޕަސެންޓް އަލްކޮހޯލް ހުންނަ ސެނިޓައިޒާ ބޭނުން ކުރުން ރަނގަޅުވާނެ ކަމަށް އޭނާ އިރުޝާދު ދެއްވި އެވެ. ކޮލޯން ނުވަތަ ކޯލާވާޓަރު މި ކެޓަގަރީއަށް ވަރަށް ރަނގަޅަށް ފެތެ އެވެ. ސަބަބަކީ ކޮލޯންގައި 70 ޕަސެންޓް އަލްކޮހޯލް އެކުލެވޭތީ އެވެ. އެހެންވެ ކޮވިޑް-19 އަށް ރަނގަޅު ހޭންޑް ސެނިޓައިޒާ އަކަށް ކޯލާވާޓަރު ވާކަމަށް އޭނާ ވިދާޅުވި އެވެ.\nތުރުކީ ކޮވިޑް-19 ކޮވިޑް-19 އިގެ ބަލާއާފާތް


Euro ge hiyaalu ufan kuri Delaunay | Mihaaru\nކުޅިވަރު / ޔޫރޯ 2020\nޔޫރޯގެ ހިޔާލު އުފަންކުރި ޑެލޫނޭ\nއޮންރީ ޑެލޫނޭ 1947 ގައި ފްރާްނސް ކަޕްގެ ޓޮރޮފީގެ ފޮޓޯއެއް ހިފަހައްޓާލައިގެން\nހުސެއިން ހަބީބް, މިހާރު\n10 ޖޫން 2021 - 13:45\nމި އަހަރު ބާއްވާ ޔޫރޯ ފުޓުބޯޅަ މުބާރާތް ހާއްސަވާ އެންމެ ބޮޑު ސަބަބަކީ، ޔޫރޯ ފުޓުބޯޅަ މުބާރާތް ބާއްވަން ފެށިތާ 60 އަހަރު ފުރުމުގެ މުނާސަބަތާ ދިމާވާތީ އެވެ. މި ތާރީހީ މުބާރާތުގެ ހިޔާލު އުފަން ކުރި ސިކުނޑީގެ ވެރިޔަކީ، ޔޫއެފާގެ އެންމެ ފުރަތަމަ ސެކްރެޓަރީ ޖެނަރަލް ފްރާންސްގެ އޮންރީ ޑެލޫނޭ އެވެ.\nފުޓްބޯޅަ ކުޅުންތެރިޔެއްގެ ގޮތުގައި އެންމެ ފުރަތަމަ ފާހަގަވި ޑެލޫނޭ ފަހުންވީ ރެފްރީ އަކަށެވެ. އޭނާ ރެފްރީކަން ކުރުން ހުއްޓާލީ އާދަޔާ ހިލާފް ހާދިސާއަކާ ގުޅިގެންނެވެ. މެޗެއްގައި ރެފްރީކަން ކުރަނިކޮށް، އޭނާގެ މޫނު މަތީގައި ބޯޅައިން ޖެހި ތުނބުގައި އިން ކަށިގަނޑު އަނގައިގެ ތެރެއަށް ދިރުވައި ލެވުނެވެ. އެވެ. އެކަމާ ގުޅިގެން އޭނާގެ ދެ ދަތަށް ވެސް އަނިޔާވި އެވެ. އެ ހާދިސާ އަށް ފަހު ރެފްރީކަން ކުރުން ހުއްޓާލި އެވެ.\nރެފްރީކަން ކުރުން ހުއްޓާލުމަށް ފަހު ޑެލޫނޭ ދެން މަސައްކަތް ފެށީ ފުޓްބޯޅަ އެޑްމިނިސްޓްރޭޓަރެއްގެ ގޮތުގަ އެވެ. ފުޓްބޯޅަ އެޑްމިނިސްޓްރޭޓަރެއްގެ ގޮތުގައި އޭނާ މަސައްކަތް ފެށީ، ކުރިން އޭނާ ކުޅުނު ޑިއުކްސް ލޭކްގެ ރައީސް ކަމުގެ މަގާމުންނެވެ. އޭގެ ފަހުން ފްރާންސްގެ އިންޓަ ފެޑްރަލް ފުޓްބޯލް ކޮމިޓީގެ ޖެނަރަލް ސެކެޓްރީގެ މަގާމުގައި މަސައްކަތް ކުރި އެވެ. ފަހުން ފްރާންސްގެ ފުޓްބޯލް ފެޑްރޭޝަންގެ މެންބަރަކަށް އިންޓަ ފެޑްރަލް ކޮމިޓީ ވުމުން ފްރާންސް ފުޓްބޯލް ފެޑްރޭޝަންގެ ޖެނަރަލް ސެކެޓްރީއަކަށް 1919 ގައި އޭނާ އައްޔަން ކުރި އެވެ.\nޔޫރޯ ފުޓްބޯޅަ މުބާރާތުގެ ހިޔާލު، ޑެލޫނޭ ގެންގުޅެން ފެށީ އެހާ ހިސާބުން ފެށިގެންނެވެ. ޔޫރަޕްގެ ގައުމުތަކަށް ހުޅުވާލައިގެން ފުޓްބޯޅަ މުބާރާތެއް ބޭއްވުމުގެ ހިޔާލު، ޑެލޫނޭ އެންމެ ފުރަތަމަ ފާޅު ކުރެއްވީ 1920 ގަ އެވެ. އޭރު ޔޫއެފާ ވެސް ވުޖޫދު ނުވެ އެވެ. އެ މުބާރާތް ބޭއްވޭ ވަރުވީ، އޭނާ އަވަހާރަވިތާ ފަސް އަހަރު ފަހުންނެވެ.\nޔޫއެފާ 1954 ގައި އުފެދި އެ ޔޫނިއަންގެ ސެކްރެޓަރީ ޖެނަރަލްގެ މަގާމުގައި ހުންނަވަނިކޮށް އޭނާ އަވަހާރަވީ، 1955 ގަ އެވެ. އޭނާގެ ބަދަލުގައި ޔޫއެފާގެ ޖެނެރަލް ސެކެޓްރީގެ މަގާމަށް އޭނާގެ ދަރިކަލުން ޕިއޭ ޑެލޫނޭ އައްޔަން ކުރި އެވެ. ބައްޕަގެ ނަމަށް ޔޫއެފާގެ ޓްރޮފީ ނިސްބަތް ކުރުމަކީ ޕިއޭ ޑެލޫނޭގެ ނިންމެވުމެކެވެ.\nޔޫއެފާގެ ހިންގުން ޕެރިހުން ސްވިޒަލޭންޑްގެ ނަޔޯ އަށް 1959 ގައި ބަދަލު ކުރުމުން ޕިއޭ ޑެލޫނޭ ނިންމެވީ ޕެރިހުގައި މަޑު ކުރާށެވެ. އެހެންވެ އޭނާ މަގާމުން އިސްތިއުފާ ދިނެވެ. ޖެހިގެން އައި އަހަރު ފްރާންސްގައި ޔޫރޯގެ ފުރަތަމަ މުބާރާތް ބޭއްވި އެވެ. އުމުރުން 99 އަހަރުގައި ޕިއޭ ޑެލޫނޭ އަވަހަރާވީ 2019 ގަ އެވެ.\nއަދި ތަންކޮޅެއް އިތުރުކޮށްލާނަން. އަހަރެން ހަނދާން ހުރޭ ފުރަތަމަ ޔޫރޯ މުބާރާތް ބޭއްވި އިރު ދިމާވި ދަތިތައް. ނަސީބު ދިމާކުރި ގޮތުން އޭރު ހުރެވުނީ ފްރާންސްގައި. އެކަމަކު އޭރުވެސް އަހަންނަށް އިނގޭ މި މުބާރާތަކީ އެންމެ ކުޑަކޮށް ތަރައްގީވެފައިވާ ގައުމުތަކުގައިވެސް ބަލާނެ މުބާރާތެއްކަން.\nވަގު ބަޅަކު ކުރިނކޮމެންޓެއް.\nސްވިޒަލޭންޑްގެ ނަޔޯތަ ނޫނީ ނިއޯންތަ؟ ވ.ވެދުން


Majileehuge jalsaa eh maadhamaa baavvanee | Mihaaru\nމަޖިލީހުގެ ޖަލްސާއެއްގައި މެމްބަރުންތަކެއް ބައިވެރިވެވަޑައިގަންނަވަނީ: -- ފޮޓޯ/މަޖިލިސް\n19 ފެބުރުއަރީ 2018 - 23:169comments\nދައުރުން ބޭރުގައި ބާއްވާ ހާއްސަ ޖަލްސާއެއް މާދަމާ އޮންނާނެކަން އެންގި ނަމަވެސް ޖަލްސާ އޮންނާގެ ވަގުތެއް، މެންބަރުންނަށް ފޮނުވި މެސެޖުގައި ބުނެފައެއް ނުވެ އެވެ.\nމިރޭ ޕީޕީއެމުން ބޭއްވި ނޫސްވެރިންގެ ބައްދަލުވުމުގައި، މަޖިލީހުގެ ރައީސް އަބްދުﷲ މަސީހު ވެސް ވަނީ ޖަލްސާއެއް ބާއްވަން މަސައްކަތް ކުރައްވަމުން އަންނަ ކަމަށް ވިދާޅުވެފަ އެވެ. މަސީހު އިސްތިއުފާ ދެއްވި ކަމަށް ދެކެވޭ ވާހަކަ ދޮގުކުރައްވައި ވިދާޅުވީ މަޖިލީހުގެ މަސައްކަތުގައި ސާބިތުކަމާއެކު ދެމިހުންނަވާނެ ކަމަށާއި ދައުރުން ބޭރު ޖަލްސާއެއް މާދަމާ ބޭއްވޭތޯ މަސައްކަތް ކުރައްވަމުން އަންނަ ކަމަށެވެ.\nމަސީހު ނޫސްވެރިންނާ ވާހަކަ ދެއްކެވީ ޕީޕީއެމްގެ ނައިބު ރައީސް އަބްދުއްރަހީމްގެ ފޯނު މެދުވެރިކޮށެވެ. ޖަލްސާގެ އިތުރު ތަފްސީލެއް މަސީހު ނުދެއްވަ އެވެ.\nމަޖިލީހުގެ ޚާއްސަ ޖަލްސާއެއް ބާއްވަން އުޅެނީ ރައީސް އަބްދުﷲ ޔާމީން މި މަހުގެ5ވަނަ ދުވަހުގެ ރެއިން ފެށިގެން 15 ދުވަހުގެ މުއްދަތަށް ކުއްލި ނުރައްކަލުގެ ހާލަތު އިއުލާން ކުރައްވައި ނެރުއްވި ގަރާރާ މެދު މަޖިލީހުން ފާސްކުރުމަށެވެ. އެ ޖަލްސާ މިރޭ ބާއްވަން އުޅުނު ނަމަވެސް ފަހު ވަގުތު ވަނީ ކެންސަލްކޮށްފަ އެވެ.\nރައީސް އަބްދުﷲ ޔާމީން، މަޖިލީހަށް މިއަދު ފޮނުއްވި ސިޓީފުޅުގައި ވަނީ ކުއްލި ނުރައްކަލުގެ ހާލަތު އިތުރު 30 ދުވަހަށް ދިގުދަންމަން ހުށަހަޅުއްވައިފަ އެވެ. މި މަހުގެ7ވަނަ ދުވަހު މި މައްސަލަ މަޖިލީހަށް ފޮނުވި އިރު، ކުއްލި ނުރައްކަލުގެ ހާލަތުގެ މުއްދަތު މާދަމާ ރޭ ހަމަވާނެ އެވެ.\nގާނޫނުއަސާސީގައި ބުނާގޮތުން އެ ގަރާރު ފާސްކުރަން، 43 މެމްބަރުން މަޖިލީހުގައި ހާޒިރުވެ ތިއްބަވަން ޖެހެ އެވެ. އެކަމަކު އެ އަދަދަށް ޕީޕީއެމަށް މެމްބަރުން ހަމައެއް ނުވެ އެވެ. ޣައިރު ގާނޫނީ ޖަލްސާއެއް ކަމަށް ބުނެ އިދިކޮޅު ޕާޓީތަކުން ވަނީ ޖަލްސާ ބޮއިކޮޓްކުރަން ނިންމައިފަ އެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް ޕީޕީއެމް އަބްދުﷲ މަސީހް މުހައްމަދު ޕީޕީއެމް ޕާލަމެންޓްރީ ގުރޫޕް ކުއްލި ނުރައްކަލުގެ ހާލަތު\n100 ފަހަރު ހުށަހެޅިއަސް ވޯޓު ފެއިލްކުރާނަން: ނިހާން\nމަސީހާ ދެކޮޅަށް ކުރިން ހުށަހެޅި މައްސަލަ ތާވަލްކުރަނީ


"Maradona Cup" ufan vedhaane\n"މަރަޑޯނާ ކަޕް" އުފަން ވެދާނެ\n"މަރަޑޯނާ ކަޕް" ގެ ނަމުގައި ޔޫރޯ އާއި ކޮޕަ އެމެރިކާގެ ޗެމްޕިއަނުން މެޗު ކުޅެފާނެ\nޔޫރޯ އާއި ކޮޕާ އެމެރިކާގެ ޗެމްޕިއަން އިޓަލީ އާއި އާޖެންޓީނާ ބައްދަލު ކުރާ މެޗު "މަރަޑޯނާ ކަޕް" ގެ ނަމުގައި ތާރީހުގެ ތެރެއަށް އުފަން ކުރުވަފާނެ ކަމުގެ ހިލަން ވެއްޖެ އެވެ.\nޔުއެފާ އާއި ކޮންމެބަލް މިހާރު ދަނީ ޔޫރަޕުގެ ޗެމްޕިއަނާއި ސައުތު އެމެރިކާގެ ޗެމްޕިއަން ކުޅޭ މެޗު މި ނަމުގައި ކުޅުމާމެދު މަޝްވަރާތައް ކުރަމުންނެވެ. ރިޕޯޓުތައް ބުނާ ގޮތުން މި މެޗު ކުޅޭނީ މިދިޔަ އަހަރު މަރުވި އާޖެންޓީނާގެ ފުޓްބޯޅަ ލެޖެންޑް މަރަޑޯނާގެ ހަނދާނުގައި ސްޓޭޑިއޯ ޑިއޭގޯ އާމަނޑޯ މަރަޑޯނާ ސްޓޭޑިއަމްގަ އެވެ.\nމީގެ އިތުރުން މެޗުން މޮޅުވާ ޓީމަށް ދޭ ޓްރޮފީއަށް މަރަޑޯނާގެ ނަމުން ނަންދޭން މަސައްކަތް ކުރާ ކަމަށް ވެސް އަޑުފެތުރިފައިވެ އެވެ.\nއާޖެންޓީނާގެ ލެޖެންޑް މަރަޑޯނާއަކީ އިޓަލީގެ ނަޕޯލީގައި ވެސް ހަތް އަހަރު ދުވަހު ކުޅެ އިޓަލީ އާއި ގާތް ގުޅުމެއް ބާއްވާފައިވާ ކުޅުންތެރިއެކެވެ. އެހެން ކަމުން މަރަޑޯނާ ކަޕަށް އިޓަލީގެ ފަރާތުން ވެސް ސަޕޯޓް ލިބޭނެ ކަމަށް ބެލެވެ އެވެ.\nނަމަވެސް މިކަމާއި ގުޅޭ ކަންތައްތައް ސީދާ ވަކި ގޮތަކަށް އަދި ނިންމާފައެއް ނުވެ އެވެ. އެހެން ކަމުން މިމެޗު މަރަޑޯނާއަށް ނިސްބަތް ކުރުމުގެ ބަދަލުގައި ޔޫރޯގެ ޗެމްޕިއަނާއި ކޮޕަ އެމެރިކާގެ ޗެމްޕިއަން ކުޅޭ މެޗު ކުރިން އޮތް ގޮތަށް އަނެއްކާވެސް އަލުން ފެށުން އެކަށިގެންވެ އެވެ. މީގެ ކުރިން ވެސް ކޮޕަ އެމެރިކާ އާއި ޔޫރޯގެ ޗެމްޕިއަނުން މުބާރާތަށް ފަހު މެޗު ކުޅެ އެވެ. ނަމަވެސް މިހާރު އެކަން އޮތީ މެދުކެނޑިފަ އެވެ.\nއިޓަލީ އާޖެންޓީނާ ޑިއެގޯ މެރަޑޯނާ + ޔުއެއާފާ ޔޫރޯ 2020 ކޯޕާ އެމެރިކާ\nފުރަތަމަ ފަހަރަށް މެސީއަށް ކޮޕާ އެމެރިކާ


އުމްރާވެރިންނަށް އުފާވެރިކަން، މިހާރު ބޭނުންވަރަކަށް ތަވާފްކުރެވޭނެ އުމްރާވެރިންނަށް އުފާވެރިކަން، މިހާރު ބޭނުންވަރަކަށް ތަވާފްކުރެވޭނެ\nއުމްރާވެރިންނަށް އުފާވެރިކަން، މިހާރު ބޭނުންވަރަކަށް ތަވާފްކުރެވޭނެ\nމަސްޖިދުލް ޙަރަމްގައި ތަވާފްކުރުމަށް އޮތް ލިމިޓް އުވާލާ އާއްމުކޮށް ހުޅުވާލާއިފިއެވެ. ކޯވިޑާއި ގުޅިގެން އަޅާފައިވާ ފިޔަވަޅުތަކަށް ސައުދީ ސަރުކާރުން އަންނަނީ މަޑުމަޑުން ލުއިތައް ދެމުންނެވެ.\nޖޫންމަހުން ފެށިގެން އުމްރާވުމަށް ދަތުރުކުރުމުގެ ފުރުސަތު ވަނީ އެ ޤައުމުން ހުޅުވާލާފައެވެ. އަދި ދެ ޙަރަމްގައި އަޅާފައިވާ ގައިދުރުކަމުގެ ފިޔަވަޅުތައް އުވާލާ މިދިޔަ މަހުގެ 18 ވަނަދުވަހުން ފެށިގެން އާއްމުކޮށް ވަނީ ހުޅުވާލާފައެވެ. އެހެންނަމަވެސް މިހާތަނަށް ތަވާފްކުރުމުގެ ފުރުސަތު ދެމުން އައީ އުމްރާވުމަށް އަންނަ މީހުންނަށް އެކަންޏެވެ. އަދި މި ފުރުސަތުގެ ދަށުންވެސް ތަވާފްކުރެވޭނީ އިހްރާމްގައި ތިބޭ މީހުންނަށް އެކަންޏެވެ.\nސައުދީ ސަރުކާރުން ބުނީ މިމަހުގެ 25 ވަނަ ދުވަހުން ފެށިގެން އާއްމުކޮށް ތަވާފްކުރުމަށް މިސްކިތް ހުޅުވާލާފައިވާ ކަމަށެވެ. އެހެންނަމަވެސް އާއްމުކޮށް ތަވާފްކުރާ މީހުނަށް ތަވާފްކުރެވޭނީ މިސްކިތުގެ އެއްވަނަ އަދި ދެވަނަ ފަންގިފިލާކަމަށެވެ. ގެފުޅު ހުންނަ މަތާފް ސަރަހައްދު އަދިވެސް ހާއްސަކޮށްފައިވަނީ އުމްރާއަށް އަންނަ މީހުންނަށް އެކަންޏެވެ.\nއާއްމުކޮށް ތަވާފަށް ހުޅުވާލުމަށް މިސްކިތުގެ އެއްވަނަ ފަންގިފިލާ ތައްޔާރުކުރަނީ.- ފޮޓޯ ޙަރަމައިން ޝަރީފައިން\nމި ގެނައި ބަދަލާއި އެކު ތަވާފްކުރަން ވަންނަ ބޭނުންވާ މީހުންނަށް ތަވާފްކުރަން ތިން ވަގުތެއް ވަނީ ކަނޑައަޅާފައެވެ. ފުރަތަމަ ވަގުތަކީ ހެނދުނު 07:00 އިން 10:00 އަށެވެ. ދެވަނަ ވަގުތަކީ ރޭގަނޑު 21:00 އިން ދަންވަރު 00:00 ޖަހަންދެނެވެ. އަދި ދަންވަރު ބަރައިން ފެށިގެން ފަތިހު ތިނެއް ޖަހަންދެންވެސް ތަވާފްކުރަން ބޭނުންވާ މީހުންނަށް މިސްކިތަށް ވަދެވޭނެއެވެ. ތަވާފްކުރަން ބޭނުން މީހުންނަށްވެސް ޖެހޭނީ އެކަމަށް ހާއްސަކުރެވިފައިވާ އެޕް މެދުވެރިކޮށް ވަގުތު ހޯދާށެވެ.\nދުނިޔޭގެ ހުރިހާ ކަންކޮޅަކުން 18 އަހަރުން މަތީގެ ކޮންމެ މީހަކަށްވެސް އުމްރާގެ އަޅުކަމަށް ސައުދީއަށް އެތެރެވުމުގެ ހުއްދަ ވަނީ ދީފައެވެ. ސައުދީ ސަރުކާރުން ބުނީ އުމްރާއަށް އެތެރެވެވޭނީ ފައިޒަރ، މޮޑާނާ، އެސްޓަރަޒެނެކާ، ކޮވިޝީލްޑް އަދި ޖޮންސަން އެންޑް ޖޮންސަނުން އުފައްދާފައިވާ ކޯވިޑްގެ ވެކްސިން ޑޯޒްތައް ފުރިހަމަކޮށްފައިވާ ފަރާތްތަކަށެވެ. ޗައިނާގައި އުފައްދާފައިވާ ސިނޮފާމް ވެކްސިން ޖަހާފައިވާ މީހެއްނަމަ އެމީހަކު ސައުދީއަށް އެތެރެވުމުގެ ކުރިން ފައިޒަރ، މޮޑާނާ، އެސްޓަރަޒެނެކާ އަދި ޖޮންސަން އެންޑް ޖޮންސަންގެ ބޫސްޓަރ ޝޮޓެއް ޖަހަން ޖެހޭނެކަމަށްވެސް ސައުދީ ސަރުކާރުން ބުނެއެވެ.


Reethi anhenun feni firihenun moyavun:Kihaa varegge hageegatheh?\nރީތި އަންހެނުން ފެނި ފިރިހެނުން މޮޔަވުން: ކިހާ ވަރެއްގެ ހަގީގަތެއް؟\nރީތި ކަމަށް މަޝްހޫރު ބަތަލާ އެންޖެލީނާ ޖޯލީ: ރީތި އަންހެނުންނާ ބައްދަލުވާ ހިނދު ފިރިހެނުންގެ ސިކުނޑީގެ ހިނގުމަށް ބޮޑު ބަދަލުތަކެއް އާދޭ.\nތެދުތެދަށް ދަންނަވަނީ ނަމަ ވަރަށް ގިނަ ފިރިހެނުންނަކީ އަންހެނުންގެ އެކި މަޅީގައި ޖެހި ކެހި ލިބިފައިވާ މީހުންނެވެ. އެކަމަކު މިގޮތަށް ކެއްސެއް ލިބިފައިވާ އެއްވެސް ފިރިހެނަކު އެހާ ފަސޭހައިން އެކަމަކަށް އެއްބަހެއް ވެސް ނުވާނެ އެވެ. އަދި ގިނަ މީހުންނަށް މި ކެއްސެއްގެ އިހްސާސެއް ވެސް ގިނަ ފަހަރަށް ނުކުރެވެނީ އެވެ.\nސަބަބަކީ ބައެއް ފަހަރަށް ފިރިހެނުން މޮޔަކޮށްލުމުގެ އަސްލަކަށް ވެފައި އޮންނަނީ އަންހެނާގެ ރީތިކަން ކަމަށްވާތީ އެވެ.\nއަންހެނަކު އާދަޔާހިލާފަށް ރީތިވެ، އެ ރީތިކަމަށް ހިތްކިޔައި ދީވާނާވެ، މި ރީތިކަމެއްގައި ޖެހި ދުނިޔެއިން އެ މީހަކު މޮޔަކޮށްލީމަ ކިޔައިދޭން އޮންނާނީ ވެސް ދެން ކޮން ވާހަކައެއް ހެއްޔެވެ؟ އަނެއްކޮޅުން މޮޔަވެފައި ހުންނަ މީހާ އަކީ އެމީހެއްގެ ހަގީގަތް ގަބޫލުކުރަން ވެސް ބޭނުންވާނެ މީހެއް ނޫނެވެ.\nއެހެންވީމަ، ރީތި އަންހެނުން ފެނި ފިރިހެނުން މޮޔަވާ ކަމަށް ބުނާ މި ވާހަކައެއްގައި އޮތީ ކިހާ ވަރެއްގެ ހަގީގަތެއް ހެއްޔެވެ؟ އާދަޔާހިލާފު ރީތިކަމެއް ލިބިފައިވާ އަންހެނަކަށް ފިރިހެނަކު މޮޔަ ހައްދާލެވިދާނެ ހެއްޔެވެ؟ ނުވަތަ އެ ރީތިކަމެއް ލިބިފައިވާ އަންހެން ކުއްޖާގެ ލޯބި ހާސިލުނުވެގެން ފިރިހެނަކު މޮޔަވެދާނެތޯ އެވެ؟\nރީތި އަންހެނަކާ ބައްދަލުވުމުން ފިރިހެނުންނަށް ވިސްނަން އުނދަގޫވޭ!\nފިލްމު "500 ޑޭއިސް އޮފް ސަމާ" ގެ މަންޒަރެއްގައި ޒޫއީ ޑެޝަނެލް އާއި ޖޯސެފް ގޯޑެން ލެވިޓް: ލޯބީގެ އެކި ކުލަތަކެއް ދައްކުވައިދޭ ފިލްމެއް.\nމިއީ އެއްގޮތަކަށް ވެސް އަންހެނުންގެ އަވާގައި ޖެހި ނުވަތަ އެމީހުންގެ ރީތިކަމުގައި ޖެހި މޮޔަވެފައި ތިބި ފިރިހެނުންތަކެއް ދައްކާ ވާހަކައެއް ނޫނެވެ. މިއީ 2009 ވަނަ އަހަރު ސައިންސްވެރިންގެ ޓީމަކުން ކުރި ދިރާސާއަކުން އެނގިފައިވާ ކަމެކެވެ.\nއެ ދިރާސާ އިން އެނގުނު ކަމަކީ، ރީތި އަންހެނަކާއި ފިރިހެނެއްގެ ހަތަރު ކަޅި ހަމަވުމަށް ފަހު ފިރިހެން މީހާގެ ސިކުނޑީގެ ކޮގްނިޓިވް އޭރިއާ ރަނގަޅަށް މަސައްކަތްނުކުރާ ކަމެކެވެ. ސިކުނޑީގެ މި އޭރިއާ ހަމަ އަށް މަސައްކަތްނުކުރާ ނަމަ ކުރަން ޖެހޭ އެއްކަމެއް ވެސް އެމީހަކަށް އޮންނާނީ ނުކުރެވިފަ އެވެ.\nބޭނުންވާ ގޮތަކަށް ހަރަކާތްތެރިވުމާއި ހަނދާނުގައި ކަމެއް ނުވަތަ ވާހަކައެއް ހަރުލެއްވުމާއި މައްސަލައަކަށް ހައްލެއް ހޯދުން އަދި ކަމަކަށް ނުވަތަ އެއްޗަކަށް ސަމާލުކަން ދީގެން ވާނުވާ ދެނެގަތުމުގެ ގާބިލުކަން ވެސް އުފައްދައި ދެނީ ސިކުނޑީގެ މި ދެންނެވި ކޮގްނިޓިވް އޭރިއާ އިންނެވެ. މި ސަރަހައްދުގެ މަސައްކަތް ހުއްޓުނީމަ ރަނގަޅަކަށް ވާހަކައެއް ވެސް ނުދެއްކޭނެ އެވެ.\nމުޅި މީހާ އެއްކޮށް ގަނޑުކޮށްލާނީ އެވެ.\nމިހެން ބުނީމަ މަޝްހޫރު ވާހަކަ ލިޔުންތެރިން ކަމުގައިވާ ބިންމާ އިބްރާހިމް ވަހީދާއި ފާތިމަތު ނަހުލާމެންގެ ލޯބީގެ ވާހަކަތަކުގައި ސިފަކޮށްދީފައިވާ މަންޒަރެއްގެ މަތިން ހަނދާންވެދާނެ އެވެ. ނުވަތަ ނިކޮލަސް ސްޕާކްސްގެ ހިތްގައިމު ލޯބީގެ ވާހަކައެއްގައި އަންހެން ކުއްޖެއްގެ ރީތިކަމަށް ފިރިހެނަކު ޣަރަގުވެގެންދާ ގޮތް ލޯ މައްޗަށް ސިފަވެދާނެ އެވެ.\nހަގީގަތަކީ އެފަދަ މަންޒަރުތަކެއް އާންމުކޮށް ސިފަކޮށްދީފައި ވަނީ ލޯބީގެ އެފަދަ ވާހަކަތަކާއި ފިލްމުތަކުގައި ކަމަށް ވިޔަސް އެއީ ހަގީގަތް ކަމެކެވެ. ކަން ހިނގާ ގޮތް ކަމެވެ. ފަހަރެއްގައި އަސްލު ދިރިއުޅުމުގައި އަހަރެމެންނަށް އެކަން އިހްސާސްނުވަނީ އެފަދަ ރީތިކަމެއްގައި ޖެހި ހަމަ ބުއްދި ފިލައިދާތީ ކަމަށް ވެސް ވެދާނެ ނޫން ހެއްޔެވެ؟\nފިރިހެނަކު ރީތި އަންހެނަކާ ބައްދަލުވާ ހިނދު އެމީހެއްގެ ސިކުނޑީގެ ކޮގްނެޓިވް އޭރިއާގެ ހިނގުން ލަސްކޮށްލާ ކަމަށް ނުވަތަ ހުއްޓުވާލާ ކަމަށް ފަހުގެ ދިރާސާތަކުން ވެސް ހާމަވެފައިވެ އެވެ. މީގެ އިތުރުން ފަހުގެ ދިރާސާތަކުން ހޯދާފައިވާ ގޮތުން ރީތި އަންހެނަކާ ބައްދަލުވުމުގެ ކުރިން ވެސް ބައެއް ފިރިހެނުންނަށް މިފަދަ މައްސަލަ ދިމާވެ އެވެ.\nމިސާލަކަށް ރީތި އަންހެނަކާ ބައްދަލުކުރަން ހަމަޖެހިފައި އޮތްކަން އެނގި އެ ހިޔާލެއް ބޮލުގައި ހަރުލައިގެން ގޮސް އެންމެފަހުން މީހާގެ ހަމަ ބުއްދި އަށް އޭގެ އަސަރުކުރަން ފަށަނީ އެވެ. މިސާލަކަށް ނުދަންނަ ރީތި އަންހެނަކާ ބައްދަލުވާއިރު ވެސް ފިރިހެނުންގެ ސިކުނޑި އަށް މި މައްސަލަ ދިމާވާ ކަމަށް ދިރާސާތަކުން ދައްކަ އެވެ.\nމޮޔަ ހައްދަން ވެސް މޮޅީ އަންހެނުން!\nއެކަމަކު އަހަރެމެންނަށް އަބަދުވެސް އަޑު އިވޭނީ ކޮންމެވެސް ފިރިހެނަކު ކޮންމެވެސް އަންހެނަކަށް ލޯބީގައި ކެއްސެއް ދީގެން ނުވަތަ އެ އަންހެން ކުއްޖެއްގެ ހިތް ހަލާކުކޮށްލައިގެން އުޅޭ ވާހަކަ އެވެ. އަންހެން ކުދިން ފިރިހެނުން މޮޔަ ހައްދާ ވާހަކަ އަކީ އެހާ އާންމުކޮށް ދެކެވޭ ވާހަކައެއް ނޫނެވެ.\nނަމަވެސް ފިރިހެނުން މޮޔަ ހައްދައިގެން ދިރިއުޅުމުގެ އުފާ ލިބިގަންނަ އަންހެން ކުދިން ވެސް ދިރަސާތަކަށް ބަލާއިރު ވަރަށް ގިނަ އެވެ. ވަކިން ހާއްސަކޮށް ރީތިކަމެއް ލިބިފައިވާ އަންހެން ކުދިންނަކީ އެ ކުދިންގެ ރީތިކަމަށް ހެއްލި ޢާފިލުވެގެންދާ ފިރިހެނުންގެ ފައިދާ އެތައް ގޮތަކަށް ނަގާ މީހުންނެވެ.\nލޯބީގެ ނާކާމިޔާބު ތަޖުރިބާއެއްގެ ވާހަކަ ހިއްސާކުރި ޒުވާން ފިރިހެން ކުއްޖަކު ބުނީ އޭނާ އެއް އިރެއްގައި ހިތު އަޅައިގެން އުޅުނު އަންހެން ކުއްޖަކު މާ ލޯބިވާ ކަމަށް ހެދިގެން އޭނާ "ފެލައި ހުސްކޮށްލީ" ކަމަށެވެ. ފޯނާއި ސެންޓާއި ހެދުން ގަނެދީގެން ވެސް ހަގީގީ ލޯބީގެ މަލެއް އެ ދެ މީހުންގެ ދެމެދަކު ނުފޮޅުނު ކަމަށެވެ.\nއާޚިރުގައި ފިރިހެން ކުއްޖާ އަށް އެނގުނު ހަގީގަތަކީ އަންހެން ކުއްޖާގެ މަކަރުވެރިކަމެވެ. އޭނާގެ މާ ސީރިއަސް "ބިޓެއް" ވެސް އޭރު ހުއްޓެވެ.\nމިއީ ޔަގީނަށް ވެސް ވަރަށް ގިނަ ޒުވާން ފިރިހެން ކުދިން އެމީހުންގެ ލޯބީގެ ދަތުރުގައި ކޮށްފައިވާނެ ހިތި ތަޖުރިބާއެކެވެ. ފިރިހެން ކުދިންނަށް ރީތިކަމުގެ ދަޅަ ދައްކައިގެން އެމީހުން މޮޔަކޮށް "ފެލައި ހުސްކޮށްލާ" އަންހެން ކުދިންނަކީ ހަގީގަތަކަށް ވެސް އުޅޭ "ވައްތަރެކެވެ."\nލޯބި ހާސިލުނުވެގެން މީހުން މޮޔަވޭތަ؟\nޓްވައިލައިޓްގެ މަންޒަރެއްގައި ރޮބަޓް ޕެޓިންސަން.\nކާމިޔާބީގެ ފެށުމަކީ ނާކާމިޔާބީ އެވެ. ލޯބީގެ ފެށުމަކީ ނަފުރަތެވެ. މިއީ އާންމުކޮށް މީހުން ބުނެ އުޅޭ ނުވަތަ ދޭ ނަސޭހަތުގައި މި ވާހަކައެއް އޮތް ގޮތެވެ. ލޯބީގެ ވާހަކަތަކާއި ފިލްމުތަކުން ވެސް އާންމުކޮށް ނަގައިދޭ ނުވަތަ ތަމްސީލުކޮށްދޭ ފިލާވަޅަކީ މިއީ އެވެ.\nއެކަމަކު ބައެއް މީހުންނަކީ އެމީހުން ބޭނުންވާ ލޯބި ހާސިލުނުވެ ނަފްސާނީ މައްސަލަގަނޑެއްގެ ތެރެއަށް ވަދެ ފުރާނަ އަށް ނުރައްކާވާފަދަ ކަންކަން ވެސް ކުރަން ޖެހިލުން ނުވާ މީހުންނެވެ. ބައެއް މީހުން ލޯބި ހާސިލުނުވެގެން ބުލީޗް ބޮއެފައި އެބަހުއްޓެވެ. ހަތަރެސްފައިގައި ކަޓަރު އަޅައި ލޭ އޮހޮރުވާލާފައި އެބަހުއްޓެވެ. އިމާރާތްތަކުގެ މަތިން ފުންމާލަން މަސައްކަތްކޮށް އެއް ބަޔަކު ދަންޖެހިގެން ވެސް މަރުވެފައި އެބަހުއްޓެވެ.\n"ލޯތްބަކީ މުޅި ޒިންދަގީ ބަރުބާދުކޮށްލާ ވޭނެކޭ،" ދިވެހި ރާއްޖޭގެ މަޝްހޫރު ލަވަކިޔުންތެރިޔާ ޖޭމު ދޮންކަމަނަ އޭނާގެ ލަވައެއްގައި ލޯބި ސިފަކޮށްފައިވާ ގޮތަކީ މިއީ އެވެ.\nއޭނާގެ މި ވާހަކަ އަށް މިއަދުގެ ސައިންސް ވެސް ހެކިވެ އެވެ. ސައިންސްވެރިން ބުނަނީ މީހަކު ދެކެ އާދަޔާހިލާފަށް ލޯބިވުމަކީ އެއް ކަމަކަށް މީހެއްގެ ޝައުގުވެރިކަމާއި ސަމާލުކަން ހުއްޓި ދުނިޔޭގެ އެހެން ހުރިހައި ކަމެއް މަތިން ހަނދާން ނެތި ނަފްސާނީ ގޮތުން މީހަކު ހަލާކުކޮށްލަފާނެ ކަމެއް ކަމަށެވެ. އަދި މީހަކު ދެކެ ލޯބިވެވުމަކީ ބާރުގަދަ މަސްތުވާއެއްޗެއް ކަމުގައިވާ ކޮކެއިން ބޭނުންކުރުމުން ސިކުނޑި އަށް އަންނަ ފަދަ ބަދަލުތަކެއް ގެނެސްދޭ ކަމެއް ކަމަށެވެ.\nބައެއް މީހުން ލޯބީގައި ދީވާނާވެ އާވާރާވެ މޮޔަވެ ފުރާނަ ނަގައިލަނީ މި ސަބަބާ ހެދި ކަމަށް ވެސް ވެދާނެ އެވެ. ހަކުރު ބޯން ދެވި ހިފާފައި ހުންނަ މީހާ އަށް ހަކުރުކޮޅެއް ނުލިބި 24 ގަޑިއިރުވެއްޖެ ނަމަ ހީވާނީ އެ މީހަކު ވެސް މަރުވެދާނެ ހެންނެވެ.\nދޮށީ މީހަކާ އިންނާތީ ޒުވާން ދަރިފުޅު ގަތުލުކޮށްފި


Saif aai Hrithik ekugai kulhey filmeh iulaan kohfi\nސައިފް އާއި ރިތިކް އެކުގައި ކުޅޭ ފިލްމެއް އިއުލާން ކޮށްފި\nސައިފް (ކ) އަދި ރިތިކް ރޯޝަން\nރިތިކް ރޯޝަން އާއި ސައިފް އަލީ ހާން އެކުގައި ކުޅޭ ފިލްމެއް އިއުލާން ކޮށްފި އެވެ. މި ދެ އެކްޓަރުން އެކުގައި ކުޅުމަށް ހަމަޖެހިފައި ވަނީ 2017 ގައި ރިލީޒްކުރި ތަމަޅަ ސުޕަހިޓް ފިލްމު "ވިކްރަމް ވެދާ" ގެ ހިންދީ ރިމޭކް ގައެވެ.\nއޮރިޖިނަލް ފިލްމުގައި ރަނގަޅު ޕޮލިސް އޮފިސަރެއް ކަމަށްވާ ވިކްރަމްގެ ރޯލު ކުޅެފައިވަނީ އާރް. މާދަވަން އެވެ. ގޭންގްސްޓާ ވެދާގެ ރޯލު ކުޅެފައިވަނީ ތަމަޅަ އެކްޓަރު ވިޖޭ ސަތުޕަތީ އެވެ.\nހިންދީ ފިލްމުގައި ރިތިކް ގޭންގްސްޓާގެ ރޯލު އަދާކުރިއިރު ރަނގަޅު ޕޮލިސް އޮފިސަރުގެ ރޯލު ކުޅެނީ ސައިފް އެވެ. މި ފިލްމު ޓުވިޓާގައި ރަސްމީކޮށް އިއުލާންކުރީ ޓްރޭޑް އެނަލިސްޓް ރަމޭޝް ބާލާ އެވެ. އިންޑިޔާގެ ނޫސްތަކުން ކުރިން ބުނެފައި ވަނީ ވެދާގެ ރޯލު ކުޅޭނީ އާމިރު ޚާން ކަމަށެވެ. ނަމަވެސް އާމިރު މި ފިލްމު ކުޅެން އެއްބަސްވެފައި އެންމެ ފަހު ވަގުތު ނޫނެކޭ ބުނީމަ ރިތިކް އަށް ފިލްމު ލިބުނީ ކަމަށް ވެއެވެ.\nބޮލީވުޑް ރިމޭކް ޑައިރެކްޓްކުރާނީ ދެ ޑައިރެކްޓަރުން ހިމެނޭ ޓީމަކުންނެވެ. އެއީ ސައުތު އިންޑިޔާގައި މިހާރު އަލަށް ވިދަން ފަށާފައިވާ ދެ ޑައިރެކްޓަރުން ކަމަށްވާ ޕުޝްކަރް-ގަޔަތުރީ އެވެ.\nއޮރިޖިނަލް ފިލްމު "ވިކްރަމް ވެދާ" ވެސް ޑައިރެކްޓްކުރީ ހަމަ މި ދެ ޑައިރެކްޓަރުންނެވެ. ނީރަޖް ޕާންޑޭ ޕްރޮޑިއުސްކުރާ މި ފިލްމުގެ ޝޫޓިން ވަރަށް އަވަހަށް ފަށަން ހަމަޖެހިފައިވާ ކަމަށް ވެސް ޚަބަރުތައް ބުނެ އެވެ.\nރިތިކް ރޯޝަން ސައިފް އަލީ ޚާން\nކަރީނާއަށް އަސްލު ކީ ނަން އެނގޭތަ؟\nވިހެއުމަށްފަހު ކަރީނާގެ ފުރަތަމަ މެސެޖު ސައިފަށް


ޕްލާސްޓިކް ކޮތަޅު ގަންނަން ހަމަ މަޖުބޫރުތަ؟ – MV+\nޕްލާސްޓިކް ކޮތަޅު ގަންނަން ހަމަ މަޖުބޫރުތަ؟\n29 މެއި 2022 - 10:49\nސަރުކާރުގެ ފަރާތުން ކޮމަންޑޫ ދާއިރާގެ އެމްޑީޕީގެ މެމްބަރު މުހައްމަދު ރާޝިދު ހުށަހެޅުއްވި ކުނި މެނޭޖް ކުރުމުގެ ބިލުގައި ވާ ގޮތުން، ފިހާރަތަކުން ވިޔަފާރި ކުރުމުން ދޭ ޕްލާސްޓިކް ކޮތަޅު ގަންނަން މަޖުބޫރުވާ ގޮތަށް ގާނޫނެއް ހަދަންޖެހެ އެވެ. އަދި އެ ގާނޫނަށް އަމަލު ކުރަން ފަށާތާ 30 ދުވަސް ތެރޭގައި ވިޔަފާރި ހަރަކާތުން ޕޮއިންޓް އޮފް ސޭލްގައި ފޯރުކޮށްދޭ ޕްލާސްޓިކް ކޮތަޅުން ލެވީގެ ގޮތުގައި ކަސްޓަމަރުގެ އަތުން ދެ ރުފިޔާ ނަގަން ޖެހޭނެ އެވެ.\nފިހާރަތަކުން ކަސްޓަމަރަށް ދޭ އިންވޮއިސް ނުވަތަ ރަސީދުގައި ކަސްޓަމަރުގެ އަތުން ޕްލާސްޓިކް ކޮތަޅަށް ނެގި ލެވީގެ ވަރު ހިމަނަން ޖެހޭނެ ކަމަށް އެ ބިލުގައި ވެ އެވެ.\nމިއާއެކު ސޯޝަލްމީޑިއާގަ ވެރިން ހޫނުވާންފަށައިފި އެވެ. އެއްބަޔަކު ވިޔަފާވެރިންނަށް މުއްސަނދި ކުރުވަން ސަރުކާރުން ކެނޑިނޭޅި މަސައްކަތް ކުރާ ކަމަށްބުނެ ޖަޒުބާތުތައް ބަންޑުން ކުރާއިރު އަނެއް ބަޔަކު ބުނަނީ ކޮތަޅު ގަންނަން މަޖުބޫރު ނުކުރެވޭނެ ކަމަށެވެ. ކޮންމެ އަކަސް އެންމެންނަކީ ހިޔާލު އެއްގޮތްވާނެ ބައެއް ނޫނެވެ. އަދި އެއްގޮތްވެގެންވާނެވެސް ބައެއްވެސް ނޫނެވެ.\nކުނި ވަކިކޮށްގެން އުކާލުމަށް ތައްޔާރުތަ؟\n2022، ޖޫން 1 އަކުން ފެށިގެން އުކާލުމަށް ނެރޭ ކުނި ހުންނަންވާނީ، ތިރީގައިވާ ބައިތަކަށް* ބަހާލެވިފައި.\n(*ހަމައެކަނި ފުރަމާލެ ސަރަހައްދު)#KuniVakikohlamaa\nއިތުރު މަޢުލޫމާތު: https://t.co/dKOd4eJ5a2 pic.twitter.com/T55quLKzHb\n— Waste Management Corporation Limited (WAMCO) (@WAMCOmv) May 25, 2022\nބަހުސްތައް އަދިވެސް ކުރިއަށްދާއިރު ތިމާވެއްޓާ ރައްޓެހި ނޫން ބައެއް ނެތެވެ. އެކަމަކު ޕްލާސްޓިކް ކޮތަޅާ ދުރުވެވޭނެ ބަޔަކުވެސް ނެތެވެ. އެހެން ކަމުން ދެ ގޮތަކަށް ވާހަކަ ދައްކައެވެ.\nއެއްބަޔަކު ބުނަމުންދަނީ ފައިސާ ފޮއްޗެއް މިކަމަށް ހަރަދު ކުރުމުގެ ބަދަލުގައި ގެއިން ފޮތިކޮތަޅެއް އަމިއްލައަށް ފަހައިގެން ގެންދެވިދާނެ ކަމަށެވެ. އެ ކޮތަޅާކީ އެއްފަހަރު ބޭނުންކޮށް އުކާލާ އެއްޗެއް ނޫން ކަމަށާއި އެހެން ކަމުން ފިހާރައަށް ދާ ކޮންމެ ފަހަރަކު އެ ކޮތަޅު ބޭނުންކުރެވިދާނެ ކަމަށެވެ.\nއެއީ ދެކޮޅު ހެދޭނެ ވާހަކައެއް ނޫނެވެ. ތިމާވެއްޓޭ ބުނެފި ނަމަ ތިމާވެށިގެ ކަންކަން ނޭނގޭނެ އެއްވެސް މީހެއް ނެތެވެ. އެކަމަކު ކުދި ކުދި ކަންކަން ކޮށްގެން ތިމާވެއްޓާއި ރައްޓެހި ވެވޭނެ ގޮތެއް ހޯދާކަށް ބޭނުމެއްނުވެ އެވެ.\nސޯޝަލް މީޑީއާގައި މިބަހުސް ހޫނުވެފައިވާއިރު އެއްބަޔަކު މިކަމަކީ ސިޔާސީ މަންފާއެއް ހޯދަން ރައްޔިތުންނަށް ތަކުލީފު ޖައްސަން ކުރާ ކަމެއް ކަމަށްވެސް ބުނެ އެވެ. އަނެއް ބަޔަކު މިއީ ވިޔަފާރިވެރިން އިތުރަށް މުއްސަނދިކޮށް ނިކަމތިން އިތުރަށް ނިކަމެތި ކުރަން ހަދާ ގާނޫނެއް ކަމަށްވެސް ބުނެ އެވެ. އެކަމަކު ދެ ރުފިޔާ ދީފައި ކޮތަޅެއް ގަތުމަށްވުރެ ހެދުން ކަނޑާފައި ބާކީ އޮންނަ ފޮތިކޮޅުން ފޮތި ކޮތަޅު ފަހައިގެން ބާޒާރު ކުރަން ދާއިރު އެ ހިފައިގެން ދިޔުން ކިހާ ހަރަދު ކުޑަ ހެއްޔެވެ؟ ގާނޫނެއް ހެދި ކަމުގައި ވީނަމަވެސް ކޮތަޅު ގަންނާކަށް މަޖުބޫރެއް ނޫނެވެ.


Noorul-islam.NET :: ރިބާއިން ލިބިފައިވާ ފައިސާ އަށް ހަދާނީ ކިހިނެއްހެއްޔެވެ؟\nރިބާއިން ލިބިފައިވާ ފައިސާ އަށް ހަދާނީ ކިހިނެއްހެއްޔެވެ؟\nﷲ ތަޢާލާ ވަނީ ރިބާ ޙަރާމްކުރައްވައި ވިޔަފާރި ހުއްދަކުރައްވާފައެވެ. އިސްލާމްދީނުގެ ގިނަ ދަންނަބޭކަލުންނާއި، މިހާރު އިސްލާމީދުނިޔޭގެ ބޮޑެތި މަޖިލިސްތަކުން ( ދިވެހިރާއްޖޭގެ އިސްލާމީ ކަންތައްތަކާބެހޭ އެންމެ މަތީ މަޖިލިސް ފިޔަވައި) ބަޔާންކުރައްވާ ގޮތުން، ބޭންކް އިންޓަރެސްޓަކީ ރިބާއެކެވެ. އެއީ ރިބާ ނޫންކަމަށް ވިދާޅުވާ ބޭފުޅުންގެ ތެރޭގައި ބުރަދަނެއް ހުރި ބޮޑު އެއްވެސް ޢިލްމުވެރިއެއްވާކަމެއް އެނގިފައިނެތެވެ. ރިބާކައި، ރިބާ ހުއްދަކޮށް ހަދާ މީހުންނާ ﷲ ހަނގުރާމަކުރައްވާނޭ ކަމަށް އިންޒާރު ދެއްވާފައިވެއެވެ.\nއާދެ! ރިބާއިން ލިބިފައިވާ ފައިސާ އަށް ހަދަންޖެހޭނެ ގޮތަކާ ބެހޭގޮތުން ވަރަށް ގިނަ ފަރާތްތަކުން ސުވާލުކުރައްވަމުން އެބަދެއެވެ. މިހެންކަމުން އެބޭފުޅުންނަށް މަޢުލޫމާތު ފޯރުކޮށްދިނުމުގެ ގޮތުން ދަންނަވަމެވެ.\nދަންނަބޭކަލުން ވިދާޅުވަނީ ރިބާގެ ގޮތުގައި ލިބިފައިވާ ފައިސާ ބެންކަށް ދޫނުކުރުމަށެވެ. އެއީ އެމީހުން އެހޭދަކުރާނީ ހަމަ އެފަދަ ގޮތަކަށްކަމަށްވާތީއެވެ. ވީމާ ތިމާގެ އެކައުންޓަށް ޖަމާވެފައިހުންނަ ރިބާގެ ފައިސާ އެކައުންޓުން ނަގައި އިންސާނީ ޢާއްމު ޚިދުމަތްތަކަށް ޚަރަދުކުރުމަށް ޢިލްމުވެރިން ފަތުވާ ދެއްވާފައިވެއެވެ. މާތް ނޫން ކަންތައްތަކަށެވެ. މާތް ކަންކަމޭ މިދަންނަވަނީ މިސްކިތް އެޅުން، ޤުރްއާންކްލާސް އެޅުން، ނުވަތަ މިނޫންވެސް ﷲ ގެ ވަޖުހުފުޅު އެދިގެން ކުރެވޭ މިފަދަ މާތް ކަންކަމެވެ.\nމިފަދަ ކަންތައްތައް ފިޔަވާ، ޢާއްމު ޚިދުމަތްތައް މިސާލަކަށް، މަގުހެދުން، ނަރުދަމާ، އިންޖީނު ބެހެއްޓުން މިފަދަ ކަންކަމަށް ހޭދުކުރުން ހުއްދަމުގައި ޢިލްމުވެރިން ވިދާޅުވެއެވެ. މިގޮތުން ހޭދަކުރާއިރު ނިޔަތަކަށް ވާންޖެހޭނީ ޙަރާމް އެއްޗަކުން ޠާހިރުވެ، އެއިން ސަލާމަތް ވެގަތުމެވެ. ޞަދަޤާތްކުރުމުގެ ނިޔަތެއްނޫނެވެ.\nމާތް ﷲ އިރާދަކުރެއްވިއްޔާ އިސްލާމީ ބޭންކެއް ރާއްޖޭގައި ވަރަށް އަވަހަށް ޤާއިމު ކުރެވޭނޭ ކަމުގެ ޚަބަރު އެވަނީ ދެއްވާފައެވެ. މިއީ އަޅުގަނޑުމެން ދެކެމުން އަންނަ ވަރަށް ބޮޑު ހުވަފެނެކެވެ. މިފަދަ ކަމެއް ވެގެންދިއުމަކީ ވަރަށް އުފާވެރިކަމެކެވެ. މިފުރްޞަތުގައި މިކަން ވީހާވެސް އަވަސް ފުރްޞަތެއްގައި ޙާޞިލުކުރެވޭނޭ މަގު ތަނަވަސްކޮށްދެއްވުމަށް ސަރުކާރަށް އަޅުގަނޑު ގޮވާލަމެވެ.


Riyaasee inthihaabah Raees aa eku ebbasvaa kameh kuraanan: Nasheed\nރިޔާސީ އިންތިހާބަށް ރައީސާއެކު އެއްބަސްވާ ކަމެއް ކުރާނަން: ނަޝީދު\n"އާސްކް ސްޕީކާ" ޕްރޮގްރާމްގައި އާންމުން ކުރާ ސުވާލުތަކަށް ރައީސް މުހައްމަދު ނަޝީދު ޖަވާބު ދެއްވަނީ -- ފޮޓޯ: މަޖިލީސް\n2023 ވަނަ އަހަރުގެ ރިޔާސީ އިންތިހާބާ މެދު ވިސްނަން އަދި އަވަސް ކަމަށާއި ނަމަވެސް އެ ހިސާބަށް އައުމުން ރައީސް އިބްރާހިމް މުހައްމަދު ސޯލިހާއި އެމަނިކުފާނަށް އެއްބަސްވެވޭ ކަމެއް ކުރާނެ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nރައީސް ނަޝީދަށް އާންމުން ސުވާލު ކުރުމުގެ ފުރުސަތު ދިނުމުގެ ގޮތުން "އާސްކް ސްޕީކާ" ގެ ނަމުގައި މިރޭ ކުރިއަށްދާ ޕްރޮގްރާމްގައި އާންމުންގެ ތެރެއިން ބައެއް މީހުން ވަނީ 2023 ވަނަ އަހަރުގެ ރިޔާސީ އިންތިހާބުގައި ދެވަނަ ދައުރަކަށް ރައީސް އިބްރާހިމް މުހައްމަދު ސޯލިހް ގެނައުމަށް ތާއީދު ކުރައްވާނީތޯ ނުވަތަ ނަޝީދު އިންތިހާބުގައި ވާދަކުރައްވާނީތޯ ސުވާލުކޮށްފަ އެވެ.\nސުވާލުގެ ޖަވާބު ދެއްވަމުން ނަޝީދު ފުރަތަމަ ވިދާޅުވީ، އެމަނިކުފާނަކީ އެއްވެސް އިރެއްގައި ރިޔާސީ ނިޒާމަށް ތައީދު ކުރައްވާ ބޭފުޅެއް ނޫން ކަމަށެވެ. އެހެންވިޔަސް ރައީސް ސޯލިހާއެކު މި ވަގުތަށް ކުރަން ހުރި މަސައްކަތްތައް ގިނަ ކަމަށާއި ރިޔާސީ އިންތިހާބާ މެދު ނުވިސްނަވާ ކަމަށް ރައީސް ނަޝީދު ވިދާޅުވި އެވެ.\n"ކުރިއަށް އޮތް ރިޔާސީ އިންތިހާބާ ގުޅޭ ގޮތުން އަދި އަޅުގަނޑު ނުވިސްނަން، އަޅުގަނޑަށް ފެންނަ ގޮތުގައި މި ވަގުތަށް ކުރަން ހުރި މަސައްކަތްތައް އަދި މާ ގިނަ. ރައީސް އިބްރާހިމް މުހައްމަދު ސޯލިހާ އެކީގައި އަޅުގަނޑުމެނަށް ވަރަށް ގިނަ މަސައްކަތްތައް އެބަ ކުރެވޭ. އަދި އަޅުގަނޑު ދެކޭ ގޮތުގައި ކުރިއަށް އޮތް ތަނުގައި ވެސް ކުރެވޭނެ." ނަޝީދު ވިދާޅުވި އެވެ.\nނަޝީދު ވިދާޅުވީ ރައީސަށް ތާއީދު ކުރައްވާ ވާހަކަތޯ ޕްރެޒެންޓަރު އަލުން ސުވާލު ކުރެއްވުމުން ނަޝީދު ވިދާޅުވީ އެމަނިކުފާނު އަބަދުވެސް ރައީސް ސޯލިހަށް ތާއީދު ކުރައްވާ ކަމަށާއި ރައީސް ވެސް އެމަނިކުފާނަށް ތާއީދު ކުރައްވާ ކަމަށެވެ. އެހެންކަމުން ރިޔާސީ އިންތިހާބުގައި ދެ ބޭފުޅުންނަށް އެއްބަސްވާ ކަމެއް ކުރައްވާނެ ކަމަށް ނަޝީދު ވިދާޅުވި އެވެ.\n"ސުވާލަކީ ކުރިއަށް އޮތް ރިޔާސީ އިންތިހާބުގައި އަޅުގަނޑުމެން ދެ މީހުންގެ ތެރެއިން ކާކުތޯ ކުރިމަތިލާނީ އަދި އަޅުގަނޑުމެން ކިހިނެއްތޯ ރިޔާސީ އިންތިހާބުގައި އެކުގައި މަސައްކަތް ކުރާނީ. ހަމަ ގައިމު ވެސް އަޅުގަނޑުމެން ދެ މީހުން އެއްބަސްވާ ކަމެއް ކުރާނަން. އޭގައި އަޅުގަނޑުގެ ހިތުގައި އެއްވެސް ޝައްކެއް ނެތް." ރައީސް ނަޝީދު ވިދާޅުވި އެވެ.\nބަރުލަމާނީ ނިޒާމަކަށް ބަދަލު ކުރުމުގެ މަސައްކަތް ފަށާނެތޯ މީހަކު ކުރި ސުވާލަށް ޖަވާބު ދެއްވަމުން ރައީސް ނަޝީދު ވިދާޅުވީ އެމަނިކުފާނު އަބަދުވެސް ތާއީދު ކުރައްވަނީ ބަރުލަމާނީ ނިޒާމަކަށް ކަމަށެވެ. އެހެންވިޔަސް ވެރިކަމުގެ ނިޒާމު ކަނޑައަޅާނީ ދިވެހި ރައްޔިތުން ކަމަށާއި އަދި އެމަނިކުފާނު އެފަދަ މަސައްކަތެއް ފަށާނީ މުޅި އެމްޑީޕީން އެ ގޮތް ބޭނުންވެއްޖެނަމަ ކަމަށެވެ.\nމިދިޔަ އަހަރުގެ ރިޔާސީ އިންތިހާބުގައި އެމްޑީޕީގެ ފަރާތުން ވާދަކުރާނެ ކެންޑިޑޭޓަކު ކަނޑައެޅުމަށް ބޭއްވި އެ ޕާޓީގެ ރިޔާސީ ޕްރައިމަރީގައި ވާދަކުރެއްވީ ރައީސް ނަޝީދު އެކަންޏެވެ. އެކަމަކު އެމަނިކުފާނަށް އޭރު އިއްވާފައިވާ ޖަލު ހުކުމުގެ ސަބަބުން ގާނޫނު ހުރަސްއަޅާތީ އިންތިހާބުގައި ވާދަކުރުމުގެ ފުރުސަތު އެމަނިކުފާނަށް ލިބިވަޑައެއް ނުގަންނަވަ އެވެ.\nދެން އެމްޑީޕީގެ ކޮންގްރެސްއިން ނިންމީ އިންތިހާބުގައި އެ ޕާޓީގެ ކެންޑިޑޭޓްގެ ގޮތުގައި ރައީސް އިބްރާހިމް މުހައްމަދު ސޯލިހް ވާދަކުރެއްވުމަށެވެ. ނަމަވެސް ރައީސް ސޯލިހަށް އެމްޑީޕީގެ ރިޔާސީ ޓިކެޓް ދިނީ ވެސް ރައީސް ނަޝީދަށް ވާދަކުރެވޭ ގޮތް މެދުވެރިވެއްޖެނަމަ އަނބުރާ ޓިކެޓް ވެސް ދޭ ގޮތަށް ކަމަށެވެ.\nރައީސް ސޯލިހާއި ރައީސް ނަޝީދާ ދެމެދު ވާދަވެރިކަމެއް އުފެދިފައިވާ ކަމުގެ އަޑުތައް ވެސް ދާދި ފަހަކުން ގަދަވި އެވެ. ނަމަވެސް އެމްޑީޕީގެ އިސް ބޭފުޅުން އެ ވާހަކަތައް ދޮގު ކުރެ އެވެ. ރައީސް ސޯލިހް ވެސް ވިދާޅުވީ އެމަނިކުފާނާއި ރައީސް ނަޝީދާ އެއްވެސް މައްސަލައެއް ނެތް ކަމަށެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު\nޒިންމާދާރު ކުރުވާނަން، ވާގިވެރިވެސް ވާނަން: ނަޝީދު


Ronaldo Ge Bolugai Coke Fulhiakun Jehi Massala Boduvejje - Vaguthu\nކޮވިޑްގެ "ޗުއްޓީ" ނިމިއްޖެ ކަމުގެ އަލާމާތްތައް ފެންނަން ފަށައިފި - 55 މިނެޓް ކުރިން\nރޮނާލްޑޯއާއި ދިމާލަށް ކޯކު ފުޅި އެއްލި ވަގުތު\nޔޫރޯ ފުޓުބޯޅަ މުބާަރާތުގް ގްރޫޕް ސްޓޭޖުގެ ފަހު މެޗުތަކުގައި ފްރާންސް ކޮޅަށް ލަނޑުޖެހުމަށް ފަހު ޕޯޗުގަލްގެ ތަރި ކްރިސްޓިއާނޯ ރޮނާލްޑޯ އުފާފާޅުކުރަނިކޮށް ކުޅިބަލަން ވަދެ ހުރި ސަޕޯޓަރަކު އޭނާގެ ބޮލުގައި ކޯޗު ފުޅިއަކުން ޖެހި މައްސަލަ ބޮޑުވެއްޖެއެވެ.\nމިކަން ހިނގާފައިވާއިރު ޔޫރޯގެ ނޫސްވެރިންގެ ބައްދަލުވުމެއްގެ މޭޒުމަތީގައި ބަހައްޓާފައި ހުރި ދެ ކޯކު ފުޅި ރޮނާލްޑޯ ނެގުމާއި ގުޅިގެން އެ ކުންފުންޏަށް4ބިލިއަން ޑޮލަރުގެ ގެއްލުމަކާއި ވަނީ ކުރިމަތިލާފައެވެ. އެ ބައްދަލުވުމުގައި ރޮނާލްޑޯ ވަނީ ކޯކު ފުޅިތައް ދުރަށްލުމަށްފަހު ފެން ބޯން އިސްކަންދޭން ބުނެފައެވެ.\nރޮނާލްޑޯގެ ބޮލަށް ކޯކު ފުޅި އަމާޒުވެފައިވަނީ ފްރާންސް ކޮޅަށް ލަނޑުޖެހުމަށްފަހު އުފާފާޅުކުރުމަށް ފްރާާންސް ސަޕޯޓަރުން ތިބި ދިމާލަށް ދިޔަ ވަގުތުގައެވެ. ބޮލުގައި ކޯކު ފުޅި ޖެހުމާއި ގުޅިގެން ރޮނާާލްޑޯ ވަނީ ތަދު އިހުސާސުވެގެން ބޮލުގައި އަތް އަޅާފައެވެ. އަދި ރައްދެއްގެ ގޮތުން އެ ސަޕޯޓަރުންނާއި ދިމާލަށް ރޮނާލްޑޯ ކޮންމެވެސް އެއްޗެހިތަކެއް ކިޔާފައިވެއެވެ.\nމިކަމާއި ގުޅިގެން ޕޯޗުގަލް ގައުމީ ޓީމުން ވަނީ މިކަން ޔުއެފާގެ ސަމާލުކަމަށް ގެނެސްފައެވެ. މި މައްސަަލައިގައި މިހާތަނަށް ޔުއެފާއިން ވަނީ އެފަދަ ކަންކަން ނުކުރުމަށް އިލްތިމާސްކޮށްފައެވެ. އަދި މި މައްސަލަ އިތުރަށް ތަހުގީގުކުރުމަށް ފަހު އިތުރު ފިޔަވަޅުތަކެއް އަޅަން ޖެހިއްޖެނަމަ އަޅާނެކަމަށް ވެސް ބުނެއެވެ.\nމިފަހަރުގެ ޔޫރޯގައި ރޮނާލްޑޯ ވަނީ ގިނަ ރެކޯޑުތަކެއް އާކޮށްފައެވެ. އެގޮތުން ރޭ ފްރާންސްއާއި ދެކޮޅަށް ކުޅުނު މެޗުގައި ކާމިޔާބުކުރި ދެ ލަނޑާއެކު އޭނާ ވަނީ ދުނިޔޭގެ ފުޓުބޯޅަ ތާރީހުގައި ގައުމީ ޓީމަށް އެންމެ ގިނަ ލަނޑު ޖެހި އީރާންގެ އަލީ ދާއީ ހަދާފައިވާ 109 ލަނޑުގެ ރެކޯޑު އާކޮށްފައެވެ. އަދި އޭނާއަކީ މިހާރު ޔޫރޯގެ ތާރީހުގައިވެސް އެންމެ ގިނަ ލަނޑު ޖަހާފައިވާ ކުޅުންތެރިޔާއެވެ.\nޖޫން 25, 2021 19:38\nއޭ މަށާ ބެހޭގޮތުން ކޮން ދޮގު ވާހަކަ އެ އް ތިފަތުރަނީ🤕\nޖޫން 27, 2021 01:54\nހަގީގަތާ ހިލާފު ދޮގު ހަބަރު ނުފަތުރަބަލަ، ރޮނާލްޑޯ އެދުވަހު ކޯކު ފުޅި ނެގިއިރުވެސް ސްޓޮކު މާކެޓުގަ ކޯކުގެ ހިއްސާވަނީ އޭގެ ކުރީދުވަހުގެ މަރކެޓު ބަންދުވިއިރު ހުރިވަރާ ބަލާފަ ދަށްވެފަ.. ރޮނާލްޑޯ ނެގިކަމަށްތިޔަބުނާ ކޯކު ފުޅިތަށް ނެގިވަގުތުން ފެށިގެން އެދުވަހުގެ މަރކެޓު ބަންދުވުމާ ހަމަޔަށް އަނެއްކާވެސް ވަނީ މަތިވެފަ، އެކަމަކު އޭގެ ކުރީ ދުވަހު ބަންދުވިއިރު ހުރިވަރު ހަމަ ނުވޭ، މަށައްހީވަނީ މަތިވި ތަންކޮޅު މަތިވީ ރޮނާލްޑޯ އެދެފުޅި ކޯކު އެތަނުން ނެގީމަހެން...


ނޭދެން ވަކިވާކަށް (ޓްރެއިލަރ) – Esfiya – Dhivehi Vaahaka Site\nނޭދެން ވަކިވާކަށް (ޓްރެއިލަރ)\n- by shiff - 50- January 7, 2020\nގަޑިން ބާރަގަޑި ބައި ވުމާއިއެކު އަހުމަދިއްޔާ އިންޓަނޭޝަނަލް ސްކޫލުގެ ދޮރާށިން ހީވީ އެތަށް އިރެއް ވަންދެން ހައްޔަރު ކޮށްފައިތިބި ދޫނިތަކެއް ދޫކޮއްލިހެނެވެ. ސްކޫލުގެ ކުޑަ ދޮރާށިން ކުދިންތައް ނިކުންނަން ފެށީ އެއެއް މިއެއް ބަލާފައެއް ނޫނެވެ. ހީވަނީ އެއް ކުއްޖަކަށްވުރެ އަނެއް ކުއްޖަކު އަވަހަށް ނިކުންނަން އުޅޭހެނެވެ. ފެންނަ މީހަކަށް މީ މުބާރާތެކޭވެސް ހީވެދާނެވެ.\nކުދިންތައް ދުރުކުރަމުން ރާގަކަށް ‘އެކްސް ކިއުޒް މީ’ ކިޔަމުން ނޫކަށިފުރައިގެ އަންހެން ކުއްޖެއް ގޭޓުން ނިކުތެވެ. ނިކުމެވުމާއެކު އެ އަންހެންކުއްޖާ އެއްފަރާތަކަށް ޖެހެލެމުން ފުންކޮށް ދެފަހަރަކު ނޭވާ ލިއެވެ. އެ އަންހެންކުއްޖާ ލައިގެން ހުރީ އެ ސްކޫލު އޯލެވެލް އަށް ހާއްސަ ކޮށްފައިވާ ޔުނީފޯމެވެ. އިސްތަށިގަނޑު އޮތީ ރީތި ގޮތަކަށް ގަތާލާފައެވެ. ބުރުގާ ނޭޅިއެއް ކަމަކު ލައިގެން ހުރި ޔުނީފޯމް ކުރެއްނޫނެވެ. އިރުކޮޅަކު ފާރުގާ ލެނގިގެން ހުރުމަށް ފަހު ކުޑަކޮށް ފައި ހިއްލާލަމުން ގޭޓުތެރޭ ބޮޑިވެފައި ތިބި ކުދިންނަށް ބަލާލިއެވެ. އަދި އަތުގައި އޮތް ގަޑިއަށް ބަލާލަމުން ދެފަރާތަށް ބޯހޫރުވާލިއެވެ. ހީވާގޮތުން އެ އަންހެންކުއްޖާ އެހެން ކުއްޖަކަށް އިންތިޒާރު ކުރަނީއެވެ.\nއެ އަންހެންކުއްޖާ އެތާ ފަސް ވަރަކަށް މިނެޓު ހުރުމަށް ފަހު އަނެއްކާވެސް ގޭޓުތެރެއަށް ނަޒަރެއް ދިނެވެ. އެއިރު ކުދިން ތަންކޮޅެއް މަދު ވެއްޖެވެ. އެ ކުއްޖާގެ ލޮލުގައި އަޅައިގަތީ ސަކަރާތްޖަހަމުން ނިކުތް ތިން އަންހެން ކުދިންނެވެ. އެ އަންހެން ކުއްޖާ ފެނުމާއެކު އޭގެތެރޭން މެދަށް ހުރި ކުއްޖާ ދުވަމުން ކަހަލަ ގޮތަކަށް އެ އަންހެންކުއްޖާ ކައިރިއަށް އައެވެ. “ދޮންތާ ވަރަށް ލަސް ވެއްޖެ ދޯ… އަސްލު ޓީޗާރ މާ ލަސް ކޮއްލީ އޭ…. ދެން ލީޝް ވެސް ފްރެންޑްސް އާ ވާހަކަ ދައްކާލަން މަޑުކޮއްލީ……..” ކުއްވެރިއެއް ފަދައިން އެލީޝާ އޭނަގެ ދޮންތަ އަނާގެ ކޮޑުގައި އެލިގަންނަމުން ބުނެލިއެވެ. “ހޫނ…. ދެންވެސް ހިނގާބަ ދާން….. އީލު ހުންނާނެ މިހާރު ރުޅިގަދަ ވެފަ…..” އަނާ އެލީޝާގެ ބުރިކަށީ މަޑުމަޑުން ޖަހާލަމުން ބުނެލިއެވެ.\nއަނާ ހިނގައިގަތުމުން ފަހަތުން އެލީޝާވެސް ހިނގައި ގަތެވެ. ދެކުދިން އެކީ ގޯޅި އެޅި އިރު ފިހާރައެއް ކައިރީ ވާހަކަދައްކަން ދެ ފިރިހެން ކުދިން ތިއްބެވެ. އަނާމެން އަންނަތަން ފެނުމުން އެދެކުދިންގެ ނަޒަރު އަމާޒުވީ އެމީހުންނަށެވެ. “ކޮބާ އާދެވިއްޖެ ދޯ…….. މިހާރު ކޮން އިރެއް މިތާ ހުންނަތާ…. މިހާރު ދެ ޕާސް ޕޭޕަރު ހަދާހާ ވަގުތޭ މިދިޔައީ……މި ދައިތާއާ ހެދި ދޯ މިއަދުވެސް ލަސްވީ؟……” އީލާފް އަތުގައި އޮތް ގަޑިއަށް ބަލާލަމުން އެލީޝާގެ ކަންފަތުގައި ހިފިއެވެ. “އަށްދޯއި…. ތަދުވެއޭ…..” އެލީޝާ އީލާފް އަތުން ވީއްލިގެން އީލާފް ކައިރީ ހުރި ނާފިލް ގެ ފަހަތަށް ދަމުން އީލާފަށް ދޫދިއްކޮށްލިއެވެ.\nVarah reethi.. dhn vaane goiyy v balaa hiyy vehje..\nVarah reethi feshumeh maasha allah mi vaahaka ah varah inthizaaru kurevey pls up soon my lovely friend 👌👌💖💖\nThankss….love u so much😘❤\neagerly waiting for the story babe\nSalhi… Kuriyah oiyh baithah adhi miahvure furihama vaanekamah unmeedh kuran… 😘